SunOnline: Concrete ge kurin Insaanee tharahgee ge fulhaa plan!\nފާތިމަތު ސައީދު 07 Nov 2019, 08:41\nސުކޫލު ކުދިންނަށް ނާސްތާ ޕްރިގްރާމް ރަސްމީކޮށް ފެށުމަށް ބޭއްވި ރަސްމިއްޔާތު --- ސަންފޮޓޯ/ ފަޔާޒު މޫސާ\nކަމު ނުދިޔަ ވެރިކަމެއް ބަދަލުވެ އައި ސަރުކާރަކަށް އަހަރެއްވާން މިހާރު ދެން މި އޮތީ، ހަފްތާއެއްހާ ދުވަހެވެ. ތުންތުން މަތިން ކިޔާ އަޑުއިވެނީ ސަރުކާރުން ކަމެއް ނުކޮށްދޭ ވާހަކަ އެވެ. ސަރުކާރުން ކޮށްދޭ ކަމެއް ނުފެންނަ ވާހަކަ އެވެ. އިންތިހާއަށް 'ސްލޯއޭ' ވެސް ކިޔާ އުޅެ އެވެ. ފަހަރުގައި ނިމިދިޔަ ސަރުކާރުން ގެނެސްދިން ކޮންކްރީޓް ތަރައްގީގެ ބިޔަ ޕްރޮޖެކްޓް ތަކެއް ހިނގާތަން އަދި ނުފެންނާތީ، މިއީ މީހުންނަށް ހީވާ ގޮތެއް ކަމަށް ވެދާނެ އެވެ. އެކަމަކު ހިސާބު ޖަހައި ބަލައިއިރު މި ސަރުކާރުން ބޮޑު އިންވެސްޓެއް ކޮށްފި އެވެ. މިފަހަރު ކޮންކްރީޓް ތަރައްގީއަކަށް ނޫނެވެ. އިންސާނީ ތަރައްގީއަށެވެ. އެއީ މި ސަރުކާރުގެ ރިޔާސީ ކެމްޕޭންގައި ވެސް އެންމެ އަޑުހަރުކޮށް ދެއްކި ވާހަކަ އެވެ؛ "ހަގީގީ ތަރައްގީއަކީ ކޮންކުރީޓެއް ނޫނެވެ! އެއީ އިންސާނާގެ ވިސްނުމަށް އަންނަ ހެޔޮ ބަދަލެވެ،"\nރައީސް އިބްރާހިމް މުހައްމަދު ސޯލިހުގެ ސަރުކާރަށް އަހަރެއްވާއިރު އެންމެ ބޮޑު އިންވެސްޓްމަންޓަކީ އިންސާނީ ތަރައްގީއަށް، ތައުލީމަށް ކުރި ބޮޑު ހަރަދެވެެ. ފުރަތަމަ ފިޔަވަޅަކީ ރާއްޖޭގައި ފުރަތަމަ ޑިގްރީއާ ހަމައަށް ހިލޭ ކިޔަވައިދޭން ފެށުމެވެ. މަގުސަދަކީ، މަތީ ތައުލީމު އުނގެނެން ބޭނުންވެ، އެ ފުރުސަތު ނެތް ޒުވާނުންނަށް އެކަން ކޮށްދިނުމެވެ. އެކަމަކު، މިހާރުން މިހާރަށް މި އިންވެސްޓްމަންޓުގެ ހެޔޮ އަހަރުމެންގެ ލޮލަށް ނުފެނިދާނެ އެވެ. އަދި އޭގެ އަސަރު އިހުސާސްވެސް ނުވެދާނެ އެވެ.\nސަރުކާރުން ސިފަކުރާ ގޮތުގައި، މިއީ މުސްތަގުބަލަށް ކުރެވޭ އިންވެސްޓްމަންޓެކެވެ. ފުރަތަމަ ޑިގްރީއާ ހަމައަށް ހިލޭ ކިޔަވައިދޭން ފެށުމަކީ ވެސް މި ސަރުކާރުގެ ވައުދުތަކުގެ ތެރެއިން ހާސިލް ކުރެވުނު އެންމެ މުހިންމު ވައުދެވެ. އެ ވައުދު މި ސަރުކާރުން ހާސިލްކުރީ، ފެބުރުއަރީ، 14، 2019ގަ އެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު --- ފޮޓޯ/ ރައީސް އޮފީސް\n"ގައުމީ ތަރައްގީގެ ދާއިރާތަކުގެ ތެރެއިން ތައުލީމީ ދާއިރާއަށް މި ސަރުކާރުން ވަކިން ހާއްސަ އިސްކަމެއް ދިނީވެސް ތަރައްގީގެ އެންމެ މުހިއްމު އަސާސަކީ، ތައުލީމީ ޖީލެއް ބިނާކުރުން ކަމުގައިވާތީ،" ފުރަތަމަ ޑިގްރީއާ ހަމައަށް ހިލޭ ކިޔަވައިދިނުމުގެ ޕްރޮގްރާމް އިފްތިތާހު ކޮށްދެއްވި ޖަލްސާގައި ރައީސް ސޯލިހު ވިދާޅުވި އެވެ.\nރައީސް ސޯލިހު ދެކެވަޑައިގަންނަވާ ގޮތުން ގައުމެއްގެ ތަރައްގީގެ އެންމެ މުހިންމު އަސާސަކީ ތައުލީމީ ޖީލެއް ބިނާ ކުރުމެވެ. މިއަހަރަށް ފާސްކުރި ބަޖެޓުގައިވެސް އަދި މިހާރު ރައްޔިތުންގެ މަޖިލީހަށް ސަރުކާރުން ހުށަހަޅާފައިވާ ވިހިވިހީގެ ބަޖެޓުގައިވެސް އެންމެ ބޮޑު ހާއްސަކަމެއް އޮތީ ތައުލީމާ އެކު އިންސާނީ ތަރައްގީ އަށެވެ. މިހާރުވެސް ބަޖެޓްގައި، 3.4 ބިލިއަން ރުފިޔާ ތައުލީމީ ދާއިރާއަށް ޖަހާފައިވިޔަސް، އެ އަދަދު ފެށޭ އަހަރުގެ ބަޖެޓުގައި ވަނީ ބޮޑުކޮށްފަ އެވެ. އެގޮތުން، 37.5 ބިލިއަން ރުފިޔާގެ ބޮޑު ބަޖެޓުގެ 12 ޕަސެންޓް ހާއްސަކޮށްފައިވަނީ ތައުލީމީ ދާއިރާއަށެވެ. އެއީ 4.4 ބިލިއަން ރުފިޔާ އެވެ.\nހިލޭ ޑިގްރީ – ކާމިޔާބު ޕްރޮގްރާމެއް\nފެށޭ އަހަރަށް ލަފާކުރާ ދައުލަތުގެ ބަޖެޓް ހުށަހަޅުއްވަމުން ފިނޭންސް މިނިސްޓަރު އިބްރާހިމް އަމީރު ވިދާޅުވީ ވޭތުވެ ހުރިހާ އަހަރަކާ އަޅާ ބަލާއިރުވެސް ފެށޭ އަހަރަކީ މަތީ ތައުލީމާއި އަދި މުޅި ތައުލީމީ ދާއިރާއަށްވެސް އެންމެ ބޮޑު ހަރަދު ކުރާނެ އަހަރު ކަމަށެވެ.\nއެކަން ތަފްސީލްކޮށްދެއްވަމުން ރައީސް އޮފީހުގެ ޕޮލިސީ ސެކެރެޓެރީ އައިމިނަތު ޝައުނާ ސިފަކުރައްވާ ގޮތުން ފެށޭ އަހަރަކީ ތައުލީމީ ދާއިރާއަށް އިންގިލާބީ ބަދަލެއް ގެނެވިގެންދާނެ އަހަރެކެވެ. ޝައުނާ ވިދާޅުވި ގޮތުގައި ގްރޭޑް 12 ނިންމުމަށް ފަހު އެއަށްވުރެ މަތިން ތައުލީމު ހާސިލު ކުރަން ފުރުސަތު ލިބޭ ކުދިންގެ އަދަދު ރާއްޖޭގައި އޮތީ ވަރަށް މަދުވެފަ އެވެ. އެކަމަކު މި ސަރުކާރުން އެކަމަށް ނިމުމެއް ގެންނާނެ އެވެ.\n"އަޅުގަނޑުމެންނަށް އަބަދުވެސް އަޑުއިވޭ ވާހަކައަކީ ޒުވާނުން ވަޒީފާއަދާކުރަން ބޭނުން ނުވެޔޭ. ހުނަރެއް ނުހުރެއޭ. ވަޒީފާގައި ނޫޅޭ ޒުވާނުންގެ އަދަދު ގިނައޭ. އެހެން ނަމަވެސް އަޅުގަނޑުމެންނަކަށް ނުވިސްނޭ ގިނަ ފަހަރަކު ކީއްވެގެން ކަމެއް މިހެން މިވާންޖެހެނީ. އެހެންވީމަ މިކަންކަން ހައްލު ކުރުމަށް އޮތް އެންމެ މުހިންމު ކަމަކީ ސަރުކާރުން އިސް ނަގައިގެންވެސް. ދައުލަތުގެ ބަޖެޓުން ހަރަދުކޮށްގެންވެސް އެބަޖެހޭ މަތީ ތައުލީމަށް އިންވެސްޓް ކުރަން." ޝައުނާ ވިދާޅުވި އެވެ.\nކެމްޕެއިނުގެ ތެރޭގައި ދޮރުން ދޮރަށް ހިނގާ ރައްޔިތުންނާ ވާހަކަދައްކާލިއިރު މަތީ ތައުލީމުގެ ފުރުސަތުތަކަށް ރައްޔިތުން ބޭނުންވެފައި ތިބި ވަރު އެނގިގެން ދިޔަ ކަމަށް ޝައުނާ ވިދާޅުވި އެވެ.\nމިއަހަރުގެ ތެރޭގައިވެސް މަދުވެގެން 10،000 ކުދިންނަށް ހިލޭ ޑިގްރީއަށް ކިޔެވުމުގެ ފުރުސަތު ސަރުކާރުން ދޭނެ އެވެ. އަދި ސްކޮލަޝިޕްތަކާއެކު ހަމަ އެކަނި މަތީ ތައުލީމަށް 750 މިލިއަން ރުފިޔާ ވަނީ ބަޖެޓްކޮށްފަ އެވެ. އިންސާނީ ތަރައްގީގެ ނަޒަރަކުން ވިސްނާލާއިރު މިއީ ގައުމަކުން ކުރާނެ އެންމެ ބޮޑު އިންވެސްޓުމަންޓެވެ. ހަގީގީ ތަރައްގީ ފެށެނީ އިންސާނާގެ ވިސްނުން ތަރައްގީވެގެން އެވެ. ކޮންކުރީޓް އަންނަނީ އެއަށް ފަހު އެވެ.\nހަޔާ އެޑިއުކޭޝަންގެ ތަފާސް ހިސާބުތައް ދައްކާ ގޮތުން މިއަހަރު މިހާތަނަށް 5000 އަށް ވުރެ ގިނަ ދަރިވަރުންނަށް ހިލޭ ޑިގްރީއަށް ކިޔެވޭނެ މަގު ފަހިކޮށްދީފި އެވެ. ޖުމްލަ 24 މިލިއަން ރުފިޔާ ހަރަދުކޮށްފި އެވެ. ހިލޭ ޑިގްރީއަށް ކިޔަވައިދޭން ފެށުމުން ސަރުކާރުގެ ދެ ޔުނިވާސިޓީ ކަމަށްވާ ގައުމީ ޔުނިވާސިޓީއާއި އިސްލާމިކް ޔުނިވާސިޓީން ހިލޭ ކިޔެވެ އެވެ. އަދި ރާއްޖޭގައި ހިންގާ ޕްރައިވެޓް ކޮލެޖުތަކުގެ ކޯސް ފީތަކުން ވަރަށް ބޮޑުބައެއްވެސް ހިލޭވެގެންދެ އެވެ.\nފެށޭ އަހަރަށް ލަފާކޮށް ސަރުކާރުން ހުށަހެޅި ބަޖެޓުގައި ރާއްޖެ ދެ ސަރަހައްދެއްގައި ޖޫނިއާ ކޮލެޖްތައް ގާއިމް ކުރުމާއި ޓިވެޓް އިންސްޓިޓިއުޝަންތައް ގާއިމް ކުރުމާއި ގައުމީ ޔުނިވަސިޓީއާއި އިސްލާމިކް ޔުނިވަސިޓީގެ ހިދުމަތް ރާއްޖޭގެ އެކި ސަރަހައްދުތަކުގައި ފުޅާ ކުރުމަށް ވެސް ވަނީ ރާވައިފަ އެވެ.\nކުދިންނަށް ނާސްތާ – ނަތީޖާ ރަނގަޅުވެއްޖެ\nއިންސާނީ ތަރައްގީގެ ދާއިރާއިން ބަލާއިރު ހިލޭ ޑިގްރީއަށް ކިޔަވައި ދިނުމުގެ އިތުރުން ދެން ސަރުކާރުން ހިންގި އެންމެ ބޮޑު އިންސާނީ ތަރައްގީއާ ގުޅޭ މަޝްރޫއަކީ ސުކޫލު ކުދިންނަށް ހެނދުނުގެ ނާސްތާ ދޭން ފެށުމެވެ. އެކަމަށްވެސް ސަރުކާރުން މިއަހަރުގެ ތެރޭގައިވެސް ވަނީ ބޮޑު ހަރަދެއް ކޮށްފަ އެވެ. ހެނދުނުގެ ނާސްތާ ސުކޫލު ކުދިންނަށް ދޭން ފެށީ މިއަހަރުގެ ޖޫން މަހުގެ 10 ވަނަ ދުވަހުން ފެށިގެންނެވެ.\nމިއަހަރުގެ ބަޖެޓުންވެސް ޖުމްލަ 184 މިލިއަން ރުފިޔާ ވަނީ ސުކޫލު ކުދިންގެ ނާސްތާ ޕްރޮގްރާމަށް ހަރަދުކޮށްފަ އެވެ. ނާސްތާ ޕްރޮގްރާމަކީ ކުދިންގެ ހެދިބޮޑުވުމަށް އެހީއެއްގެ ގޮތުންނާއި ކުދިން ގައިގައި ވަރުޖެއްސުމަށް ސަރުކާރުން ފެށި ޕްރޮގްރާމެކެވެ.\nކޮންމެ ސްކޫލު ކުއްޖަކަށް ހެނދުނުގެ ނާސްތާގެ ގޮތުގައި ކިރުތައްޓަކާއި ދޮންކެޔޮ ވަކެއް ދިނުމަކީ ރައީސް ނަޝީދު 2013 ވަނަ އަހަރު ރިޔާސީ އިންތިހާބުގައި ވާދަ ކުރެއްވި އިރު ވެވަޑައިގެންނެވި ވައުދެކެވެ. އެމްޑީޕީއަށް ވެރިކަމަށް އަންނަން ފުރުސަތު ލިބުމާ އެކު އެ ވައުދު މިވަނީ ފުއްދާފަ އެވެ.\nނާސްތާ ޕްރޮގްރާމް ފެށުމުގެ ރަސްމިއްޔާތުގެ ތެރެއިން -- ފޮޓޯ/ ރައީސް އޮފީސް\nމިހާރު ރައްޔިތުންގެ މަޖިލީހުގެ ރައީސްކަން ކުރައްވާ، ރައީސް މުހައްމަދު ނަޝީދު ވިދާޅުވާ ގޮތުން ސުކޫލު ކުދިންނަށް ނާސްތާ ދިނުމަކީ ރަނގަޅު ޖީލެއް ބިނާކޮށް ކުދިން ހަމަ މަގުގައި ބޭތިއްބުމަށް ކޮންމެހެން ކުރަން ޖެހޭ ކަމެކެވެ. ކުދިންނަށް ރަނގަޅަށް ކިޔެވޭނީ ނާސްތާ ސުކޫލުން ދީގެން އެވެ. ނަތީޖާ ރަނގަޅުކުރަން އެއީ ކޮންމެހެން ލާޒިމްކަމެކެވެ.\nބޮޑު ޕްލޭނަކާއެކު ސަރުކާރުން ފެށި އެ ޕްރޮގްރާމުގެ ރަނގަޅު ނަތީޖާއެއް ފެންނަ ކަމަށް އެޑިއުކޭޝަން މިނިސްޓަރު އައިޝަތު އަލީ ފާހަގަ ކުރެއްވި އެވެ. އޭނާ ވިދާޅުވީ، ކުދިންގެ ނަތީޖާއަށް އެކަމުން ހެޔޮ އަސަރުކޮށްފައިވާ ކަމަށެވެ. މި އަހަރުގެ ތެރޭގައިވެސް ނާސްތާ ޕްރޮގްރާމު ކުރިއަށް ގެންދިއުމަށް ވަނީ ބަޖެޓްކޮށްފަ އެވެ.\nމި ސަރުކާރުން ފުރަތަމަ ކަމަކަށް ހެދީ، އިންސާނީ ތަރައްގީގެ ބިޔަ މަޝްރޫއަށް އިސްކަންދިނުމެވެ. އަދި ނަފްސާނީ ބަލިތަކަށް އާސަންދައިގެ ތެރެއިން ފަރުވާ ދިނުމާއި، ތެރަޕީ ޕްރޮގްރާމްތައް ރާއްޖޭގެ ހުރިހާ ހިސާބެއްގައި ފުޅާ ކުރުމަކީ ސަރުކާރުން ސަރުކާރުގެ ބޮޑު ޕްލޭނެއް އެބަ އޮތެވެ. ސަރުކާރުން ގަބޫލު ކުރަނީ ކޮންކްރިޓް ތަރައްގީގެ ކުރިން ފުރަތަމަ އަންނަންވީ އިންސާނީ ތަރައްގީ އެވެ. އެއަށް ފަހު، ދެން ކޮންކުރީޓް ތަރައްގީ އެވެ. ތަރައްގީއަކީ ހަމައެކަނި ބޮޑު ހިލަ ޖެހި ބަނދަރާއި ބްރިޖެއް ނޫނެވެ. އެއީ އިންސާނާ ތަރައްގީ އެވެ.


SunOnline: Tourism ishthihaaru kuran dhaairaage hiyaalu hoadhaifi\ndate_range ހޯމަ 14 އޮކްޓޯބަރ 2019\nމުހައްމަދު އައުޒަމް 13 Sep 2019, 16:05\nއެމްއެމްޕީއާރުސީން ބޭއްވި ޓޫރިޒަމް މާކެޓާސް އީވްނިންގްގެ ތެރެއިން -- ފޮޓޯ/ އެމްއެމްޕީއާރުސީ\nރާއްޖޭގެ ޓޫރިޒަމް އިޝްތިހާރުކުރުމާ ބެހޭގޮތުން އެ ދާއިރާގައި ހަރަކާތްރެރިވާ ފަރާތްތަކާއެކު މޯލްޑިވްސް މާކެޓިން އެންޑް ޕީއާރު ކޯޕަރޭޝަން (އެމްއެމްޕީއާރުސީ)ން މަޝްވަރާކޮށް ޚިޔާލު ހޯދައިފިއެވެ.\n"ޓޫރިޒަމް މާކެޓާޒް އީވްނިން"ގެ ނަމުގައި މިދިޔަ އަންގާރަ ދުވަހު ބަނޑޮސް މޯލްޑިވްސްގައި ބޭއްވި އެ ބައްދަލުވުމުގައި ގެސްޓްހައުސްތަކާއި ޓްރެވަލް އޭޖެންސީތަކުގެ އިތުރުން ލިވަބޯޑްތައް މާކެޓުކުރުމުގައި ހަރަކާތްތެރިވާ ފަރާތްތަކުން ބައިވެރިވިއެވެ.\nއެ ބައްދަލުވުން އިފްތިތާހްކޮށްދެއްވައި އެމްއެމްޕީއާރުސީގެ މެނޭޖިން ޑިރެކްޓަރު ތޮއްޔިބް މުހައްމަދު ވިދާޅުވީ ޓޫރިޒަމް އިންޑަސްޓްރީ ދާއިރާގެ ފަރާތްތަކާ ގުޅިގެން ރާއްޖޭގެ މާކެޓު ފުޅާކުރުން ވަރަށް މުހިންމު ކަމަށެވެ.\nއަދި ވަކިވަކި ކުދި މާކެޓްތައް ކަމަށްވާ ސަގާފީ، ސްޕޯޓްސް އަދި ބައްދަލުވުންތައް ބޭއްވުންފަދަ މައިސް ޓޫރިޒަމް އިފްތިތާހްކުރުމަށް މިހާރު ތައްޔާރުވަމުންދާ ކަމަށް ތޮއްޔިބު ވިދާޅުވިއެވެ.\nއެ ބައްދަލުވުމުގައި މިއަހަރު ޓޫރިޒަމް މާކެޓުކުރުމަށް ކުރި މަސައްކަތްތަކާއި މާކެޓު އިތުރަށް ކުރިއެރުވުމަށް ކުރެވިދާނެ ކަންތައްތަކުގެ އިތުރުން އަންނަ އަހަރު ބޭއްވުމަށް ހަމަޖެހިފައިވާ މަސައްކަތްތަކޭ ގުޅޭގޮތުން ވަނީ މަޝްވަރާކޮށްފައެވެ.\nއެމްއެމްޕީއާރުސީން މިހާރުވެސް ދަނީ 23 މަކެޓްއަކަށް އަމާޒުކޮށް ރޯޑްޝޯތަކާއި، ފެއާތަކާއި، ޖޮއިންޓް ކެމްޕޭންތަކުގެ އިތުރުން ޑިޖިޓަލް ކެމްޕެއިންތައް ކުރިއަށް ގެންދަމުންނެވެ.\nމިއަހަރުގެ މިހާތަނަށް 1.1 މިލިއަން ފަތުރުވެރިން ވަނީ ރާއްޖެ ޒިޔާރަތްކޮށްފައެވެ. މިދިޔަ އަހަރު ރާއްޖެ ޒިޔާރަތްކުރީ 1.4 މިލިއަން ފަތުރުވެރިންނެވެ. އަދި މިއަހަރުގެ އަމާޒަކީ 1.5 މިލިއަން ފަތުރުވެރިން ރާއްޖެ ގެނައުމެވެ.\nޓެކްސް ކޮމިޝަނަރުކަމަށް ފަތުހުﷲއާއި ނާޝިދުގެ ނަން\nޓްރޭޑްނެޓްގެ ނަމުގައި ސަރުކާރުން ކުންފުންޏެއް އުފައްދައިފި\nމި މަހު 10 އަކުން ފެށިގެން ފިޔާ ލިބޭނެ: އެމްބަސީ


Dhaandhoogai fen boduve, 30 ge akah gellunvejje | Mihaaru\nދާންދޫގައި ފެންބޮޑުވެ 30 ގެއަކަށް ގެއްލުންވެއްޖެ\nދާންދޫއަށް މިއަދު ފަތިހު ވެހުނު ވާރޭގައި އެ ރަށުގައި ފެންބޮޑުވެފައި -- ފޮޓޯ: ފުލުހުން\nގއ. ދާންދޫ އަށް ރޭ ފަތިހު ބޯކޮށް ވާރޭ ވެހި، 30 އަށް ވުރެ ގިނަ ގެޔަށް ފެން ވަދެ ގެއްލުންވެއްޖެ އެވެ.\nދާންދޫ ކައުންސިލް މެމްބަރު ޝަމްހީދު އިބްރާހިމް "މިހާރު" އަށް ވިދާޅުވީ، ފަތިހު 4:30 އިން ފެށިގެން ހެނދުނު 7:00 އާ ހަމައަށް މެދުނުކެނޑި ބޯކޮށް ވާރޭ ވެހުނު ކަމަށެވެ. ވާރޭ ވެހުމުން މީގެ ކުރިން ވެސް ފެންބޮޑުވާ ކަމަށާއި އެކަމަކު އާދަޔާ ހިލާފަށް ބޯކޮށް ވާރޭ ވެހުމުން، ކުރިން ފެންބޮޑުވާ ވަރަށް ވުރެ ބޮޑަށް ފެން ހެދުނު ކަމަށް ޝަމްހީދު ވިދާޅުވި އެވެ.\n"ކަރަންޓު ސާމާނަށާއި ގޭގައި ގެންގުޅޭ ތަކެއްޗަށް ގެއްލުންވި،" ޝަމްހީދު ވިދާޅުވި އެވެ.\nވާރޭ ވެހުމުން އާންމުކޮށް ފެން ވަންނަނީ އެ ރަށުގައި ދެތިން ގެއަކަށް ކަމަށް ޝަމްހީދު ވިދާޅުވި އެވެ. ނަމަވެސް މިއަދު ތިން ސަރަހައްދެއްގައި ދެ ފޫޓަށް ފެން ބޮޑުވި ކަމަށް އޭނާ ވިދާޅުވި އެވެ.\nRaajje' ah kuramundhaa vissaaraigai rey fathihu GA.Dhaandhoogai fenboduve 10 geyakah fen vadhefaivey. Rashun fen hindhumah #DhaandhooPolice, council adhi rayyithun gulhigen Dhaandhoogai pump jahaigen fen hindhumaai adhi velibasthaa jehumuge masakkaiy dhanee kuramun. pic.twitter.com/R9Si2MecGV\n— Maldives Police (@PoliceMv) December 15, 2019\nފެންބޮޑުވުމުގެ ހާދިސާގައި މީހަކަށް ކަމެއް ނުވެ އެވެ.\nޝަމްހީދު ވިދާޅުވީ ދާންދޫގައި ތިބޭ ފުލުހުންނާއި އެ އަތޮޅު ވިލިނގިލި ފުލުހުންނާއި ރަށު ރައްޔިތުން ގުޅިގެން ފެން ހިންދުމުގެ މަސައްކަތް ކުރަމުން އަންނަ ކަމަށެވެ.\nރަށުގައި ފެންބޮޑުވާން ފެށީ އެ ރަށުގައި ބިން ހިއްކުމުގެ މަޝްރޫއެއް ހިންގުމުގެ ފަހުން ކަމަށް ޝަމްހީދު ވިދާޅުވި އެވެ. އަދި އަންނަ އަހަރުގެ ބަޖެޓުގައި ވެސް އެ ރަށުގެ ބިން ހިއްކުމުގެ މަޝްރޫއެއް ހިމަނާފައިވާ ކަމަށް އޭނާ ވިދާޅުވި އެވެ.\nދާންދޫއިން ފެންހިންދުމުގެ މަސައްކަތުގައި ބައިވެރިވި ބައެއް މީހުން -- ފޮޓޯ: ފުލުހުން\n"އެކަން ކުރަނީ [ބިން ހިއްކަނީ] އެކަމުގެ ސަބަބުން ކުރާނެ ގެއްލުމަށް ވިސްނާފައެއް ނޫން. އެކަމާ މެދު ވިސްނާލުމަށް ފަހު، އެކަށީގެންވާ ފިޔަވަޅާ އެކު އެ މަސައްކަތް ކުރާނެ ކަމަށް އަޅުގަނޑު އުންމީދުކުރަން،" ޝަމްހީދު ވިދާޅުވި އެވެ.\nދާންދޫގައި 2050 އަށް ވުރެ ގިނަ މީހުން އުޅެ އެވެ. އެ ރަށުގައި ބިން ހިއްކުމުގެ މަޝްރޫއެއް އެންމެ ފުރަތަމަ ހިންގާފައި ވަނީ ކުރީގެ ރައީސް މައުމޫން އަބްދުލް ގައްޔޫމްގެ ވެރިކަމުގަ އެވެ.\nފުލުހުން ފެންބޮޑުވުން ގއ. ދާންދޫ ވާރޭ\nސަރުކާރުަގ ފައިސާ އެބަހުރިކަމައް ވަނީ ޢާއްމު ފަރުދުން ތިޔކަންކަން ހައްލުކުރުމައް ޕްރޮޕޮޒަލް ހުށައެޅުމުން ބުނަނީ މިހެން. ހިތައް އަރާ ކީއްވެގެންބާ އޭ ތިޔަކަމާ ނޫޅޭނީ ތިޔަވަރުގެ އަނިޔާ ދެނީ ކީއްވެބާއޭ\nއެހެންވީމަ ދެން ބިން ނުހިއްކާ ފެން ހިއްކާ ގޮތަށް ބަޖެޓްގަ ޖަހާފަ އޮތް ބައި ދެން ބަދަލުކުރަންވީ،\nލާމަރުކަޒީ ކޮށްލާފައި، ސަރުކާރުން ދެން ތި ކަމަކާ އަޅައެއް ނުލާނެ. ހަމައެކަނި މާލޭގެ ކަންކަން ކޮށްލަން ތިބޭނީ އެމީހުން.


Mi dhiya aharu 384 massala akah dhaulathah vakaalaathu kohdhinin: AG Office\nމިދިޔަ އަހަރު 384 މައްސަލައަކަށް ދައުލަތަށް ވަކާލާތު ކޮށްދިނިން: އޭޖީ\nއެޓާނީ ޖެނެރަލް އިބްރާހިމް ރިއްފަތް: މިދިޔަ އަހަރު އެޓާނީ ޖެނެރަލް އިން 384 މައްސަލައެއްގައި ދައުލަތަށް ވަކާލާތު ކޮށްދިން -- އަވަސް ފައިލް ފޮޓޯ\nމިދިޔަ އަހަރުގެ ތެރޭގައި 384 މައްސަލައަކަށް ޝަރުއީ ކޯޓުތަކުގައި ދައުލަތަށް އެޓާނީ ޖެނެރަލް (އޭޖީ) އޮފީހުން ވަކާލާތު ކޮށްދީފައިވާ ކަމަށް އެ އޮފީހުން މިއަދު ބުނެފި އެވެ.\nދެހާސްނަވާރަވަނަ އަހަރުގެ އޭޖީ އޮފީހުގެ ތަފާސްހިސާބުތަކުގައިވާ ގޮތުން އެ އަހަރު އެ އޮފީހަށް ލިބިފައި ވަނީ 388 މައްސަލައެކެވެ. އެއީ 2018 ވަނަ އަހަރާ އަޅާބަލާއިރު، 49.74 ޕަސެންޓް މަދު އަދެދެކެވެ. 2018 ވަނަ އަހަރު އޭޖީ އޮފީހަށް 764 މައްސަލަ ލިބިފައިވެ އެވެ.\nމި ނިމުނު އަހަރު އެޖީ އޮފީހަށް ހުށަހެޅި 388 މައްސަލައިގެ ތެރެއިން ކޯޓަށް ހުށަހެޅިފައި ނުވަނީ ހަތަރު މައްސަލައެއް ކަމަށް އޭޖީ އޮފީހުން އާންމު ކުރި ތަފާސްހިސާބުތަކުގައިވެ އެވެ. އަދި 384 މައްސަލައެއް ކޯޓަށް ހުށަހެޅީ އެ މައްސަލަތަކުގައި ބޭއްވި 1924 އަޑުއެހުމެއްގައި އޭޖީގެ ވަކީލުން ދައުލަތަށް ވަކާލާތު ކޮށްދީފައިވާ ކަމަށް ތަފާސްހިސާބުތަކުގައިވެ އެވެ.\nމިދިޔަ އަހަރު އޭޖީ އޮފީހުން ވަކާލާތު ކޮށްދިން މައްސަލަތަކުގެ ތެރޭގައި ދައުލަތަށް ރައްދުވާ 226 މައްސަލަ އަދި ދައުލަތުން ދައުވާ ކުރި 158 މައްސަލަ ހިމެނެ އެވެ. އެ ގޮތުން ދައުލަތަށް ރައްދުވާ 148 މައްސަލަ ނިމިފައިވާއިރު ހިނގަމުންދާ 78 މައްސަލައެއް ވެއެވެ. އަދި ދައުލަތަށް ދައުވާ ކުރާ 121 މައްސަލަ ނިމިފައިވާއިރު ހިނގަމުންދާ 37 މައްސަލައެއް ވެ އެވެ.\nދައުލަތަށް ރައްދުވާ މައްސަލަތަކުގެ ތެރޭގައި ވަޒީފާއާ ބެހޭ 60 މައްސަލައަކާއި އިސްތިއުނާފު ރައްދުވާ 37 މައްސަލައަކާއި ފައިސާއާ ބެހޭ 30 މައްސަލައަކާއި އެއްބަސްވުމާ ބެހޭ 17 މައްސަލައަކާއި ބިމާ ބެހޭ 17 މައްސަލައެއް ވެ އެވެ. ދައުލަތުން ދައުވާ ކުރި މައްސަލަތަކުގެ ތެރޭގައި އިސްތިއުނާފު ކޮށްފައިވާ 40 މައްސަލައަކާއި ފައިސާ ބެހޭ 30 މައްސަލައެއް އަދި ބިމާ ބެހޭ 26 މައްސަލައެއް ހިމެނެ އެވެ.\nމިދިޔަ އަހަރު ސަރުކާރުގެ އިދާރާތަކުގެ ތެރެއިން، އެޖީ އޮފީޙުން އެންމެ ގިނަ އަދަދަކަށް ވަކާލާތު ކުރަން ޖެހިފައި ވަނީ މޯލްޑިވްސް ޕޮލިސް ސާވިސްއަށް ރައްދުވާ ގޮތަށް ކޮށްފައިވާ ދައުވާތަކަށެވެ. އެ ގޮތުން ފުލުހުންގެ މުއައްސަސާއަށް ރައްދުވާ 43 މައްސަލައެއްގައި އޭޖީ އޮފީހުން ވަކާލާތު ކޮށްދީފައިވެ އެވެ.\nމިދިޔަ އަހަރު ދައުވަލތުން ދައުވާ ކުރުމަށް ޓަކައި އެންމެ ގިނަ އަދަދަކަށް އޭޖީ އޮފީހަށް މައްސަލަ ފޮނުވާފައިވާ ދައުލަތުގެ އިދާރާއަކީ މޯލްޑިވްސް ކަސްޓަމްސް ސާވިސް އެވެ. އެ އިދާރާއިން 44 މައްސަލައެއް ފޮނުވިއިރު، ފަހުން 13 މައްސަލައެއް އަނބުރާ ފޮނުވާލާފައިވެ އެވެ. އަދި އެއް މައްސަލަ ކޯޓަށް ހުށަހެޅިފައެއް ނުވެ އެވެ.\nއެންމެ ގިނަ އަދަދަށް ދައުވާ ރައްދުވި އިދާރާތައް\nޕޮލިސް ސާވިސް 43\nހައުސިން މިނިސްޓްރީ 26\nޑިފެންސް މިނިސްޓްރީ 19\nޓޫރިޒަމް މިނިސްޓްރީ 15\nއެންމެ ގިނައިން މައްސަލަ ފޮނުވި އިދާރާތައް\nކަސްޓަމްސް ސާވިސް 44\nހައުސިން މިނިސްޓްރީ 33\nޖެންޑާ މިނިސްޓްރީ 21\nއެންވަޔަރަމެންޓް މިނިސްޓްރީ 17\nއެޓާނީ ޖެނެރަލް ޝަރުއީ ދާއިރާ އިބްރާހިމް ރިއްފަތު\nވިޔަފާރީގެ މައްސަލަތައް ކޯޓުން ނިންމުމުގެ ސަގާފަތް ނިމުމަކަށް


vnews - Kolamaafushi council idhaaraage thijooree falhaalaa gina adhadhehge faisa vagah nagaifi\nކޮލަމާފުށި ކައުންސިލް އިދާރާގެ ތިޖޫރީ ފަޅާލައި ގިނަ އަދަދެއްގެ ފައިސާ ވަގަށް ނަގައިފި\nގއ. ކޮލަމާފުށި ކައުންސިލް އިދާރާ -- ފޮޓޯ: އިބްރާހީމް އަލީމް\nގއ. ކޮލަމާފުށި ކައުންސިލް އިދާރާގެ ތިޖޫރީ ފަޅާލައި ގިނަ އަދަދެއްގެ ފައިސާ ވަގަށް ނަގައިފި އެވެ.\nވީނިއުސްއަށް މިއަދު މައުލޫމާތު ދެއްވަމުން ކޮލަމާފުށި ކައުންސިލްގެ ރައީސް އިބްރާހީމް އަލީމް ވިދާޅުވީ ކައުންސިލް އިދާރާގެ ތިޖޫރީ ފަޅާލައި ފައިސާ ވަގަށް ނަގާފައި ހުރި ކަން އެނގުނީ މިއަދު ހެނދުނު އޮފީސް ހުޅުވުމުން ކަމަށެވެ.\nއިބްރާހީމް ވިދާޅުވީ ކައުންސިލް އިދާރާގެ ތިޖޫރީގެ އިތުރުން ކައުންސިލް އިދާރާގައި ބަހައްޓާފައި ހުންނަ މިސްކިތު ފަންޑު ފޮށި ވެސް ފަޅާލައި ފަންޑު ފޮށީގައި ހުރި ފައިސާ ވެސް ވަގަށް ގެންގޮސްފައިވާ ކަމަށެވެ.\nއިބްރާހީމް ވިދާޅުވީ ތިޖުރީއާއި ފަންޑު ފޮށި ފާޅާލައި ވަގަށް ގެންދިޔައީ ކިހާ ފައިސާއެއް ކަަމަށް އެއްގޮތަކަށްވެސް ދަންނަވަން އެނގިވަޑައިނުގަންނަވާ ކަމަށެވެ. ނަމަވެސް އިއްޔެ އަކީ އެ ކައުންސިލް އިދާރާގެ މުވައްޒަފުންނަށް ރޯދަ އެލަވަންސް ދިނުމަށް ގެނެސްފައި ހުރި ފައިސާ ތިޖުރީއަށް ލާފައި ހުރި ދުވަސް ކަމަށްވާތީ ރޯދަ އެލަވަންސަށް ގެެނެސްފައި ހުރި އެއްލައްކަ ވިހިހާސް ރުފިޔާ ޔަގީނުންވެސް ތިޖޫރީގައި ހުންނާނެ ކަމަށްވެސް ވިދާޅުވި އެވެ.\nއިބްރާހީމް ވިދާޅުވީ ތިޖޫރީއާއި މިސްކިތު ފަންޑު ފޮށި ފަޅާލައި ފައިސާ ވަގަށް ގެންދިޔަ މައްސަލަ ފުލުހުންނަށް ހުށަހަޅާފައިވާތީ ފުލުހުން އެމައްސަލަ ބަލަމުންދާ ކަމަށެވެ. ނަމަވެސް މައްސަލައިގެ ތުހުމަތުގައި މިހާތަނަށް އަދި އެއްވެސް މީހަކު ހައްޔަރުކޮށްފައި ނުވާ ކަަމަށްވެސް އިބްރަހީމް އަލީމް ވަނީ ވިދާޅުވެފަ އެވެ.\nކޮލަމާފުށި ކައުންސިލް އިދާރާގެ ތިޖޫރީއާއި އެތަނުގައި ހުރި ފަންޑު ފޮއްޓެއް ފަޅާލައި ފައިސާތަކެއް ވަގަށް ނެގި ކަމަށް ބުނާ މައްސަލައެއް ތަހުގީގުކުރަމުންެދާ ކަން ފުލުހުން ވެސް ވަނީ ޔަގީންކޮށްދީފަ އެވެ.


Alanaasi kiru fani Hadaane goh\nމިއަދު މިގެނެސްދެނީ ވަރަށް މީރުކޮށް ތައްޔާރުކޮށްލެވޭ އަލަނާސި ބޭނުންކޮށްގެން ތައްޔާރު ކުރާ ޖޫހެއް ތައްޔާރު ކުރާނެގޮތެވެ. މިއީ ހަދާލަން ވަރަށް ފަސޭހަ ރަހަމީރު ބާވަތެކެވެ. މިއީ ޢާންމުކޮށް ގޭގައި ހަދާލަން ފަސޭހަ އެއްޗެއްގެ އިތުރުން ފަސޭހައި ލިބޭ ބާވަތްތައް ވެފައި ކޮންމެ ގެއެއްގައި ވެސް އާންމުކޮށް ހަދާލެވޭ ޒާތުގެ އެއްޗެކެވެ. އެހެންނަމަވެސް މީރުކޮށް ހެދޭނީ އަލަނާސި އަޅައިގެން ތައްޔާރު ކުރާނެ ގޮތް އެނގިގެންނެވެ.\n2 ފޮތި އަލަނާސ ކުދި ކުދިކޮށް ކޮށާފައިި ( ދަޅު އަލަނާސި)\n2 މޭޒުމަތީ ސަމުސާ ހިކި ކިރު\n1 ތަށި އައިސް ފެން ( ކުޑަ) ބިއްލޫރިތަށްޓެއްގެ\n1 މޭޒުމަތީ ސަމުސާ ވެނީލާ ޝޭކް ޕައުޑަރ\n4 އައިސް ކިއުބް\nހަކުރާއި ފެން އައިސް ކިއުބް ، ހިކި ކިރު ޝޭކް ޕައުޑަރ އެއްކޮށް ރަނގަޅަށް މިކްސަރުން ގިރާފައި ތަށްޓަށް އަޅާފައި އަލަނާސިކޮޅު އެއްކޮށްލާށެވެ. މީ ވަރަށް މީރު ބާވަތަކަށްވާނެއެވެ.


ބީލަން ހުށަހެޅުމުގެ ދަޢުވަތު: މާލޭ އިރުދެކުނު ފަރާތުގައި ޤާއިމްކޮށްފައިވާ ސްވިމިންގ ޓްރެކްގައި ޑައިވިންގ ޕްލެޓްފޯމެއް ޤާއިމްކުރުން\nމާލޭ އިރުދެކުނު ފަރާތުގައި ޤާއިމްކޮށްފައިވާ ސްވިމިންގ ޓްރެކްގައި ޑައިވިންގ ޕްލެޓްފޯމެއް ޤާއިމްކުރުން:\nމާލޭ އިރުދެކުނު ފަރާތުގައި ޤާއިމްކޮށްފައިވާ ސްވިމިންގ ޓްރެކްގައި ޑައިވިންގ ޕްލެޓްފޯމެއް ހަދަން ބޭނުންވާތީވެ، މިކަމަށް ޝަރުޠުހަމަވާ ހުރިހާ ފަރާތްތަކަށް ބީލަން ހުށަހެޅުމުގެ ފުރުޞަތު ހުޅުވާލަމެވެ. މިމަސަތްކަތަށް ކުރިމަތިލާ ފަރާތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\nމިޕްރޮޖެކްޓްގައި ރަޖިސްޓްރީ ކުރުމަށް 2020 އޮކްޓޫބަރު 19 ން 2020 އޮކްޓޫބަރު 21 ގެ ނިޔަލަށް ތިރީގައިވާ ލިންކު މެދުވެރިކޮށް "ރަޖިސްޓްރީ ފޯމް" ފުރިހަމަކޮށް ރަޖިސްޓްރީ ކުރެއްވުމަށް ދެންނެވީމެވެ. ބީލަން ހުށަހެޅޭނީ މިމުއްދަތުގައި ރަޖިސްޓްރީ ކުރާ ފަރާތްތަކަށެވެ. ލިންކު: https://forms.gle/GEBpSeAj9abJtgnp6\nމިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2020 އޮކްޓޫބަރު 22 ވަނަ ދުވަހުގެ 14:00 ގެ ކުރިން މި އިޢުލާންގެ 8 ވަނަ ނަންބަރުގައިވާ އެޑްރެހަށް އީމެއިލް މެދުވެރިކޮށް ފޮނުއްވުންއެދެމެވެ.\nސައިޓް ބަލަން ބޭނުންވާ ފަރާތްތަކަށް އެފުރުޞަތު އޮންނާނީ 2020 އޮކްޓޫބަރު 24 ވާ ހޮނިހިރު ދުވަހުގެ 11:00 ގައި މާލޭ އިރުދެކުނުފަރާތު ސްވިމިންގ ޓްރެކްގައެވެ.\nޕްރޮޖެކްޓްގެ ބިޑް ސެކިއުރިޓީގެ ގޮތުގައި 20000 (ވިހިހާސް) ރުފިޔާ ހުށަހަޅަންވާނެއެވެ. ބިޑް ސެކިއުރިޓީގެ މުއްދަތަކީ ބިޑް ހުޅުވާ ތާރީހުން ފެށިގެން 30 ދުވަހެވެ. ބިޑް ސެކިއުރިޓީ ހުށަހަޅަންޖެހޭ ގޮތް ބީލަން ފޮތުގައި ބަޔާންކޮށްފައި ވާނެއެވެ.\nބީލަން ހުށަހެޅުމާއި ބީލަން ހުޅުވުން އޮންނާނީ 2020 އޮކްޓޫބަރު 27 ވަނަ ދުވަހުގެ 11:00 ގައިސްވިމިންގ އެސޯސިއޭޝަން އޮފް މޯލްޑިވްސްގެ މީޓިންގ ރޫމް ގައެވެ.\nމިޕްރޮޖެކްޓާގުޅޭ އިތުރު މަޢުލޫމާތު ތިރީގައިވާ އެޑްރެހުން ލިބިވަޑައިގަންނަވާނެއެވެ.\nސްވިމިންގ އެސޯސިއޭޝަން އޮފްމޯލްޑިވްސް\nޤައުމީ ފުޓްބޯޅަ ދަނޑު\nފޯން: 9947802، 3324229\nޕަބްލިޝްކުރި ތާރީޚު: 18 އޮކްޓޫބަރު 2020\nސުންގަޑި: 21 އޮކްޓޫބަރު 2020 2359


ލެވަންޓޭ އިން ބަދަލުހިފައި ބާސެލޯނާ އުނދަގޫ ހާލަތަކަށް ވައްޓާލައިފި\nބާސެލޯނާ ކޮޅަށް ލެވަންޓޭގެ ފުރަތަމަ ގޯލު ޖަހަނީ. ދެ ވަނަ ލެގް އޮންނާނީ ބާސާގެ ދަނޑުގައި\nސްޕެނިޝް ކޮޕަ ޑެލްރޭގެ ގަދަ ސޯޅައިގައި ރޭ ލެވަންޓޭ އާ ވާދަކޮށް އެންމެ ފަހުގެ ޗެމްޕިއަން ބާސެލޯނާ ބަލިވެއްޖެއެވެ. މި ބުރުގެ ފުރަތަމަ ލެގްގައި ރޭ ބާސެލޯނާ ރަށުން ބޭރުގައި ކުޅެ ބަލިވީ 1-2 އިންނެވެ. ދެވަނަ ލެގް ކުޅުމަށް ހަމަޖެހިފައިވަނީ މި މަހުގެ 17 ވަނަ ދުވަހުގެ ރޭ ބާސެލޯނާގެ ދަނޑުގައެވެ.\nރޭގެ މެޗަށް ބާސެލޯނާ ނުކުތްއިރު ކޯޗް އާނެސްޓޯ ވަލްވާޑޭ ވަނީ ބޮޑެތި ބަދަލުތަކެއް ޓީމަށް ގެނެސްފައެވެ. މެސީ އާއި ސުއަރޭޒްގެ އިތުރުން ބާސެލޯނާގެ ގިނަ ތަރިން ރޭގެ މެޗްގެ ފުރަތަމަ އެގާރައިގައި ހިމަނައިފައެއް ނުވެއެވެ. ބާސެލޯނާއިން ވަނީ މީގެ ތިން ހަފްތާ ކުރިން ލެވަންޓޭއާ ދެކޮޅަށް ލީގްގައި ކުޅުނު މެޗް 0-5 ގެ ތަފާތު ބޮޑު ނަތީޖާ އަކުން ކާމިޔާބުކޮށްފައެވެ. އެ މެޗްގައި މެސީ ވަނީ ހެޓްރިކެއްވެސް ހަދައިފައެވެ.\nސްޕެނިޝް ލީގްގެ ދިހަ ވަނައިގައި އޮތް ލެވަންޓޭ އިން މި މެޗްގައި ޖެހި ދެ ގޯލްވެސް ކާމިޔާބުކޮށްފައިވަނީ މެޗްގެ ފުރަތަމަ 20 މިނެޓް ތެރޭގައެވެ. އެ ޓީމަށް ލަނޑުތައް ކާމިޔާބުކޮށްދިނީ އެރިކް ކަބާކޯ އާއި ބޯޖާ މަޔޮރާލް އެވެ. މަޔޮރާލް އަކީ ލޯން އެއްބަސްވުމެއްގެ ދަށުން ރެއަލް މެޑްރިޑުން ލެވަންޓޭއަށް ގެނެސްފައިވާ ކުޅުންތެރިއެކެވެ. ބާސެލޯނާއިން ޖެހި ހަމަ އެކަނި ލަނޑު އެޓީމަށް ކާމިޔާބުކޮށްދިނީ މެޗް ނިމެން ފަސް މިނެޓަށް ވެފައި ވަނިކޮށް ލިބުނު ޕެނަލްޓީއަކުން ބްރެޒިލްގެ މިޑްފީލްޑަރު ފިލިއްޕޭ ކުޓީނިއޯ އެވެ. މި މެޗްގައި ލެވަންޓޭ އެކޭ އެއްގޮތަށް ބާސެލޯނާއަށްވެސް ލަނޑު ޖަހާނެ ރަގަޅު ފުރުސަތުތަކެއް ލިބުނެވެ. ވަކިން ހާއްސަކޮށް ބާސެލޯނާގެ ޑެމްބެލޭ އަށާއި މެލްކޮމްއަށް ގޯލް ޖަހަން ރަގަޅު ހިސާބަކުން ފުރުސަތު ލިބި ލެވަންޓޭގެ ގޯލް ކީޕަރު ބީޓް ނުކުރެވުނުކަން ފާހަގަކުރެވުނެވެ.\nބާސެލޯނާއިންވަނީ އެންމެ ފަހުން ބޭއްވި ސްޕެނިޝްކަޕް ގެ ހަތަރު މުބާރާތްވެސް ކާމިޔާބުކޮށްފައެވެ.\nބާސެލޯނާ, ކޮޕަ ޑެލްރޭ


'Gum Hai Kisi Ke Pyaar Mein' ge thari Neil aai Aishwarya kaiveni kuranee! - AO News\n“ގުމް ހެ ކިސީ ކޭ ޕިޔާރް މޭ” ގެ ތަރި ނީލް އާއި އައިޝްވާރިޔާ ކައިވެނިކުރަނީ!\nސްޓާ ޕްލަސް އިން ދައްކާ މަޝްހޫރު ޑްރާމާ ”ގުމް ހެ ކިސީ ކޭ ޕިޔާރް މޭ“ގެ ލީޑް ތަރިންކަމުގައިވާ ނީލް ބަޓް އާއި އައިޝްވާރިޔާ ޝަރްމާ މިއަހަރު ތެރޭގައި ކައިވެނިކުރާނެކަމަށް މީޑިއާ ރިޕޯޓްތައް ބުނެފިއެވެ.\n”ގުމް ހެ ކިސީ ކޭ ޕިޔާރް މޭ“ގައި އައިޝްވާރިޔާ(ޕާކީ) ފެނިގެންދަނީ ނީލް(ވިރާޓް)ގެ ކުރީގެ ލޯބިވެރިޔާގެ ރޯލުންނެވެ. ވިރާޓް އާއި ޕާކީގެ ރޯލުން ފެނިގެންދާ މި ދެ ތަރިން،އެ ޑްރާމާގައި ދައްކަމުންދާ މޮޅު ހުނަރުގެ ސަބަބުން ގިނަ ބައެއްގެ މަގުބޫލުކަން ހޯދާފައިވާއިރު މިހާރު ސަޕޯޓަރުން އެންމެ އިންތިޒާރުކުރަމުންދަނީ މި ދެތަރިންގެ ކައިވެންޏަށެވެ،\nމި ޑްރާމާގެ ސެޓުން ދެތަރިންގެ ގުޅުން އުފެދިގެން ދިޔައިރު ނީލް ބުނީ ދެ މީހުން ޑޭޓްކުރަން ފެށީ މިދިޔަ އަހަރުގެ އޮކްޓޯބަރު މަހުގެ ތެރޭގައި ކަމަށެވެ، ދެމީހުންގެ ލޯބީގެ ގުޅުމާއި ބެހޭ ގިނަ ވާހަކަތަކެއް މީޑިއާގައި ހިއްސާކުރަމުން ނީލް ބުނީ ދެމީހުން އެއްކޮށް މަސައްކަތްކުރަން ފެށީ މިދިޔަ އަހަރު ސެޕްޓެމްބަރު މަހު ކަމަށެވެ. “ޑްރާމާގެ ސެޓުން އުފެދުނު އެކުވެރިކަން މާ ގިނަ ދުވަހެއް ނުވެ ލޯތްބަށް ބަދަލުވީ. ދެމީހުންގެ މިޒާޖުވެސް ވަރަށް އެއްގޮތްވީމަ ބޭނުންވީ މި ގުޅުން ވަރަށް ސީރިއަސްކޮށް ކުރިއަށް ގެންދަން” ނީލް ބުންޏެވެ. މީގެ އިތުރުން ނީލް ވަނީ މިއަހަރު ކައިވެނި ކުރާނެކަމަށާއި އެހެންނަމަވެސް އަދި ތާރީހެއް، ފަހުން އިއުލާންކުރާނެކަމަށް ބުނެފައެވެ.\nނީލް އާއި އައިޝްވާރިޔާ އެކުގައި ގިނަ ވަގުތު ހޭދަކޮށް، ސޯޝަލް މީޑިއާގައިވެސް ފޮޓޯތައް ހިއްސާކުރަމުން އަންނައިރު، މިއެ ދެތަރިން މިއަހަރުގެ ޑިސެމްބަރު މަހު ކައިވެނިކުރާނެކަމަށް މީޑިއާ ރިޕޯޓްތައް ވަނީ ބުނެފައެވެ. އަދި ނީލް އާއި އައިޝްވާރިޔާ ގުޅުން ދެ އާއިލާއަށްވެސް މިހާރު އެގިފައިވާއިރު އާއިލާގެ ހާއްސަ ހަފްލާތަކުގައި ދެމީހުން އެކުގައި ބައިވެރިވާކަމަށްވެސް މީޑިއާ ރިޕޯޓްތައްވަނީ ބުނެފައެވެ.\nނީލް ބަޓްއައިޝްވާރިޔާ ޝަރްމާގުމް ހެ ކިސީ ކޭ ޕިޔާރް މޭސްޓާ ޕްލަސް\nގުމް ހެ ކިސީ ކޭ ޕިޔާރް މޭ: ނީލް އާއި އައިޝްވާރިޔާ ކޮވިޑަށް ޕޮޒިޓިވްވެއްޖެ\n“ދިލް ބޭޗާރާ” ސްޓާޕްލަސް އިން ދައްކަން ނިންމައިފި


Google ah Huawei muhimmu vejje | Mihaaru\nވާވޭއާ އެކު ވިޔަފާރިކުރުމަށް ހުއްދަ އަށް އެދި ގޫގުލް އިން ރަސްމީކޮށް އެމެރިކާ ސަރުކާރާށް ހުށަހަޅައިފި\n03 މާޗް 2020 - 07:33\nމައިކްރޮސޮފްޓުން ވާވޭއާ އެކު ވިޔަފާރިކުރުމަށް މިދިޔަ ނޮވެމްބަރުގައި ސަރުކާރަށް ހުށަހެޅުމުން ވަނީ ހުއްދަ ލިބިފަ އެވެ. މި ހުއްދައިގެ ދަށުން، ވިންޑޯޒް އަދި ވިންޑޯޒްއާ ގުޅުހުން ހުރި ސޮފްޓްވެއާ އަދި ހާޑްވެއާ ގަނެ ވިއްކުމަށް މައިކްރޮސޮފްޓް އަށް ވަނީ މަގު ތަނަވަސް ވެފަ އެވެ.\nޗައިނާގެ ވާވޭ ޓެކްނޮލޮޖީޒް އަކީ ޗައިނާ ސަރުކާރަށް ޖާސޫސްކޮށްދޭ ކުންފުންޏެއް ކަމަށް ނިންމައި، އެމެރިކާ ސަރުކާރުން ވަނީ އެ ކުންފުންޏަށް ދަތިކުރަން ފަށާފަ އެވެ. ވާވޭއާ އެކު ވިޔަފާރިކުރުން ގޫގުލް އަށް މަނާމުވުން، އެންމެ ބޮޑު ދަތިކަމެއް ކުރިމަތިވީ ވާވޭ ސްމާޓްފޯނުތަކަށެވެ.\nވާވޭއާ އެކު އެމެރިކާގެ ވަރަށް ގިނަ ކުންފުނިތަކުން ކުރިން ވިޔަފާރިކުރި އެވެ. އެހެން ނަމަވެސް، ވާވޭއާ އެކު ވިޔަފާރިކުރުން މަނާވުމުން، އެމެރިކާ ކުންފުނިތަކަށް ވެސް މާލީ ގެއްލުންތައް ވަނީ ތަޖުރިބާކުރަންޖެހިފަ އެވެ. އަނެއްކޮޅުން، އެމެރިކާ ކުންފުނިތަކުން ވާވޭ އަށް ޓެކްނޮލޮޖީ ނުވައިކައިފި ނަމަ، އޭގެ ބަދަލުގައި ބޭނުންކުރުމަށް ޗައިނާއިން ވަނީ ޓެކްނޮލޮޖީ އުފައްދަން ފަށައިފަ އެވެ.\nމައިކްރޮސޮފްޓުން ވިންޑޯޒް ނުވިއްކައިފި ނަމަ، ޗައިނާ ސަރުކާރުން ވަނީ މައިކްރޮސޮފްޓް ވިންޑޯޒް މުޅިން ދޫކޮށްލައި، ސަރުކާރު އޮފީސްތަކުގައި ބޭނުންކުރުމަށް އަމިއްލަ އޮޕަރޭޓިން ސިސްޓަމެއް އުފައްދަން ގޮވާލާފަ އެވެ.\nގޫގުލް އިން އެންޑްރޮއިޑް ލައިސަންސް ވާވޭ އަށް ނުދީފި ނަމަ، ބަދަލުގައި ބޭނުންކުރުމަށް އެޕްލިކޭޝަން ސްޓޯރެއް އުފެއްދުމަށް ޗައިނާގެ ސްމާޓްފޯން ކުންފުނިތަކުން ވަނީ މަސައްކަތް ފަށާފަ އެވެ. ގޫގުލް އަށް ވާވޭ މުހިންމުވެގެން މިހާރު އެ އުޅެނީ މި ޚަބަރާ ހެދި އެވެ.\nގޫގްލް އެންޑްރޮއިޑް މައިކްރޮސޮފްޓް ސްމާޓް ފޯން ވިންޑޯޒް ވާވޭ\nއެމެރިކާ އަތަށް ގޮވަނީ


khalid Mishal ah Viha lun: Mosadunge enmme boduNaakaamiyaab (1 vana Bai) | #Dhiislam\nޚާލިދު މިޝަޢަލްއަށް ވިހަލުން: މުސާދުންގެ އެންމެ ބޮޑު ނާކާމިޔާބު (1 ވަނަ ބައި)\n10 months ago | 1 comment| March 19, 2017\nމިއީ 1997 ވަނަ އަހަރު އިސްރާއީލުގެ ޒަޔަނިސްޓު ސަރުކާރުން ހަމާޝްގެ މިހާރުގެ ލީޑަރު ޚާލިދު މިޝަޢަލް އަވަހާރަކޮށްލުމަށް ހިންގި ސިއްރު އޮޕަރޭޝަން ހިނގާދިޔަ ގޮތުގެވާހަކައެވެ. އޭރު މިޝަޢަލް އަކީ ޙަމާޝްގެ ޕޮލިޓިކަން ބިއުރޯގެ އިސްވެރިޔާއެވެ. އިސްރާޢީލުގެ ސިއްރު ފުލުހުން ކަމުގައިވާ މުސާދު އެޖެންޓުން ހިންގި މި އޮޕަރޭޝަނަކީ މިހާތަނަށް ދުނިޔެދުއް މިފަދަ އެންމެ ނާކާމިޔާބު އޮޕަރޭޝަނެވެ.\nޔަހޫދީންގެ މި ނުބައި ރޭވުމުން މިޝަޢަލް ސަލާމަތްވެވަޑައިގަތީ މަރުގެ ތުންފަތްމަތީގައި އޮންނެވުމަށް ފަހުގައެވެ. ކޯމާއެއްގައި2ދުވަހު އޮންނެވުމަށް ފަހު މިޝަޢަލް ހޭފުޅުއެރީ 27 ސެޕްޓެމްބަރު ވީ ހޮނިހިރު ދުވަހު މެންދުރެއްހާ އިރުއެވެ. އޭނާއަށް މި ހަމަލާއިން އެއްވެސް ގެއްލުމެއް ލިބިވަޑައިނުގަންނަވައެވެ. ޔަހޫދީންގެ ރޭވުމަށް ވުރެ މާތްﷲ ގެ ރޭއްވެވުން މާ މަތިވެރިވެވޮޑިގެންވާކަން ހާމަވެގެންދިޔައީ، މި އޮފަރޭޝަނުގެ ސަބަބުން ޔަހޫދީންނަށް ލިބިގެންދިޔަ ގެއްލުމާއި ޙަމާޝްއަށް ލިބިގެންދިޔަ މަތިވެރި ނަޞްރުގެ ސަބަބުންނެވެ. މި ނާކާމިޔާބު އޮޕްރޭޝަންގެ ނަތީޖާއަކަށްވެގެންދިޔައީ، ޔަހޫދީން ދުނިޔެއަށް ބޭޒާރުވެގެންދިޔުމުގެ އިތުރަށް، ހަމާޝްގެ އެންމެ އިސް ލީޑަރު ޝައިޚް ޔާސީން (ރަޙިމަހުﷲ)އިސްރާޢީލުގެ ޖަލުން މިނިވަންކޮށް ދޫކޮށްލުމަށްމަޖުބޫރުވެގެން ދިޔުމެވެ.\n25ސެޕްޓެމްބަރު 1997ވަނަ އަހަރު އިސްރާޢީލުގެ ސިއްރު އެޖެންޓުން ހަމާސްގެ ޕޮލިޓިކަލް ބިއުރޯ (ސިޔާސީ ގޮފީ)ގެ ވެރިޔާ ޚާލިދު މިޝަޢަލް އަވަހާރަކޮށްލުމަށް މަސައްކަތްކުރިއެވެ. ޚާލިދު މިޝަޢަލް އަކީ ފަލަސްތީނުގެ މިނިވަންކަމަށް މަސައްކަތްކުރާ ހަމާޝް ޖަމާޢަތުގެ އިސްވެރިއެކެވެ. 1999ގައި ޢުރުދުންގެ ޙުސައިން ރަސްގެފާނު އަވަހާރަވުމާ ހަމަޔަށް މިޝަޢަލް ދިރިއުޅުއްވީ އުރުދުންގެ ވެރިރަށް ޢައްމާނުގައެވެ.\nމިޝަޢަލް އަވަހާރަކޮށްލުމަށް އިސްރޭލުގެ ޒަޔަނިސްޓު ސަރުކާރުން ނިންމުން\nފަލަސްޠީނުގެ ރައްޔިތުންނާ ދެކޮޅަށް އިޒްރޭލުގެ ޒަޔަނިސްޓު ދަޢުލަތުން ހިންގަމުންދާ ލާއިންސާނީ ޖަރީމާތަކަށް އެންމެ ވަރުގަދައަށް ރައްދުދެމުންދާ އެއްބަޔަކީ ހަމާޝް ޖަމާޢަތެވެ. މިގޮތުން އިސްރާޢީލުގެ މައި ދެ އަވަށް ކަމަށްވާ ޖޫރުސަލީމަށާއި، ތެލްއަވީވްއަށް ހަމާޝްއިން ދިން ބޮމުގެ ވަރުގަދަ2ހަމަލާގެ ބަދަލު ހިފުމުގެ ގޮތުން އިސްރާޢީލުގެ ޒަޔަނިސްޓު ދަޢުލަތުން ނިންމީ ހަމާސް ޖަމާޢަތުގެ އިސްވެރިޔަކު އަވަހާރަކޮށްލުމަށެވެ. މި ހަމަލާތަކަށްފަހު، އިސްރާޢީލުގެ އޭރުގެ ބޮޑުވަޒީރު ބިންޔަމިން ޔަތަންޔާހޫ، ސަލާމަތީ އިސްވެރިންނާއި އަދި މުސާދުގެ ވެރިންނާއެކު ކުއްލި ބައްދަލުވުމެއް ބޭއްވިއެވެ. އޭރު މުސާދުގެ ވެރިޔަކަށް ހުރީ ޑެނީ ޔަހްތުމް އެވެ.\nކުއްލި ބައްދަލުވުމުގެ ބޭނުން\nމި ކުއްލި ބައްދަލުވުމުގެ ބޭނުމަކީ ހަމާޝްގެ ކިބައިން ވަރުގަދަ ބަދަލެއް ހިފުމެވެ. މިގޮތުން ބޮޑުވަޒީރު ޔަތަންޔާހޫގެ ހިޔާލުހުރީ ހަމާޝްގެ އިސްވެރިއެއްކަމަށްވާ މޫސާ އަބޫ މަރްޒޫކް އަވަހާރަކޮށްލުމަށެވެ. ނަމަވެސް މުސާދުން އެގޮތަކަށް އެއްބަސް ނުވި ސަބަބަކީ އަބޫ މަރްޒޫކް އަކީ އެމެރިކާގެ ސިޓިޒަންޝިޕް އޮންނަ މީހަކަށްވުމެވެ. އެހެންކަމުން، މުސާދުން ބޮޑުވަޒީރަށް ލަފާއެރުވީ އޭނާގެ ބަދަލުގައި ހަމާޝްގެ ޕޮލިޓިކަލް ބިއުރޯގެ ވެރިޔާ ޚާލިދު މިޝަޢަލް އަވަހާރަކޮށްލުމަށެވެ.\nމިޝަޢަލް އަވަހާރަކޮށްލުމަށްޓަކައި މުސާދުން ޢައްމާނަށް އައުން\nހަމާސްގެ ޕޮލިޓިކަލް ބިއުރޯގެ އޭރުގެ ލީޑަރު ޚާލިދު މިޝަޢަލް އަވަހާރަކޮށްލުމަށް އިސްރާޢީލުގެ ސަރުކާރުން ނިންމުމާއެކު އެމަސައްކަތް ތަންފީޒުކުރުމަށް ހަވާލުކުރެވުނީ އިސްރާޢީލުގެ ސިއްރު ފުލުހުންކަމުގައިވާ މުސާދުންނާއެވެ. ބޮޑުވަޒީރު ޔަތަން ޔާހޫގެ ފެހިސިގްނަލާއެކު މުސާދުންގެ6އެޖެންޓުން ޢުރުދުންގެ ވެރިރަށް ޢައްމާން އަށް ދިޔައެވެ. އެމީހުން ޢައްމާނުގެ ވައިގެބަނދަރުން އެތެރެވީ ކެނެޑާގެ ވަގު ޕާސްޕޯޓުގައި ޓޫރިސްޓު ވިސާގައެވެ. އެއީ މިޝަޢަލް އަވަހާރަކޮށްލުމަށް ރާވާފައިވާ ދުވަހުގެ 1 ހަފްތާކުރިއެވެ.\nމިޝަޢަލް ވިހަލުމުގެ ޕުލޭނު\nމިޝަޢަލް އަވަހާރަކޮށްލުމަށް ގޮވާޒާތުގެ އެއްވެސް އެއްޗެއް ނުވަތަ ބަޑިއެއްވެސް ބޭނުންކޮށްފައެއް ނުވެއެވެ. ޔަހޫދީން ބޭނުންވީ އޭނާއަށް ލީތަލް ޕޮއިޒަން (ވިހަ) ލައިގެން ‘ސައިލެންޓުކޮށް” އަވަހާރަކޮށްލާށެވެ. ދުނިޔޭގެ ލޯތަކަށް އެއީ ޤަތުލުކުރުމެއްކަން ނޭނގޭގޮތަށް އޭނާ އަވަހާރަކޮށްލުމަށެވެ! އިސްރާޢީލުން ރާވާފައި އޮތީ މުސާދުގެ އެޖެންޓުން ބޭނުންކޮށްގެން މިޝަޢަލްގެ ކަންފަތްޕުޅަށް އެ ވިހަ ސުޕްރޭކުރާށެވެ. އެގޮތުން، ބޭރު ފުށުން އެއްވެސް ޒަހަމެއް ނުފެނި އޭނާ އަވަހާރަކޮށްލުމަށެވެ. މި ވިހަ މާއްދާގެ ސަބަބުން ސިކުނޑީގެ މަސައްކަތް މަޑުމަޑުން ހުއްޓުވާލާ، ނޭވާލާނިޒާމް ފެއިލްކޮށްލައެވެ. ނަތީޖާއަކީ ގިނަވެގެން 48 ގަޑިއިރު ތެރޭގައި މީހާ މަރުވުމެވެ. މަޑުމަޑު އަރާމުނިންޖަކުން މީހާ މަރާލުމެވެ!\nއެއީ 25 ސެޕްޓެމްބަރު 1997 ވަނަ ދުވަހު މެންދުރުފަހެވެ. ކޮންމެ ދުވަހެއްގެވެސް އާދައިގެމަތިން، ޚާލިދު މިޝަޢަލް އޭނާގެ ކާރުގައި ވަޑައިގެންނެވީ، ޢައްމާނުގައި ހުންނަ އޭނާގެ އޮފީހަށް ވަޑައިގަތުމަށެވެ. މިޝަޢިލްގެ ބޮޑީގާޑަކީވެސް އޭނާގެ ޑުރައިވަރެވެ. މިޝަޢަލްގެ ކާރުކޮޅުގެ ފަހަތުން އެހެން ކާރެއް ފާރަލަމުން (ފޮލޯކުރަމުން ) އަންނަކަން ޑުރައިވަރަށް ފާހަގަކުރެވުނު ނަމަވެސް އޭނާ އެކަން މާބޮޑުކަމަކަށް ނަހަދައެވެ. އެއީ ޢުރުދުންގެ ވެރިރަށް ޢައްމާނަކީ ހަމާޝްއަށް އަމާން ތަނަކަށްވުމެވެ.\nއާދައިގެ މަތިން އެދުވަހުވެސް މިޝަޢަލް އޮފީހަށް ވަޑައިގެންނެވި މަގުމަތީގައި އޭނާގެ ކުޑަ ދެ ދަރިކަލުން އިސްކޫލުން ނެންގެވިއެވެ. އެހެންކަމުން މިހާރު ކާރުކޮޅުގައި ތިބީ އޭނާއާއި އޭނާގެ ކުޑަ ދެ ދަރިކަލުންގެ އިތުރުން ބޮޑީގާޑެވެ.\nއޮފީހުގެ ދޮރުމަށްޗަށް ކާރުކޮޅު މަޑުކޮށްލުމާއެކު މިޝަޢަލްގެ ލޯފުޅުގައި އަޅައިގަތީ އޮފީހު ދޮރުމަތީގައި މަޑުކޮށްލައިގެން ތިބި ދެ ޒުވާނުންނެވެ. އެމީހުންތިބީ ކަޅުކުލައިގެ އަވިއައިނު އަޅާފައި، އާދައިގެ ކުލަ ހެދުމުގައެވެ. އެ ދެމީހުންނަކީ މިޝަޢަލް އަވަހާރަކޮށްލުމަށް އިސްރާޢީލު ސަރުކާރުން ފޮނުވާފައިވާ މުސާދުގެ އެޖެންޓުންނެވެ! އެކަކުގެ ކަނާތުގައިވަނީ ބެންޑޭޖްކޮށްފައެވެ. އެ ބެންޑޭޖުން ނިވާކޮށްފައިވަނީ މިޝަޢަލްގެ ކަންފަތްޕުޅަށް ސުޕުރޭކުރުމަށް ތައްޔާރުކޮށްފައިވާ ވިހަ އެވެ. މުސާދުގެ2އެޖެންޓުން އެތިބީ މިޝަޢަލް ކާރުކޮޅުން ފައިބާވަޑައިގަންނަވާނެ ވަގުތަކަށް އިންތިޒާރުކޮށްކޮށެވެ!\nއެމީހުން ފެނިވަޑައިގަތުމާއެކު، މިޝަޢަލްގެ ހިތްޕުޅުގައި އެމީހުންނާމެދު ޝައްކު އުފެދި ކާރުކޮޅުން ފައިބާވަޑައިނުގަތް މަޑުކޮށްލެއްވިއެވެ. އަދި އެވާހަކަ އޭނާގެ ބޮޑީގާޑުގެ ސަމާލުކަމަށް ގެންނެވިއެވެ. އެވަގުތު ކަންހިގިގޮތުގެ ވާހަކަ ކިޔައިދެއްވަމުން މިޝަޢަލް ވިދާޅުވިއެވެ. “ކޮންމެވެސް ކަމެއް ގޯސްވާން އުޅޭކަމުގެ އިހްސާސެއް އަހަރެންނަށް ކުރެވުނު. ކޮންމެވެސް ސަބަބަކާހުރެ މި ދެ މީހުންނާމެދު އަހަރެންގެ ހިތުގައި ޝައްކުކަމެއް އުފެދުނު. އަހަރެން އެ ދެމީހުންގެ ވާހަކަ އަހަރެންގެ ބޮޑީގާޑު އަބޫ-މާހިރު އަށް ދެންނެވިން. އަހަރެން ހިތަށް އެރި ކާރުން ފައިބާނީބާއޭ ނުވަތަ އަނބުރާލާފަ ދާނީބާއޭ. އެއީ ފިފްޓީ-ފިފްޓީގެ ރިޒްކެއް.”… އެންމެ ފަހުން މިޝަޢަލް ނިންމެވީ ކާރުކޮޅުން ފައިބާވަޑައިގަންނަވާށެވެ! ………. (ނުނިމޭ)


Ep. 29 — Thy Furaanaige Dhirumey | Safuhaa\nގުޅޭތޯ ކުރި މަސައްކަތް ނާކާމިޔާބުވުމުން ހައްތަހާ ހިތް ނުތަނަވަސްވީއެވެ. ގެއިން ނިކުމެވުނީ މުސްކާން ނުފެންނަނީސް ހިތަށް ހަމަޖެހުން ނުލިބޭނެކަން ޔަޤީންކުރެވޭތީއެވެ. ބޭނުންވަނީ މުސްކާންގެ ދުލުން އެހެން ބުނެލާ އަޑު އަހާލުމަށެވެ. އިޝާން ކާރު ދުއްވާލައިފައި ގޮސް މުސްކާންގެ ކޮޓަރި ފެންނަ ހިސާބުގައި ބަލަން އިނެވެ. އެއީ ކުރީ ރޭވެސް އޭނާ އައިސް މަޑުކޮށްލި ސަރަހައްދެވެ. ކާރަކަށް ކިރިޔާ ވަދެވޭ ހަނި ގޯޅިގަނޑަށް ދެފަރާތުގައި ހުންނަ ގޭގައި ހައްދާފައިވާ ގަސްތަކުން ހިޔަނި އެޅިފައި އޮންނައިރު ފުދޭވަރަކަށް އަނދިރިއެވެ. އެކަހެރިވެލަން އެންމެ އެކަށީގެންވާ ތަންކޮޅެކެވެ. އިރުކޮޅެއް ފަހުން ގެއިން ނިކުމެގެން އަންނާތީ ފެނުނީ މުސްކާންގެ ބޭބެ ޝުހާދުއެވެ. ޝުހާދުގެ މިސްރާބު ހުރިގޮތުން އޭނާ އެއަންނަނީ އިޝާންކައިރިއަށް ކަން އެނގިގެން އަވަހަށް ދޮރު ހުޅުވާލަދިނެވެ. އެވަގުތު ޝުހާދު އައިސް ކައިރިވެފައި އަރައި އިށީންދެއްޖެއެވެ. "ވަގުތު އޮތިއްޔާ ވާހަކައެއް ދައްކާލަން ކަމަށް އަހަރެން މިއައީ." ޝުހާދު ހުއްދައަށް އެދެމުން ވާހަކަފެށިއެވެ. "ކުރިއަށް ގެންދޭ!" އިޝާން ހިނިތުންވުމާއެކު ބުނެލިއެވެ.\n"އަހަރެން ފަހަރެއްގައިވެސް އިޝާންއާ ދެކޮޅުވެގެން ދައްކަން އުޅޭ ވާހަކައެއް ނޫން މީ. އެކަމަކު މުސްކާންއަކީ އަހަރެންގެ ކޮއްކޮވީމަ ނުދައްކާ ނުހުރެވިގެން މިބުނަނީ. އަހަންނަކަށް ހިއެއްނުވޭ މުސްކާން އިޝާންއާ ކައިވެނިކުރަން ބޭނުންވާ ހެނެއް. އޭނަ އާއެކޭ ބުނެ އެއްބަސްވިއަސް އެއީ އޭނަގެ ހިތުން އެދިގެން ބުނާ އެއްޗެއް ނޫން." ޝުހާދުގެ ފުރަތަމަ ޖުމްލަތައް އެކަނިވެސް އިޝާންގެ ހިތް ތޮރުފައިލިއެވެ. ހުންގާނަށް ބާރުކޮށްލެވުމާއެކު މަގަތަށް މޫނު އަނބުރާލިއިރު ޝުހާދުވެސް އިނީ ބަލާށެވެ. ޝުހާދު އަނެއްކާވެސް ވާހަކަ ކުރިއަށް ގެންދަން ފެށީ ދެނެވެ.\n"އާއިލާގައި ހުރި ހަމައެކަނި އަންހެންކުއްޖާ ވީމަ އޭނަ އުޅޭ ނޫޅޭ ގޮތް ވަރަށް ކައިރިން އަބަދުވެސް ބަލަން. އަހަރެން ދުށިން އޭނާ އައިޒަންގެ ބައިވެރިއެއްގެ ގޮތުގައި އުޅުނު ދުވަސްވަރު އަމަލުތައް ހުރިގޮތްވެސް. އެހާބޮޑު ބައްޔެއް ޖެހިފައިވާ މީހަކާއެކު އުޅުނުއިރުވެސް މުސްކާން ހުރީ އުފަލުން. ހަމަޖެހިލާފަ. އެކަމަކު މިފަހަރު އޭނަ ކިޔަވައިގެން އައިފަހުން މަންމަ ކައިވެނީގެ ވާހަކަ ދެއްކިފަހުން ޝީޒް ނޮޓް ހަރސެލްފް. އަބަދު ވިސްނަން އިންނަނީ. އެއްވެސް ކަމަކާ މާބޮޑު ސަމާލުކަމެއް ނުހުރޭ. އަބަދުވެސް ރީތިވެލައިގެން ހުރުމަށް ސަމާލުކަންދޭ ކުއްޖާ ނޭނގެ މިހަފްތާ ތެރޭ ބޮލުގައި ފުނާއެޅިކަމެއްވެސް. އިޝާން ބަލާބަލަ އޭނަގެ ކޮޓަރިތެރެ. އަބަދު ރީތިކަމުން އޮފްއަރުވާލައިފަ އޮންނަ ކޮޓަރިތެރެ ހީވަނީ ސާފު ނުކުރާތާ ގަރުނެއް ވެފަ އޮތް ތަނެއްހެން. އަދި ކުރީ ރެއަކު އަހަރެންނަށް ފެނުނީ ދަންވަރު މުސްކާން އިޝާންއާ ބައްދަލުކޮށްފަ ގެއަށް ވަންނަނިކޮށް. އަހަރެން ހުރީ ބުނާނެ އެއްޗެއްވެސް ނޭނގިފަ. އޭނައަށް ނޭނގުނު ބޯނިވާ ނުކޮށް ނިކުވުނުއިރުވެސް. ރަށަށް އަންނަންވެގެން ބުރުގާ އެޅުމުން އާދަ ނުހިފިފައި ހުއްޓަސް އެހާ ބޮޑުކަމެއް މުސްކާން ގަސްތުގަ ކުރާނެ ހެނެއް ހިއެއްނުވޭ. ތީ އިންނަން އުޅޭމީހާ ކަމަށް ވިއަސް މުސްކާންއަކަށް ނުކެރޭނެ ހަމަހޭގަ ހުރެގެން އިޝާން ކުރިމައްޗަށް އެގޮތަށް ނިކުންނާކަށް. އެރޭ އަހަރެންގެ ޝައްކު ޔަޤީނަށް ބައްދަލުވީ. ދެން އިވުނީ ކުއްލިއަކަށް ކައިވެންޏަށް އެއްބަސްވި ޚަބަރު. މިހާރުވެސް ނޭނގެ މުސްކާން ވީތަނެއް. އޭނަ ދާނެހެން ހީވާ ހުރިހާތަނެއް ބަލައިފަ އަހަރެން މިއައީ. ދިއުމުގެ ކުރިންވެސް އަހަރެން ބުނާނީ، އަހަރެން ތިކައިވެންޏާ ދެކޮޅެއް ނޫނޭ. އިޝާން ތީ އަހަރެން ކޮއްކޮ ގުޅެން އެންމެ އެކަށީގެންވާ މީހާ. އެކަމަކު ހިތް ނުރުހޭ ކައިވެންޏެއްގެ ސަބަބުން ކޮއްކޮގެ ދިރިއުޅުން މިހާރު އޮތް ފައްތަރަށްވުރެވެސް ނުބައި ފައްތަރަކަށް ވެއްޓިދާނެތީ ބިރުގަންނަނީ. އުންމީދުކުރަން އިޝާން މިކަމާ ވިސްނާނެ ކަމަށް. ބޭނުމިއްޔާ އަދިވެސް މުސްކާންއާ ވާހަކަދައްކައިގެން އޭނާގެ ރުހުން ހޯދިދާނެ." ޝުހާދުގެ ވާހަކަ ނިމުނުއިރު އިޝާން އިސްޖަހާލައިގެން އިނުމުން ކޮނޑުގައި މަޑުމަޑުން ޖަހާލައިފައި ނިކުމެގެން ދިޔައެވެ.\nޝުހާދު ގޮސް ގެއްލުނު ފަހުން އިޝާން ހިންދެމިލިއިރު އެރީތި ލޮލުގައި ކަރުނަތައް ގިނަވެފައި ހުއްޓެވެ. އެކަމަކު އެއީ އޭނާގެ ހަޔާތަށް މުސްކާން ގެންނަން ކުރަމުން ދާ އުންމީދުތައް ފުނޑުފުނޑުވެގެން ހިނގައިދާނެތީއެއް ނޫނެވެ. މުސްކާން ވެއްޓިފައިވާ ކަޅު އަނދިރި ވަޅުގަނޑުން އަލީގެ ތެރެއަށް ނަގަން އޭނާ ކުރަން ނިންމާފައިވާ މަސައްކަތް ނާކާމިޔާބު ވެދާނެ ކަމަށްޓަކައެވެ. ބޭނުންވިއަސް އޭނާ މުސްކާންގެ ހިތް ފުރާލަދޭނީ ކިހިނެތް ހެއްޔެވެ؟ އަލުން އަނބުރާ އުފާވެރިކަން ހޯދާދޭނީ ކިހިނެތް ހެއްޔެވެ؟\nގެއަށް ދިއުމުގެ ހިޔާލު ދޫކޮށްލައިފައި އިޝާން އެވަގުތުވެސް މިސްރާބު ޖެހީ މުސްކާން ހޯދަން ދިއުމަށެވެ. ޝުހާދު ކިޔައިދިން ފަދައިން ހިޔާލީ ދުނިޔެއެއްގައި ހުރެގެން މޮޔަކަމެއް ކޮށްފާނެތީ ބިރުގަނެއެވެ. އެރޭވެސް ކުޑަ ހިނދުކޮޅަކަށް އިޝާން ހައިރާންވިއެވެ. އެކަމަކު އެއަށްވުރެ ބޮޑަށް އޭނާގެ ނަޒަރު ހުރީ މުސްކާންގެ ރީތިކަމަށް އަމާޒުވެފައެވެ.\nއާސަހަރާ ކައިރިއަށް އިޝާން ކާރު މަޑުކޮށްލާފައި ފޭބިއިރު ވައިގަދަވެ ބިމުގައި ހުރި ފަތެއް ވިއްޔާ އުދުހެން ފަށައިފިއެވެ. އުޑުގައި ވިދަމުންދިޔަ ތަރިތައް ފޮރުވައިލީ ވަށައިގެން އުދަރެސް ވަށައިލި ކަޅު ވިލާތަކުންނެވެ. އިޝާން ދިގު ފިޔަވަޅުތަކެއްގައި ގޮސް ދޮރުން ވަދެފައި ފުރަތަމަވެސް ނަޒަރު ހުއްޓައިލީ އައިޒަންގެ މަހާނައަށެވެ. ނުތަނަވަސްވެފައިވާ ހިތުގައި އެވަގުތު ވައިރޯޅިއެއް ފިރުމައިލިފަދަ ފިނިކަން އިހްސާސްވިއެވެ. މުސްކާން ހުރީ އައިޒަންގެ މަހާނަ ކައިރީގައެވެ. ހެޔޮހާލުގައި މުސްކާން ހުއްޓާ ފެނުމުން އިޝާން ހެއްދެވިފަރާތަށް ޝުކުރު އަދާ ކުރިއެވެ. އޭނާ ގޮސް މުސްކާންއާ އެއްހަމައެއްގައި ހުއްޓިފައި ފިނިވެފައިވާ ދެއަތްތިލަ ޖީބަށް ކޮށްޕައިލިއެވެ. މުސްކާން ބުދެއްހެން އައިޒަންގެ މަހާނައަށް ބަލަން ހުރިއިރު ހިތާއި ސިކުނޑީގައި ދައުރުވަމުން ދިޔައީ ކޮންފަދަ ހިޔާލުތަކެއްވެސް ނޭނގެއެވެ.\n"އެންމެން އެބުނަނީ ހަމަ ތެދެއް. އިޝާންއަށްވުރެ ބޮޑަށް އަހަރެން ދަންނަ މީހަކު ނެތް." މުސްކާން ފަރާތަކަށް މޫނު އަނބުރާވެސް ނުލައި ވާހަކަދެއްކުމުން އިޝާން ސިހުނެވެ. އޭނާ އެތަނަށް އައިކަން އެނގުނީ ކިހިނެތް ހެއްޔެވެ؟ "ވަރަށް ގިނައިރުވެއްޖެތަ އަހަރެން ހޯދާތާ؟" އިތުރަށް ސުވާލެއް ކުރުމުން އޭނާ ބަލާލިއިރު އަދިވެސް ނަޒަރު ހުރީ މަހާނައަށެވެ. "އިރުކޮޅެއް ވެއްޖެ." މުސްކާން މޫނު އަނބުރާލައިފައި ހަތަރުކަޅި ހަމަކޮށްލުމުން އިޝާން އަވަހަށް ބުނެލިއެވެ. "ބިރެއް ނުގަނޭތަ މިތަނަށް އެކަނި އަންނާކަށް؟" އިޝާންގެ އަޑުގައި ހައިރާންކަން ވިއެވެ. އެކަމަކު މުސްކާން އެސުވާލަށް ޖަވާބުދޭކަށް ނުހަދައެވެ. އެނބުރިފައި ބުނެލީ ގެއަށް ދާން ވެއްޖެ ކަމަށެވެ.\nކާރަށް އަރައި ދުއްވާލިއިރު އިޝާން ދައްކަން ބޭނުންވި ކިތަންމެ ވާހަކައެއް ހިތުތެރޭ ފުނި ޖެހިފައި ވިއަސް ދުލާއި ހަމައަކަށް ނައެވެ. އިތުރަށް އޭނާ ހައިރާން ކުރުވީ މުސްކާން ހަމަޖެހިލާފައި އިނުމުންނެވެ. އަމިއްލައަށް ސެޓު އޮންކޮށްލާފައި އެއިން އަންނަމުން ދިޔަ ރީތި ލަވައެއްގެ ޖާދޫގައި ޖެހިފައި ބޭރުބަލަން އިނދެގެން ދޭތެރެއަކުން ހިނިތުންވެލައެވެ.\n"ގުޑްނައިޓް އިޝާން." ގޭ ދޮރުމަތިން މުސްކާން ކާރުން ފައިބަމުން އިސްވެ ކިޔައިލިއެވެ. އިޝާން ހައިރާންވެފައި އޭގެ ޖަވާބު ދިނުމަށްފަހު މުސްކާންގޮސް ގެއަށް ވަންނަންދެން ބަލަން އިނދެވުނެވެ.\nކައިވެނީގެ ކަންތައްތައް ސްޕީޑްގައި ދާން ފެށިއިރު އިޝާންވެސް އުޅުނީ މަސައްކަތުގައި އަވަދިނެތިއެވެ. އަނެއްކޮޅުން ހަމަ އެދުވަސްވަރާއި ދިމާކޮށް އަތޮޅުތެރެއަށް ދާން ޖެހުނެވެ. މުސްކާން އަނެއްކާވެސް މަސައްކަތަށް ނިކުމެ އުޅެން ފެށުމުން އިޝާން ބޭނުންވިފަދަ ފުރުސަތެއް ނުލިބި، ޖެހުނީ ފުރައިގެން ދާށެވެ. އެނބުރިއާދެވުނުއިރު އެންމެން ތިބީ ކައިވެނީގެ ތާރީހެއްވެސް ކަނޑައަޅައިގެންނެވެ. އިޝާން ކޮޓަރިތެރޭގައި އުޅެނިކޮށް އިފްހާމްއާ ލީވާން އައީ ކައިވެނީގެ ފޯމު ހިފައިގެންނެވެ. އަދި ތިކަމާ އުޅޭނީ ފަހުންނޭ ކިޔަ ކިޔާ އޮތްވާވެސް އެދެމީހުން ކުރުނުކޮށް ދިޔައީ ފޯމުގައި އިޝާން ފުރަންޖެހޭބައި ފުރިހަމަކޮށް ސޮއިވެސް ކުރުވައިގެންނެވެ. ހަމަ އެރޭ އެމީހުން މުސްކާން ކައިރިއަށްވެސް ދިޔައެވެ.\nރަމްލާ އައިސް ޓަކި ޖަހާލިއިރު މުސްކާން ހުރީ ލޯގަނޑު ކުރިމަތީގައި ރީތިވާށެވެ. އިފްހާމް ގުޅާފައި ރަން ކިޔަން އަންނަ ވާހަކަ ބުނުމުން އޭނާ ހުރީ އެކަމަށް ތައްޔާރު ވެގެންނެވެ. މުސްކާން ނިމިގެން ނިކުންނަން އުޅެނިކޮށް ޑްރެސިންޓޭބަލް މަތީ އޮތް ފޯނު ރިންގްވިއެވެ. ބަލާލިއިރު އިޝާން ގުޅަނީއެވެ. "މުސްކާން ލިސެން ޓު މީ. އަހަރެން މުހިންމު ވާހަކައެއް ދައްކަން ބޭނުން. ކޮންއިރަކުން ބައްދަލު ކުރެވޭނީ؟" އިޝާން އަވަސްއަރުވާލައިފައި ކިޔާލިއިރު އަދި އެގޭތެރޭ ހިނގަންއުޅޭ ކަންތައްގަނޑުގެ ޚަބަރުވެސް ނުވެއެވެ. "ޔަޤިނުންވެސް މިގަޑިއަކު ނުވާނެ. މިގަޑީ މިއުޅެނީ ތިއަށްވުރެ މުހިންމު ކަމެއް ކުރަން." މުސްކާން އާދައިގެ ގޮތަކަށް ޖަވާބުދިނެވެ. "ކޮންކަމެއް ކުރަން ތިއުޅެނީ؟" އެބުނި އެއްޗެއްގެ މާނަ ނޭނގިގެން މަޑުޖެހިލާފައި އިޝާން ސުވާލު ކުރިއެވެ.\n"ރަންކިޔަން." އިޝާންއަށް ނޭނގި އޮވެދާނެ ކަމާމެދު ޝައްކުވިއަސް މުސްކާން އެސުވާލަށް ފުރިހަމަ ޖަވާބުދިނެވެ. އެއަޑުއަހާފައި އިޝާން ސިހުނުކަން މުސްކާންއަށް އިހްސާސްވިއެވެ. "މުސްކާން އަހަރެން ދައްކަން މިއުޅެނީ ތިވާހަކަ. މުސްކާން ޔޫ ޑޯން ނީޑް ޓު ޑޫ ދިސް. އަހަރެން ކުރިންވެސް ބުނީމެއްނު އަހަރެން ދުވަހަކުވެސް ކަމަކަށް މަޖުބޫރެއް ނުކުރާނަމޭ." އިޝާންގެ ވާހަކަ ނުނިމެނީސް މުސްކާން ކުއްލިއަކަށް ނަމުން ގޮވާލި ގޮތުން މަޑުޖެހިލެވުނެވެ. "އިޝާން ޓްރަސްޓް މީ އަހަރެން ބޭނުން ވެގެން ރަންކިޔަން މިދަނީ. އަހަރެން ވަރަށް ވިސްނާފަ ނެގި ޑެސިޝަނެއް މީ. ކުރިން ޝައްކުތަކެއް އޮތަސް އައިޒަންގެ ގްރޭވްއަށް ވިޒިޓް ކުރި ހިސާބުން އަހަރެންނަށް ޔަޤީންވެއްޖެ މީ އެންމެ ރަނގަޅު ގޮތްކަން. އަހަރެން މިކަން މިކުރަނީ އަޒްއަށްޓަކައި. ޚުދު އަހަރެންނަށްޓަކައި. އިޝާންއަށްވެސް އެނގެއެއްނު އަޒް ބޭނުންވާ ގޮތް." މުސްކާން ޖަވާބުގައި އިއްވާލި ބަސްތަކަށްފަހު އިޝާން ބޭނުން ވިއަސް އިތުރަށް ރައްދެއް ނުދެވުނެވެ. ހިމޭންކަން އިޚުތިޔާރު ކޮށްގެން ހުއްޓާ ދެން އިވުނީ މުސްކާން ފޯނު ބޭއްވި އަޑެވެ. އެހިސާބުން އިޝާން ގޮސް ބެލްކަންޏަށް ނިކުމެ ގޮށްމުށުގެ އެތިފަހަރެއް ދޫކޮށްލެވުނީ ރެއިލިންއަށެވެ. ޝުހާދުގެ ވާހަކައަށްފަހު އޭނާ ނިންމައިގެން ހުރީ މިނިވަން ކަމާއެކު މުސްކާންއާ ވާހަކަ ދައްކާލުމަށެވެ. މުސްކާން ބޭނުން ނަމަ އަދިވެސް އިތުރަށް ވަގުތު ދޭން އޭނާ ޖެހިލުމެއް ނުވެއެވެ. އެކަމަކު އޭނާ ހައިރާން ކުރުވާފައި މުސްކާން މިހާރު އެއުޅެނީ ދުވަހަކު އުންމީދު ނުކުރާ ގޮތަކަށެވެ. އަނެއްކާ ކައިވެނި ކުރާއިރަށް މުސްކާންގެ ސިކުނޑިއަށް އިދިކޮޅު ހިޔާލުތައް ވަދެގެން ހާލަތު ގޯސްވެދާނެތީ ބިރުގަނެއެވެ.\nއާއިލާ މީހުން ކައިވެނީގެ ހަފްލާ ބޮޑު ކުރަން ބޭނުންވިއަސް އިޝާންގެ ހުރީ އިދިކޮޅު ހިޔާލެވެ. އޭނާ ބޭނުންވީ ހަމައެކަނި އާއިލާގެ މީހުންނާއި ގާތް އެކުވެރިން އެހަފްލާގައި ޝާމިލު ކުރާށެވެ. ދުވަސް ކައިރިވަމުން ދިޔަ ވަރަކަށް ދެހިތުގެ ހަމަޖެހުން ނެތިގެން ދިޔައެވެ. އިޝާންއަށް އިތުބާރު ކުރެވުނަސް ކިތަންމެ ފަހަރަކު ނުބައި ހިޔާލުތައް އައިސް މުސްކާންގެ ސިކުނޑި ވަށައިލައެވެ. އަނެއްކޮޅުން އިޝާން ކަންބޮޑުވަނީ ކައިވެނީގެ ދުވަހުވެސް މުސްކާން އެކަމަށް އިންކާރު ކޮށްފާނެތީއެވެ. ނޫނީ ކައިވެންޏަށްފަހު އެކަމާއި ހިތާމަ ކުރަން ފަށައިފާނެތީއެވެ.\nއެއީ މޫސުމް ރީތި ދުވަހެކެވެ. ހެނދުނުއްސުރެ ގޭތެރެ އޮތީ ހަލަބޮލި ވެފައެވެ. ދެދުވަސް ކުރިން ފެށުނު ޑެކަރޭޝަންގެ މަސައްކަތް މިއަދުވެސް ކުރިއަށް ދެއެވެ. މުސްކާން ހެނދުނުގެ ނާސްތާއަށް އައިއިރު އިޝާންވެސް އައިސް ބޮޑުބެ އާއިލާގެ އެންމެންނާއި ބައިވެރިވެގެން އިނެވެ. މުސްކާން އެންމެ އުފާވީ ކައިވެނި އައިޒަންގެ ގޭގައި ކުރެވެން އުޅޭތީއެވެ. ބަލައިލި ކޮންމެ ދިމާއަކުން އާޝޯހުވާފަދަ ރީތިކަން ފެންނަން ފެށުމުން ހީވީ ހުވަފެނެއްގައި އުޅެވޭ ހެންނެވެ. އޭނަ އެންމެ ކުރިން ނިކުމެ ސިޓިންރޫމްގައި ހުއްޓާ އެއްލިކަޅިއަކުން ފެނުނީ އައިޒަން ގޮސް އެތަނުން ތަނބަކާއި ނިވާވި ތަނެވެ. މެއަށް ފިނިވެގެން ދިއުމާއެކު ހިތް ތެޅެން ފެށީ އެންމެ ބާރުމިނުގައެވެ. އަވަހަށް ދުވެފައި ގޮސް ބަލާލިއިރު އެއީ ވަހުމެކެވެ. މުސްކާން އަނގައަށް ގޮތެއް ހަދާލައިފައި އޭނާއަށް ހާއްސަވެފައި ހުރި ކޮޓަރިއަށް ވަދެ އަލަމާރި ހުޅުވައިލިއެވެ. ކޮނޑުގައި އަޅުވާފައި ހުރީ ކައިވެނި ހަފްލާގައި ލާން ފަހާފައިވާ ހެދުމެވެ. ނިކަން ސާދާ ހުދު ހެދުމެކެވެ. މުސްކާން އެހެދުން ނަގައިގެން ގޮސް ލޯގަނޑު ކުރިމަތީ ހުރެ ގައިގައި ޖައްސައިލިއެވެ.\n"ޕްރިޓީ." ކުޑަދޮރުން ވަން ވައިރޯޅި އައިސް ކޯތާފަތުގައި ބީހިލިއިރު ކަންފަތުގައި ޖެހުނުހެން ހީވީ އައިޒަންގެ އަޑެވެ. މުސްކާން ސިއްސައިގެން ގޮއްސައި ފަސްއެބުރި ބަލައިލެވުނެވެ. މިއަދު މިހާ ވަރަށް އައިޒަން އުޅޭ ކަމުގެ އިހްސާސް ވާން މިފެށީ ކައިވެނީގެ ދުވަސް ކަމަށް ވާތީ ކަންނޭނގެއޭ ހިތަށް އެރިއެވެ.\nއިރު އޮއްސުނު ފަހުން މުސްކާން ކުއްލިއަކަށް ގެއިން ނިކުމެގެން އަވަސް އަރުވާލައިފައި ދިޔައީ އެކަކަށްވެސް ދާތަނެއް އަންގާ ނުލައެވެ. ގޭގައި ނެތްކަން އެމީހުންނަށް އެނގުނީވެސް ވަގުތު ކައިރިވާން ފެށީމައެވެ. އެހިސާބުން އެންމެން މުސްކާން ނެތިގެން ހޯދަން ފެށިއެވެ. އޭރު އިޝާން ހުރީ ލީވާންގެ ކޮޓަރީގައި ތައްޔާރު ވާށެވެ. އިފްހާމްއާ ލީވާން އަތްދިގު ކަޅު ގަމީހުގައި ތިބީ ނިކަން ސްމާޓްކޮށެވެ. އިފްހާމް އިޝާން ތައްޔާރުވާން އެހީވެދެމުން ދަނިކޮށް ކޮންމެވެސް މީހަކު ވަދެފައި މުސްކާންގެ ވާހަކަ ބުނެފިއެވެ. އެންމެން ލޯބޮޑުވެފައި ބަލަން ފެށިއިރު އިޝާންގެ މޫނުން ހައިރާންވި ކުލައެއް ނުފެނެއެވެ. އޭނާ އެއްޗެއް ނުބުނެ ހުރެފައި ގޮސް އިށީންދެލީ އެތާހުރި ގޮނޑީގައެވެ.\nކައިވެނި ކުރަން ހަމަޖެހުނު ގަޑިއަށް ދެން އައީ ސަނާއެވެ. "ދަރިފުޅުމެން ކީއްތަ ތިކުރަނީ؟ މިހާރު ގަޑި ޖެހުނީއޭ. ކައިވެނިކޮށްދޭ މީހުން އަތުވެއްޖެ އަވަހަށް ހިނގާ ތިރިއަށް!" ސަނާ ވާހަކަދެއްކި ގޮތުން ތިންމީހުން ހައިރާންވެފައި އެކަކު އަނެކަކަށް ބަލައިލިއެވެ. "ދެން މުސްކާން؟" ލީވާން ޝައްކުވެފައި ހުރެ އަހައިލިއެވެ. "މުސްކާން މަތީގައި ތައްޔާރުވަނީ." ސަނާ ދިން ޖަވާބު އެކަކަށްވެސް ޤަބޫލެއް ނުކުރެވުނެވެ. އެމީހުން އެކަކު އަނެކަކަށް ބަލާލައިފައި ސަނާގެ ފަހަތުން ފައިބައިގެން އައިސް ތިރީގައި ވަށައިގެން ގޮނޑިޖަހާފައިވާ މޭޒު ކައިރީ އިށީންދެއްޖެއެވެ. މުސްކާން ގޭގައި ނެތްކަމަށް ވަންޏާ އެކަންވެސް ނޭނގޭ މީހަކަށް އެނގިދާނެތީ ލީވާނަށް އެއްވެސް ސުވާލެއް ކުރަން ނުކެރިފައި ތިއްބެވެ. އިރުކޮޅަކުން އެންމެން އަޑުގަދަކޮށްލުމުން ބަލާލިއިރު ޝައިލީންއާ ނައުރާ ދެފަރާތުގައި ހުރެގެން މުސްކާން ގޮވައިގެން ސިޑިން ފައިބަނީއެވެ. އެވަގުތު މުސްކާން ފެނިގެން އެންމެންނަށްވެސް ލިބުނީ ކުއްލި ހައިރާންކަމެކެވެ.


America Gai Baavvaa Emme Bodu Seafood Expo Gai Raajje In Baiveri Vejje - Vaguthu\nއެމެރިކާގައި ބާއްވާ އެންމެ ބޮޑު ސީފުޑް އެކްސްޕޯގައި ރާއްޖެ އިން ބައިވެރިވެއްޖެ\nއުތުރު އެމެރިކާގައި ބާއްވާ އެންމެބޮޑު ސީފުޑް އެކްސްޕޯގައި ރާއްޖެ އިން ބައިވެރިވެއްޖެއެވެ.\nމި އެކްސްޕޯގައި ދިވެހިރާއްޖޭން ބައިވެރިވީ، މިނިސްޓްރީ އޮފް ފިޝަރީޒް އެންޑް އެގްރިކަލްޗާގެ މޯލްޑިވްސް ފިޝަރީޒް ޕްރޮމޯޝަން ބޯޑާއި މަސްވެރިކަމުގެ ސިނާއަތުގައި ހަރަކާތްތެރިވާ ސަރުކާރާއި އަމިއްލަ ކުންފުނިތަކުންނެވެ. އެގޮތުން މޯލްޑިވްސް އިންޑަސްޓްރިއަލް ފިޝަރިޒް ކޮމްޕެނީ ލިމިޓެޑް (މިފްކޯ) އާއި ހޮރައިޒަން ފިޝަރީޒް އާއި އެންސިސް ފިޝަރީޒް އިން ބައިވެރިވާ ކަމަށް ފިޝަރީޒް މިނިސްޓްރީން މައުލޫމާތުދެއެވެ.\nއެމެރިކާގެ ބޮސްޓަންގައި އިއްޔެ ފެށި މި އެކްސްޕޯގައި ދުނިޔޭގެ ސީފުޑްގެ ވިޔަފާރީގައި ޚަރަކާތްތެރިވާ 1341 އަށްވުރެ ގިނަ ކުންފުނި ބައިވެރިވާއިރު 57 ގައުމަކުން ވެސް އެ އެކްސްޕޯގައި ބައިވެރިވާ ކަމަށް ފިޝަރީޒް މިނިސްޓްރީން ހާމަކުރެއެވެ.\nމިފެއަރ ޙާއްސަ ކުރެވިފައިވަނީ މަހުގެ އުފެއްދުންތަކުގެ ވިޔަފާރި ފުޅާކުރުމަށާއި މަސްވެރިކަމުގެ އިންޑަސްޓްރީއަށް ބޭނުންވާ ވަޞީލަތްތައް އިޝްތިހާރު ކުރުމަށެވެ.\nފިޝަރީޒް މިނިސްޓްރީން ވިދާޅުވީ މިފަދަ އެކްސްޕޯތަކުގައި ރާއްޖެ ބައިވެރިވެ، ރާއްޖޭގެ އުފެއްދުންތައް އިޝްތިހާރުކޮށް މާރކެޓްކުރުމުގެ ފުރުޞަތު ތަނަވަސްވެގެން މިދަނީ ދިވެހި މަސްވެރިން ބާނާ މަހަށް އެވަގުތަކު ދުނިޔޭގެ ބާޒާރުގައި ހުރި އަގު ލިއްބައިދިނުމަށް ސަރުކާރުން ކަނޑައަޅާފައިވާ ލަނޑުދަނޑި ހާސިލްކުރުމަށް ރާއްޖެއިން އެކްސްޕޯޓް ކުރާ މަހުގެ ބާވަތްތަކަށް އިތުރު ފުރުޞަތު ތަނަވަސްކޮށްދިނުމުގެ މަޤްޞަދުގައި ކަމަށެވެ.\nމިއެކްސްޕޯގެ ސަބަބުން ދިވެހިރާއްޖޭގެ މަސްވެރިކަން ތަރައްޤީކުރުމަށް އިތުރު ފުރުޞަތުތަކެއް ލިބި ދިވެހިރާއްޖޭގެ މަހުގެ ވިޔަފާރި ފުޅާވެގެންދާނެ ކަމަށް މިނިސްޓްރީން ހާމަކުރެއެވެ.


SunOnline: Fisaari anhenunge Fisaari masakatheh!\nއަހުމަދު ނާއިފު 25 Feb 2020, 15:29\nކޯގަންނު ގުރޫޕްގެ އަންހެނުން، "ރާފަޅާ ބީޗް"ގައި ބެންޗް ޖެހުމުގެ މަސައްކަތް ކުރަނީ -- ފޮޓޯ/ ބީއެމްއެލް\nތާރީހީ ގޮތުން މުހިންމު އައްޑޫ މީދޫ، ކޯގަންނު ގަބުރުސްތާނު ހިމެނޭ ސަރަހައްދަކީ މީގެ ކުރިން ބޮޑު ސިންގާނަ، ވާ ހެދިފައި އޮތް ފަޅު ސަރަހައްދެކެވެ. އެ ހިސާބުގެ އިރުމަތީ ފަރާތުގައި އޮންނަ ރީތި ބީޗަކީ ވެސް މީގެ ކުރިން މީހުން ގޮސްއުޅޭ ތަނެއް ނޫނެވެ.\nނަމަވެސް މީގެ އަހަރުތަކެއް ކުރިން، މީދޫގެ ހަރު އަންހެނުންގެ ގުރޫޕަކުން އިސްނަގައިގެން، ކޯގަންނު ގަބުރުސްތާނަށް ދެވެން އޮންނަ މަގާއި އިރުމަތީ ފަރާތުގެ ބީޗް ސާފުކުރި އެވެ. މަގުގައި ހެދިފައިވާ ވިނަތައް ނޮޅައި ސާފުކޮށް މަގު ރީތިކުރި އެވެ. އެ ސަރަހައްދުގެ ބީޗަކީ ކޯގަންނު ގަބުރުސްތާނު ބަލަން އަންނަ މީހުންނަށް ޒިޔާރަތްކޮށްލެވޭނެ ހިތްފަސޭހަ ތަނަކަށް މިހާރު ވަނީ ބަދަލުވެފަ އެވެ. މި މަސައްކަތުގައި އިސްނެގި އަންހެންވެރިން ވަނީ، ބީޗްގައި ހުރި ކުނިތައް ނަގައި ސާފުކޮށް، ހަޓް ހަދައި އުނދޯލި އެލުވައިފަ އެވެ. މި ބުރަ މަސައްކަތް ކުރުމަށް އިސްނެގީ، އެ މީހުންގެ ނަމުން ނަމަ، "ކޯގަންނު ގުރޫޕް" އެވެ.\nމި ހިތްގައިމު ބީޗަށް އެ މީހުން ކީ ނަމަކީ، "ރާ ފަޅާ" އެވެ.\nއެ ގްރޫޕްގައި އެންމެ އިސްކޮށް ހަރަކާތްތެރިވާ އަދި އިޖްތިމާއީ ގޮތުން ވެސް ގިނަ މަސައްކަތަކެއް ކުރާ، ފަރީދާ އިބްރާހިމް "ސަން"އަށް ބުނީ މަގު ސާފުކޮށް ބީޗް ސަރަހައްދަކީ އެންމެންނަށް ދެވޭނެ ހިތްފަސޭހަ ތަނަކަށް ހެދުމުގައި އިސްނެގީ 10 އަންހެނުން ހިމެނޭ ގުރޫޕަކުންނެވެ. އެމީހުން އެތަނުގައި ހަޓް ހަދައި އުނދޯލި އެލުވީ ވެސް އަމިއްލަ މަސައްކަތުންނެވެ. އެ މީހުންގެ ބޭނުމަކީ ކޯގަންނު، ބަލައިލަން ޒިޔާރަތް ކުރާ މީހުންނަށް ހިތް ފަސޭހަ މާހައުލެއް ހޯދައިދިނުމެވެ.\n"މިރަށަށް އަންނަ މީހަކު މި ތަނަށް [ކޯގަންނަށް] ނައިހެއް ނުދޭ. އެކަމަކު މީގެ އަހަރުތަކެއް ކުރިން މިތަން އޮންނަނީ ވާ ހެދިފައި ފަޅުކޮށް. އަޅުގަނޑުމެން ބޭނުންވީ މިތަނަށް ޒިޔާރަތްކުރާ މީހުންނަށް ހިތްފަސޭހަ މާހައުލެއް ހޯދައިދިނުން،" ފަރީދާ ބުންޏެވެ.\nފަރީދާގެ "ކޯގަންނު ގްރޫޕުން" ރާފަނާ ބީޗް، ރީތި ކުރުމުގެ މަސައްކަތް މި ހުރިހާ ދުވަހު ކުރީ، ގުރޫޕްގެ އަންހެން ވެރިން އަމިއްލައަށް ފައިސާ އެއްކޮށްގެންނެވެ. އެކަމަކު، އަމިއްލައަށް ފައިސާ އެއްކޮށްގެން މަސައްކަތް ކުރަން ޖެހުމުން، އެތަން ހިތްފަސޭހަ ކުރުމުގެ މަސައްކަތް ބޭނުންވާ ދުވެލީގައި އޮތީ ކުރިއަށް ގެންދެވޭ ގޮތް ނުވެފަ އެވެ.\nއެކަމަކު، ފަރީދާއަށް އުންމީދެއް ލިބުނީ ބޭންކް އޮފް މޯލްޑިވްސް (ބީއެމްއެލް)ގެ ކޮމިޔުނިޓީ ފަންޑުން އެ މީހުންގެ މަސައްކަތަށް އެހީވާން ނިންމައި އޭނާ ލީ ޕްރޮޕޯސަލަށް އެ ފެންޑުން ފައިސާ ހަމަޖެއްސުމުންނެވެ. އެއާ އެކު ފަރީދާ އާއި އޭނާގެ ގުރޫޕުން ނިންމީ، ބީޗްގައި އިތުރު ގޮނޑި ޖަހައި އެތަން އިތުރަށް ހިތްފަސޭހަ ކުރާށެވެ. ރާއްޖެއިން ބޭރުގެ، ޕާކްތަކުގައި ހުންނަ ކަހަލަ ގޮނޑިތަކެއް ރާއްޖެއިން ބޭރުން އޯޑަރު ޖަހައިގެން އެ މީހުން ގެނަ އެވެ.\nރާ ފަޅާ ބީޗްގައި އަންހެން ވެރިން މަސައްކަތުގައި -- ފޮޓޯ/ ބީއެމްއެލް\n"އެއް ފަހަރަކު އަޅުގަނޑުުމެން ކައިރީ [މީހަކު] ބުނީ މިކަހަލަ ފުރުސަތެއް [ބީއެމްއެލް ކޮމިޔުނިޓީ ފަންޑަށް ޕްރޮޕޯސަލް ލާން] އެބަ އޮތޭ އެހެން ވީމާ ހިނގާށޭ މިއަށް ޕްރޮޕޯސަލްލާން. ދެން އަޅުގަނޑުމެންގެ ދަރިއަކު އަޅުގަނޑު ނަމުގައި ޕްރޮޕޯސަލް ހަދާފައިލީ،" ފަރީދާ ބުންޏެވެ. "އަބަދުވެސް އަހަރުމެން ކީން ރާއްޖެއިން ބޭރުގެ ޕާކްތަކުގައި ހުންނަ ކަހަލަ ލަކުނޑި ގޮނޑި ޖަހާނަމޭ މިތާ. ދެން ވީ އުފަލެއް ވެސް ނޭނގެ ބޭންކުން ފައިސާ ހަމަޖެހުނީމާ،"\nބީއެމްއެލްގެ ކޮމިޔުނިޓީ ފަންޑުން ހަމަޖެއްސި ފައިސާއިން ގަތް ލަކުޑި ގޮނޑިތައް ގެނެސް ރޭވުމާއި ބީޗްގެ އެކި ތަންތަނުގައި ބެހެއްޓުމުގެ ކަންކަން ވެސް، ކުރީ މުޅިން ވެސް އަންހެނުންނެވެ. އެއީ ސީދާ ކޯގަންނު ގްރޫޕުގެ އަންހެންވެރިންގެ ބުރަ މަސައްކަތެކެވެ. ފިރިހެން ވެރިން ތިބީ އަންހެނުންނަށް އަތްގައިކޮށްދޭށެވެ.\nބީޗް ރީތިކުރުމުގެ މަސައްކަތުގައި ހަރަކާތްތެރިވަނީ. -- ފޮޓޯ/ ބީއެމްއެލް\n"މިއީ އަންހެނުންގެ އިސްނެގުމެއް. އެ މީހުންގެ މަސައްކަތެއް. މޮހޮރު ޖަހައި ގޮނޑިތައް ރާވާ ތަންތަން ބަހައްޓާ މިހުރިހާ ކަމެއް ކުރީ އަޅުގަނޑުމެން،" ފަރީދާ ބުންޏެވެ.\n"ރާ ފަޅާ ބީޗް" މިހާރުވެފައި ވަނީ، އަންހެނުންނާއި މެދު އުމުރާއި އުމުރުން ދުވަސްވީ މީހުން އެއްވެ، ކޮމިޔުނިޓީ އެއްވުންތައް ބާއްވާ ތަނަކަށެވެ. އެތަނުގައި ސިއްހީ ކަންކަމާއި ދުޅަހެޔޮ ދިރިއުޅުމުގެ އާދަތަކަށް މީހުން ހޭލުންތެރި ކުރުމުގެ ސެޝަންތައް ބާއްވަ އެވެ. އަދި ހާއްސަ ދުވަސްތައް ފާހަގަ ކުރަން ކެއުންތަކާއި ސައި ބާއްވަ އެވެ. އަދި މަހަކު އެއްފަހަރު އެންމެން އެއްވެ، ބޮޑު ސައެއް ބާއްވަ އެވެ.\nމީދޫ އަންހެންވެރިންގެ" ކޯގަންނު ގްރޫޕް"ގެ އިސްނެގުމާއި ބުރަ މަސައްކަތުން މިވަނީ ބޮޑު މަސައްކަތެއް ނިންމާލެވިފަ އެވެ. ފަރީދާ ބުނީ، ކޯގަންނު ސަރަހައްދަކީ އެތަނަށް ޒިޔާރަތް ކުރާ މީހުންނަށް ހިތްފަސޭހަ ތަނަކަށް ހެދުމަށް އަދިވެސް އިތުރު ޕްލޭންތައް އެބަހުރި ކަމަށެވެ. އެގޮތުން، އައުޓްޑޯ ޖިމްއެއް ހެދުމަށް ވެސް ފަރީދާގެ ގުރޫޕުން ވަނީ އަޒުމް ކަނޑައަޅައިފަ އެވެ.\n"އުފަލަކީ މިކަހަލަ ބޮޑު ކަމެއް އަޅުގަނޑުމެން އަންހެނުންނަށް އިސްނަގައިގެން ކުރެވުނީމާ. މިތަނަކީ ކުރިން ބޮޑު ވަލެއްހެން އޮތްތަނެއް. އެކަމަކު މިއަދު މިއީ އެންމެން އަންނަ ހިތްވާ ތަނަކަށްވެފައި މިވަނީ. މިއީ ކޮމިޔުނިޓީ ތަނަކަށް ވެއްޖެ،" ފަރީދާ ބުންޏެވެ.\nމިއީ، އައްޑޫ މީދޫގެ ފިސާރި އަންހެނުންގެ ގުރޫޕަކުން ކުރި ފިސާރި މަސައްކަތެކެވެ. އައްސަރިބަހާ ސާބަހެވެ!


SunOnline: Kureege andhaazaa ah vure bodu gellumeh Aviation dhaairaa ah libeyne: IATA\nކުރީގެ އަންދާޒާއަށްވުރެ ބޮޑު ގެއްލުމެއް އޭވިއޭޝަން ދާއިރާއަށް ލިބޭނެ: އަޔާޓާ\nވީއައިއޭގައި އެއާކްރާފްޓުތައް ޕާކުކޮށްފައި -- ފޮޓޯ: ވީއައިއޭ: ޓްވިޓާ\nކޮވިޑް19ގެ ބަލިމަޑުކަމާއެކު ދުނިޔޭގެ ވައިގެ ދަތުރުފަތުތުގެ ސިނާއަތަށް ލިބޭނެ ކަމަށް ކުރިން އަންދާޒާކުރި ވަރަށްވުރެ ބޮޑު ގެއްލުމެއް އެ ސިނާއަތަށް ލިބޭނެ ކަމަށް އިންޓަނޭޝަނަލް އެއާ ޓްރާންސްޕޯޓު އެސޯސިއޭޝަން (އަޔާޓާ)އިން ބުނެފިއެވެ.\nދުނިޔޭގެ އޭވިއޭޝަން ދާއިރާގެ ހާލަތާ ގުޅޭގޮތުން އެ ޖަމްއިއްޔާ އިން އާންމުކުރި ރިޕޯޓުގައި ބުނީ މިއަހަރުގެ ޖޫންމަހުގެ އަންދާޒާ އަކީ މި އަހަރުގެ ތެރޭގައި އޭވިއޭޝަން ދާއިރާއަށް 84.3 ބިލިއަން ޑޮލަރުގެ ގެއްލުން ވާނެ ކަމަށް ކަމަށެވެ. ނަމަވެސް މިއަހަރުގެ ނިޔަލަށް އެ ސިނާއަތަށްް 118.5 ބިލިއަން ޑޮލަރުގެ ގެއްލުން ވާނެ ކަމަށް މިހާރު އަންދާޒާ ކުރެވޭ ކަމަށް އަޔާޓާ އިން ބުނެފައިވެއެވެ.\nއަންނަ އަަހަރުވެސް އޭވިއޭޝަން ދާއިރާ އަށް ބޮޑު ގެއްލުމެއް ވާނެ ކަމަށް އަންދާޒާ ކޮށްފައިވާއިރު 2021 ވަނަ އަހަރު ނިމޭއިރު އެ ސިނާއަތަށް 38.7 ބިލިއަން ޑޮލަރުން ގެއްލުންވާނެ ކަމަށް ވަނީ ލަފާކޮށްފައެވެ.\nއަޔާޓާ އިން ލަފާކުރާގޮތުނައި އަންނަ އަހަރުގެ ފުރަތަމަ ތިންމަހަކީ ވެސް އޭވިއޭޝަން ދާއިރާ އަށް ދަތި ދުވަސްތަކަކަށް ވާނެއެވެ. ނަމަވެސް ދެވަނަ ކުއާޓަރުގައި އެ ސިނާއަތަށް މަޑުމަޑުން ދިރުން އަންނާނެ ކަމަށް ވަނީ ލަފާކޮށްފައެވެ.\nއެގޮތުން ކޮވިޑް19 އަށް ވެކްސިނެއް ލިބިއްޖެނަމަ ނުވަތަ ދުނިޔޭގައި އެ ބައްޔަށް ޓެސްޓު ކުރާ މިންވަރު އިތުރުކޮށް ދަތުުރުފަތުރަށް ލުއި ލިބިއްޖެނަމަ އަންނަ އަހަރުގެ ދެވަނަ ކުއާޓަރުން ފެށިގެން ވައިގެ ދަތުރުފަތުރުގެ ސިނާއަތަށް ދިރުން އަންްނާނެ ކަމަށާއި އެހެން ވެއްޖެނަމަ އަންނަ އަހަރު ނިމޭއިރު އެ ސިނާއަތަށް ފައިދާން ވާން ފަށާނެ ކަމަށް ބެލެވޭ ކަމަށް ބުނެފައިވެއެވެ.\nއަޔާޓާގެ ސީއީއޯ އަދި ޑެރެކްޓާ ޖެނެރަލް އެލެކްސެންޑްރާ ޑި ޖުނިއާކް ވިދާޅުވީ ކޮވިޑް19ގެ ބަލިމަޑުކަމާއެކު އެވިއޭޝަން ދާއިރާ އަށް ބޮޑު ގެއްލުމެއް ލިބިފައިވާ ކަމަށެވެ. އެގޮތުން އެއާލައިންތަކުން އެމީހުންގެ ހަރަދުތައް 45 ޕަސެންޓަށް ކުޑަކުރި ނަމަވެސް އެމީހުންނަށް ލިބޭ އާމްދަނީ 60 ޕަސެންޓަށްވުރެ ބޮޑަށް ދަށްވެފައިވާ ކަމަށް އޭނާ ވިދާޅުވިއެވެ.\n"ނަތީޖާ އަކީ އެވްރެޖުކޮށް ބަލާނަމަ އެއާލައިންތަކުން އުފުލާ ކޮންމެ ފަސިންޖަރަކަށް 66 ޑޮލަރުގެ ގެއްލުމެއް މިއަހަރުތެރޭ ވާނެ. އެއާއެކު ޖުމްލަ ގެއްލުން 118.5 ބިލިއަނަށް އަރާނެ. އަންނަ އަހަރުވެސް 38 ބިލިއަން ޑޮލަރުގެ ގެއްލުމެއް މި ސިނާއަތަށް އަންނާނެ ކަމަށް ލަފާކުރެވޭ. އެންމެ މުހިއްމު ކަމަކީ ރައްކާތެރިކަމުގެ ފިޔަވާޅުތަކާއެކު ބޯޑަރުތައް ހުޅުވާލުން،" އަޔާޓާގެ ސީއީއޯ ވިދާޅުވިއެވެ.\nއޭނާ ވިދާޅުވީ ބޯޑަރު ހުޅުވާލިނަމަވެސް ގިނަ ބަޔަކު ދަތުރު ކުރަން ފަށާނީ ކަރަންޓީނަށް ލުއި ލިބެން ފެށުމުން ކަމަށެވެ. އޭނާ ވިދާޅުވީ ތާރީހު ފޮތްތަކުގައި 2020 ވަނަ އަހަރު ލިޔެވިގެންދާނީ އޭވިއޭޝަން ދާއިރާ އަށް އެންމެ ބޮޑު ގެއްލުމެއް ލިބުނު އަހަރުގެ ގޮތުގައި ކަމަށެވެ.\nއެއާލައިންތަކަށް ބިލިއަން ޑޮލަރުން ގެއްލުންވަމުންދާ ކަމަށާއި، އެ ގެއްލުންތައް ފޫބެއްދުމަށް ސަރުކާރުތަކުން އެހީވާއިރު ދެކޮޅު ޖެއްސުމަށް އެތައް ބިލިއަން ޑޮލަރެއް ހަރަދުން އުނިކުރަމުންދާ ކަމަށްވެސް އޭނާ ވިދާޅުވިއެވެ.\nއޭވިއޭޝަން ދާއިރާ އިން ރިކަވަރީ އަށް ކުރާ ދަތުރަކީ ދިގު އަދި އުނދަގޫ ދަތުރަކަށް ވާނެ ކަމަށް އަޔާޓާ އިން ބުނެފައިވެއެވެ. 2019 ވަނ ައަހަރު ނިމުނު އިރު އެ ސިނާއަތް އޮތް ހާލަތަށް ދެވޭނީ އެންމެ އަވަހަށްވެސް 2024 ވަނަ އަހަރު ކަމަށް ލަފާކޮށްފައިވެއެވެ. އެއާއެކުވެސް އެންމެ އަވަހަށް ރިކަވާވާނީ ޑޮމެސްޓިކް މާކެޓްތައް ކަމަށާއި އިންޓަނޭޝަނަލް މާކެޓްތައް ރިކަވާވާން އިތުރު މުއްދަތު ނަގާނެ ކަމަށް އެ ޖަމްއިއްޔާ އިން ލަފާ ކުރެއެވެ.


Srilankan Airline in Addu ah Kuraa Dhathuruthah Vaguthee Gothun Medhukadaalanee\nސްރީ ލަންކަން އިން އައްޑޫ ދަތުރުތައް ...\nby vomadmin January 22, 2019\nސްރީލަންކަން އެއަރލައިންސްއިން އައްޑޫ ސިޓީއަށް ކުރަމުން އަންނަ ދަތުރުތައް އެޕްރީލްމަހުގެ އެއްވަނަ ދުވަހުން ފެށިގެން ވަގުތީގޮތުން މެދުކަނޑާލަން ނިންމައިފިއެވެ.\nސްރީލަންކަން އެއަރލައިންސްގެ ރާއްޖޭގެ ޖެނެރަލް ސޭލްސް އެޖެންޓު، އޭސް އޭވިއޭޝަންގެ މެނޭޖިން ޑިރެކްޓަރު މުހައްމަދު ފިރާގު ވިދާޅުވީ ސްރީލަންކަންގެ ދަތުރުތައް މެދުކަނޑާލަނީ އެއަރޕޯޓުން ލިބެންޖެހޭ ބައެއް ޙިދުމަތްތައް ނުލިބޭތީކަމަށެވެ. އެގޮތުން2އަހަރުވީއިރުވެސް އިމިގްރޭޝަން އާ ގުޅުން ހުރި ބައެއް ކަންތައްތައް ހައްލުވެފައިނުވާކަމަށް ސްރީލަންކަން އެއަރލައިންސްއިން ބުނެއެވެ. އަދި ސްރީލަންކަން އެއަރލައިންސްއަށް ދިމާވެފައިވާ މާލީ ގެއްލުމަކީވެސް މި ދަތުރުތައް ހުއްޓާލާ ސަބަބެއްކަމަށް ފިރާގު ވިދާޅުވިއެވެ.\nމިހާރު ހަފްތާއަކު3ދަތުރު ނުވަތަ4ދަތުރު ސްރީލަންކަން އެއަރލައިންސްއިން އައްޑޫ ސިޓީއަށް އަންނަނީ ކުރަމުންނެވެ. އޭޕްރީލް މަހުގެ 1 ވަނަ ދުވަހުން ފެށިގެން ޝެޑިއުލް ދަތުރުތައް ހުއްޓާލަން ނިންމިނަމަވެސް އެއްކޮށް ދަތުރުތައް މެދުކަނޑާނުލައި ދަތުރުތައް ބޭއްވޭތޯ މަސައްކަތް ކުރަމުން އަންނަކަމަށް ފިރާގް ވިދާޅުވިއެވެ.\nސްރީލަންކަން އިން އައްޑޫ ސިޓީ ގަމަށް ދަތުރު ފެށީ 2016 ވަނަ އަހަރުގެ ޑިސެމްބަރުގައެވެ.2އަހަރުވީއިރު މިހާތަނަށް ސްރީލަންކަން އެއަރލައިންސްއިން އައްޑޫ ސިޓީއަށް ފަންސާސް ހާސް ފަތުރުވެރިން އައިސްފައިވާކަމަށް އޭސް އޭވިއޭޝަނުން ބުނެއެވެ. އަދި މި ދަތުރުތަކުގައި ފަސް ސަތޭކަ ހާސް ޓަނުގެ މުދާ ވަނީ ރާއްޖެ ގެނެސްފައެވެ.\nދެކުނުގެ އަތޮޅުތަކުގެ ރައްޔިތުންނަށް ފަސޭހަކަމާއެކު ލަންކާއާއި އިންޑިޔާއަށް ދިއުމުގެ ފުރުސަތު ސްރީ ލަންކަން އައްޑޫ ދަތުރުތަކުން ލިބެމުންދާއިރު އައްޑުއަތޮޅުގައި ހިންގަމުންދާ ގެސްޓް ހައުސްތަކަށާ ދެ ރިސޯޓަށްވެސް ޓުއަރިސްޓް ގެނައުމަށް ފަސޭހަތަކެއް ލިބެމުން ދެއެވެ.


Suhshant maraali kamuge hekkeh neiy: CBI | Mihaaru\n02 ސެޕްޓެމްބަރ 2020 - 10:22\nބޮލީވުޑްގެ އެކްޓަރު ސުޝާންތު ސިންގް ރާޖްޕޫތު މަރައިލިކަމުގެ އެއްވެސް ހެއްކެއް މިހާތަނަށް ހިންގި ތަހުގީގުން ފެންނަން ނެތް ކަމަށް އެ މަރުގެ މައްސަލަ ތަހުގީގުކުރާ އިންޑިއާގެ ސެންޓްރަލް ބިއުރޯ އޮފް އިންވެސްޓިގޭޝަން (ސީބީއައި) އިން ބުނެފި އެވެ.\nމިދިޔަ ޖޫން މަހު މަރުވި ސުޝާންތުގެ މައްސަލައިގެ ތަހުގީގު ޓީމުގައި ހިމެނޭ އޮފިޝަލުންތަކަކާ ހަވާލާދީ، "އިންޑިއާ ޓުޑޭ" އިން ބުނީ މިހާތަނަށް ތަހުގީގު ގޮސްފައިވާ ހިސާބަށް ބަލާއިރު، ބަޔަކު ސުޝާންތު މަރާލިކަމުގެ އެއްވެސް ހެއްކެއް، ގަރީނާއެއް ފެންނަން ނެތް ކަމަށެވެ.\nސީބީއައިގެ ތަހުގީގު މައިގަނޑު ގޮތެއްގައި އަމާޒު ކޮށްފައި އޮތީ ވެސް ބަޔަކު ސުޝާންތު މަރައިލި ކަމަށް ބަލައިގެން ކަމަށް ވިޔަސް، އެކަން އެގޮތަށް ހިނގި ކަމުގެ އެއްވެސް ހިލަމެއް، ތަހުގީގުގެ އެއްވެސް ދިމާއަކުން އަދި ފެންނަން ނެތް ކަމަށް ބުންޏެވެ. ސީބީއައި އިން މައްސަލަ ތަހުގީގުކުރަން ފެށުމާ އެކު، މުމްބާއީގެ ކޫޕާ ހޮސްޕިޓަލްގައި ހެދި ސުޝާންތުގެ ޕޯސްޓް މޯޓަމް ރިޕޯޓު ވެސް އަލުން ދިރާސާކޮށްފައިވެ އެވެ. އެ ރިޕޯޓަށް ރިއާޔަތްކޮށް، މުމްބާއީގެ ފުލުހުން ވެސް ޖޫން މަހުގެ ފަހުކޮޅު ވަނީ އުމުރުން 34 އަހަރުގެ އެކްޓަރު މަރުވީ ދަންޖެހިގެން ކަމަށް ބުނެފަ އެވެ. ރިޕޯޓުގައި ބުނެފައިވާ ގޮތުގައި ސުޝާންތުގެ ހަށިގަނޑުގެ ބޭރުފުށުން އަނިޔާގެ އެއްވެސް ކަހަލަ ނިޝާނެއް އަލާމާތެއް ވެސް ފެނިފައެއް ނެތެވެ. އެހެންވެ އެ މަރާ، އިތުރު ބަޔަކާ ގުޅުވޭނެ އެއްވެސް ހެއްކެތް ނެތް ކަމަށް ޕޯސްޓްމޯޓަމް ރިޕޯޓުގައި ވެ އެވެ.\nނަމަވެސް ބައެއް މީހުން ވަނީ ސުޝާންތުގެ ޕޯސްޓްމޯޓަމް ރިޕޯޓު ހަދާފައި ވަނީ ވަރަށް އަވަސް އަރުވާލައިގެން ކަމަށް ބުނެ، އެއާ ދޭތެރޭ ސުވާލު އުފައްދައިފަ އެވެ.\nSushantge maruvee amilla ah, maraalee eh noon: Report\nސުޝާންތު، މުމްބާއީގައި ދިރިއުޅޭ އެޕާޓްމަންޓުގައި ޖޫން 14 ގައި މަރުވެފައި އޮތްކަމުގެ ވާހަކަ ފެތުރުނީ ކޮޓަރި ތެރޭގައި ދަންޖެހިގެން ކަމަށް ބުނެ އެވެ. އެކަމަކު، ފަހުން ސުޝާންތުގެ އާއިލާ އާއި އޭނާ ދަންނަ ބައެއް މީހުން ވަނީ މަރުވީ ދަންޖެހިގެން ނޫން ކަމަށާއި އެއީ ދުރާލައި ރާވައިގެން ހިންގާފައިވާ ޖަރީމާއެއް ކަމަށް ބުނަން ފަށައިފަ އެވެ. މަރުގެ ތަހުގީގު ސުޝާންތުގެ އާއިލާ އާއި އޭނާގެ ފޭނުން ވެސް އަޅުވަނީ ސުޝާންތު ލޯބީގެ ގޮތުން ގުޅިގެން އުޅުނު ބަތަލާ ރިއާ ޗަކްރަބަތީގެ ބޮލުގަ އެވެ. އާއިލާ އިން ތުހުމަތު ކޮށްފައިވާ ގޮތުގައި ރިއާ ވަނީ ފައިސާގެ ބޭނުމުގައި އޭނާގެ ބާރުގެ ދށުގައި ސުޝާންތު ގެންގުޅެ، ނަފުސާނީ މައްސަލަތަކެއް ހުރި ކަމަށް ބުނެ އާއިލާ އަށް ވެސް ނާންގައި ފަރުވާދޭން މަސައްކަތްކޮށްފަ އެވެ. ރިއާ، ސުޝާންތު ސިހުރު ހެދި ވާހަކަ އާއި ވިހަލި ވާހަތަކެއް ވެސް މީޑިއާތަކުގައި ދައުރުވެފައިވެ އެވެ.\nނަމަވެސް އުމުރުން 27 އަހަރުގެ ބަތަލާ އަންނަނީ އޭނާގެ މައްޗަށް ކުރާ ތުހުމަތުތަކަށް އިންކާރު ކުރަމުންނެވެ. ސުޝާންތު މަރުވީ ދެ މީހުން ވަރަށް ލޯބިން އެކީގައި ދިރިއުޅޭތާ ދޮޅު އަހަރު ފަހުން ކަމަށާއި އުންމީދީ އެކްޓަރު މަރުވީ ދެ މީހުންގެ ދޭތެރޭގައި ޖެހުނު މައްސަލަތެކެއްގައި ޖޫން 8 ގައި ސުޝާންތުގެ އެޕާޓްމަންޓުން ނުކުމެގެން ދިޔަ ފަހުން ކަމަށް ވާތީ އެ މަރާ ދޭތެރޭ ހިނގި ކަންކަން އެނގެން ބޭނުންވާ ކަމަށް ވެސް ރިއާ އަންނަނީ ބުނަމުންނެވެ.\nސުޝާންތުގެ އާއިލާ އިން ރިއާގެ މައްޗަށް ކުރާ ތުހުމަތުތަކާ ގުޅިގެން އެ އާއިލާ އަށް ދައުވާ ކުރަން ވެސް ރިއާ މިހާރު ވަނީ ނިންމައިފަ އެވެ. މި މައްސަގަނޑުގެ ތެރޭގައި މީޑިއާތަކުން ރިއާގެ އާއިލާ ދިމާކޮށްލައި، އެ މީހުންގެ ޕްރައިވެސީ އަށް އަރައިގެންފައިވާ ކަމަށް ބުނެ ޕަޕަރާޒީންތަކެއްގެ މައްސަލަ ވެސް ރިއާ ވަނީ ފުލުހުންނަށް ހުށަހަޅައިފަ އެވެ.\nSushant maraa gulhumeh noannaane, insaafu libeyne: Rhea Chakraborty\nސީބިއައި އިން ސުޝާންތުގެ މަރުގެ މައްސަލަ ވަރަށް ސީރިއަސްކޮށް ތަހުގީގު ކުރަމުން އަންނަ އިރު، ސުޝާންތުގެ އާއިލާގެ ބައެއް މީހުންނާއި ރިއާގެ ފަރާތުން ސުޝާންތާ ގުޅުން ހުރި ކަންކަމުގައި އި ފަރާތްތަކަށް ކޮށްފައިވާ ވަޓްސްއެޕް މެސެޖްތަކެއް ވެސް ދަނީ ފުލުފުލުން ލީކްވަމުންނެވެ.\nއެގޮތުން ސުޝާންތުގެ ދައްތަ ޕްރިޔަންކާ އަށް ސުޝާންތު ޑިޕްރެޝަނުގެ ތެރެގައި އުޅޭކަން އެނގިގެން ނިއު ދިއްލީގެ ޑޮކްޓަރަކު ލައްވައި ލިޔުއްވި ބޭސްސިޓީއެއްގެ ފޮޓޯ ހިމެނޭ ވަޓްސްއެޕް މެސެޖެއް ވެސް ލީކްވެފައިވެ އެވެ. އެހެންވެ، މި މުއާމަލާތްތަކުން ސުޝާންތު ސިއްހީ މައްސަލަތަކެއްގެ ތެރޭގައި އުޅުނުކަން އާއިލާގެ މީހުންނަށް ކުރިން ވެސް އެނގޭކަން ހާމަވެފައިވާ ކަމަށް މިކަމާ ބެހޭ ގޮތުން ދެއްކެވޭ ވާހަކަތަކުން އެނގެ އެވެ.\nސީބީއައިގެ ތަހުގީގުގެ ތެރެއިން ސުޝާންތުގެ ބައްޕައާ ވެސް ވަނީ ސުވާލުކޮށްފަ އެވެ. ތަކުރާރުކޮށް އެތައް ގަޑިއިރަކަށް ސީބީއައިގެ ޓީމުން ރިއާ ވެސް ސުވާލުކޮށް، ބަޔާންތައް ނަގާފައިވެ އެވެ.\nކުށްކުރުން ބޮލީވުޑް އިންޑިއާ މުމްބާއީ އަމިއްލައަށް މަރުވުން އެކްޓްކުރުން ބޮލީވުޑް ފިލްމު މީހުން މެރުން\n2 ކޮމެންޓް, 16 ރިއެކްޝަންސް\nދަންޖެހިގެން މަރުވާ ކޮންމެމީހަކީ ނަފްސާނީ މައްސަލަތަކާ ކުރިމަތިލާނެ ހިތްވަރު ނެތިގެން މަރުވާ މީހެކޭ ބުނެވިދާނެ. އެހެން މީހުން ޒިންމާކުރެވޭވަރުގެ ސާބިތު ހެކި ނުލިބެނީސް އެވާހަކަ ދެއްކުމުގެ ބޭނުމެއް ނެތެވެ.\n"ޢިންޑިއާ ޓްޑޭ" އަކީ އިންޑިއާ މީހުންގެ މެދުގައި މަގުބޫލުކަން ގެއްލެމުންދާ ނިއުސް އޮގަނައިޒޭޝަނެއް، އެމީހުންގެ ބަސް މަގު ހުންނަނީ އެލީސްޓުންނާ ބޮޑެތި މީހުންގެ ޕީއާރު އޭޖެންސީއެއްގޮތަށް، ނިކަން ދެކެބަލަ ރިޔާއާއި އެތަނުގެ ކޮންސަލްޓިން އެޑިޓަރ ރަޖްދޭސް ދެސާއީ ކުރި އިންޓަވިއު، ސްކްރިޕްޓެއް ރިއާއަށް ދީފަ އިންޓަވިއު ކުރިހެން ހީވަނީ، ނޯލީޑިން ނޯ ޕޮއިންޓެޑް ކްއެސްޓަން. އެހެންވީމަ އެމީހުން ދައްކާ ވާހަކަ ހެޔޮނުވާނެ ގަބޫލުކުރަން.


މަޤާމުގެ ނަންބަރު: J-308764\nވަޒީފާ އަދާކުރަން ޖެހޭ ތަން: މިނިސްޓްރީ އޮފް އެޑިޔުކޭޝަން / ފިޒިކަލް ފެސިލިޓީޒް ޑިވެލޮޕްމަންޓް ސެކްޝަން\n4. ސަޕޯޓިންގް ކޯ އެލަވަންސް ގޮތުގައި މަހަކު -/1100\nއެއަހަރަކަށް ޕީ.އެސް.އައި.ޕީ ގައި ކަނޑައަޅަފައިވާ ޕްރޮޖެކްޓްތައް ހިންގުން.\nކުރިއަށް އޮންނަ އަހަރަށް PSIP ގައި ހިމެނުމަށް ބެނުންވާ ޕްރޮޖެކްޓްތަށް ފާހަގަކޮށް ބަޖެޓްކުރުން.\nއެކިއެކި ސަބަބާހުރެ ހުއްޓިފައިވާ ޕްރޮޖެކްޓްތަށް ފެށުމަށް ކުރަންޖެހޭ މަސައްކަތް ކުރުން.\nދާއިރާގެ އޮފީސްތަކާއި ސްކޫލްތަކުގެ މަރާމާތުތައް ދެނެގަތުމަށްޓަކައި ކުރަންޖެހޭ މަސައްކަތްތައް ފާހަގަކޮށް އެ މަސައްކަތް ކުރުން.\nPSIP ގައި އެހަރަކަށް ކަޑައަޅާފައިވާ ބަޖެޓުން ކޮންޓްރެކްޓަރުންނަށް ދޫކުރަންޖެހޭފައިސާގެ ހިސާބު ރަގަޅަށް ބެލެހެއްޓުން.\nއެ އަހަރެއްގައި ހިގަމުން ދާ ޕްރޮޖެކްޓްތަކާއިބެހޭ މައުލޫމާތު އެއްކޮށް އެ މަޢުލޫމާތު ހިއްސާ ކުރަންޖެހޭ ސަރުކާރުގެ ކަމާބެހޭ ފަރާތްތަކާއި ހިއްސާކުރުން .\nސެކްޝަން މުވައްޒަފުންގެ އެޕްރައިސަލް ތައްޔާރުކުރުން.\nމަސައްކަތާއި ގުޅޭގޮތުން އަތޮޅުތަކަށް ކުރަންޖެހޭ ދަތުރުތަކުގައި ބައިވެރިވުން.\n1- މަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުމާއިއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން4އަހަރުގެ ތަޖުރިބާ ލިބިފައިވުން.\n2- މަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލްކޮށްފައިވުމާއިއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރުގެ ތަޖުރިބާ ލިބިފައިވުން.\nމަޤާމުގެ ދާއިރާތައް: އެޑްމިނިސްޓްރޭޝަން\nތައުލީމީ ރޮނގުތައް: ބިޒްނަސް އެޑްމިނިސްޓްރޭޝަން ، ބިޒްނަސް މެނޭޖްމަންޓް\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 13 ނޮވެމްބަރ 2019 ވާ ބުދަ ދުވަހުގެ 13:30ގެ ކުރިން، މިނިސްޓްރީ އޮފް އެޑިޔުކޭޝަން (ވެލާނާގެ 8 ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nއިންޓަވިއު، ޕްރެޒެންޓޭޝަން އަދި އިމްތިހާނު އޮންނާނެ ތަނާއި، މުއްދަތު:\nހ. މި މަޤާމަށް މީހަކު ހޮވުމަށް ބާއްވާ އިންޓަރވިއު، ޕްރެޒެންޓޭޝަން އަދި އިމްތިހާނު އޮންނާނެ ތަން އިޢުލާނަށް މުއްދަތު ހަމަވާތާ ރަސްމީ 10 ދުވަސްތެރޭގައި އަންގާނެއެވެ. އަދި މި މަޤާމަށް ކުރިމަތިލާ ފަރާތްތަކުން، އެ މުއްދަތުގައި އިންޓަވިޔުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nސުންގަޑި: 13 ނޮވެންބަރު 2019 1330


SunOnline: June 20 ge kurin deputy mayoraai naibu raeesun hovan angaifi\nޖޫން 20ގެ ކުރިން ޑެޕިއުޓީ މޭޔަރާއި ނައިބު ރައީސުން ހޮވަން އަންގައިފި\n01 Jun 2021, 14:50\nޖޫން 20 ވާ އާދީއްތަ ދުވަހުގެ ކުރިން، ކައުންސިލްތަކުގެ ޑެޕިއުޓީ މޭޔަރުންނާއި ނައިބު ރައީސުން ކަނޑައަޅައި ނިންމުމަށް ލޯކަލް ގަވަމަންޓް އޮތޯރިޓީ (އެލްޖީއޭ) އިން އަންގައިފި އެވެ.\nއަލަށް އިންތިހާބުވި ކައުންސިލަރުންނާއި އަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގެ މެންބަރުން ހުވާ ކޮށްފައި ވަނީ މެއި މަހުގެ 17 ވަނަ ދުވަހު އެވެ.\nނައިބުން އައްޔަން ކުރަން ޖެހޭނީ ކައުންސިލަރުންގެ މެދުގައި ނަގާ ސިއްރު ވޯޓަކުންނެވެ. ނަމަވެސް ކޮވިޑް19 އާ ގުޅިގެން ހުވާ ކުރުމުގެ ރަސްމިއްޔާތު އޮންލައިންކޮށް ކުރިއަށް ގެންދަން ޖެހުމާ ގުޅިގެން، ކައުންސިލްތަކުގެ ނައިބުން މިހާތަނަށް ހޮވާފައެއް ނުވެ އެވެ.\nއެލްޖީއޭގެ ސީއީއޯ އަފްޝަން ލަތީފް ސޮއިކުރައްވައި ކައުންސިލްތަކަށް ފޮނުއްވި ސިޓީގައި ވިދާޅުވެފައި ވަނީ، އެޗްޕީއޭގެ ގައިޑްލައިންތަކަށް ރިއާޔަތްކުރުމަށް ފަހު، މި މަހުގެ 20 ވަނަ ދުވަހުގެ ކުރިން ޑެޕިއުޓީ މޭޔަރުންނާއި ނައިބު ރައީސުން އިންތިހާބުކުރަން ވާނެ ކަމަށެވެ.\nޑެޕިއުޓީ މޭޔަރުންނާއި ނައިބު ރައީސުން އިންތިހާބު ކުރާނެ ތާރީހު ކަނޑައަޅައި، 14 ދުވަހުގެ ނޯޓިސް ދޭން ވާނެ ކަމަށް ކަމަށް ސިޓީގައިވެ އެވެ.\nމާލެ ފިޔަވައި އަނެއް ތިން ސިޓީ ކައުންސިލަށް ޑެޕިއުޓީ މޭޔަރުން ވަނީ އިންތިހާބުކޮށްފަ އެވެ. މާލެ ސިޓީގެ ޑެޕިއުޓީ މޭޔަރުކަމަށް ޕީޕީއެމްގެ ހަތަރު ކައުންސިލަރަކު ވަނީ ޝައުގުވެރިކަން ފާޅުކޮށްފަ އެވެ.\nއޭޕްރީލް މަހުގެ 10 ވަނަ ދުވަހު ބޭއްވި އިންތިހާބު، 75 ގޮނޑީގެ ތަފާތަކުން ކައުންސިލްތަކުގެ ގިނަ ގޮނޑިތައް ކާމިޔާބު ކުރީ ސަރުކާރު ހިންގާ މައި ޕާޓީ، އެމްޑީޕީ އިންނެވެ.\nދާއިމީ ނަތީޖާ ދައްކާ ގޮތުން ކައުންސިލްތަކުގެ އިންތިހާބު ކުރަން ޖެހޭ 982 ކައުންސިލަރުންގެ ތެރެއިން އެމްޑީޕީން ކުރިމަތިލި 804 މަގާމުން ލިބިފައި ވަނީ 400 ގޮނޑި އެެވެ. އެއީ މުޅި އިންތިހާބުގެ 40 ޕަސަންޓެވެ. އަދި އެއީ އެމްޑީޕީއިން ވާދަކުރި 804 ގޮނޑީގެ ތެރެއިން 49.8 ޕަސެންޓުގެ ގޮނޑީގެ ކާމިޔާބެކެވެ.\nވާދަވެރި ޕީޕީއެމް އިން ކުރިމަތިލި 647 ގޮނޑީގެ ތެރެއިން ލިބިފައި ވަނީ 325 ގޮނޑި އެވެ. އެއީ މުޅި އިންތިހާބުގެ 33 ޕަސެންޓެވެ. އަދި ވާދަކުރި ނިސްބަތުން ބަލާ ނަމަ އެ ޕާޓީ އިން ވަނީ 50 ޕަސެންޓް ގޮނޑި ނަގައިފަ އެވެ.\nސިޓީތަކުން އެމްޑީޕީއަށް ލިބިފައި ވަނީ، 25 ގޮނޑި އެވެ. އޭގެ ތެރޭގައި ތިން ސީޓީގެ މޭޔަރުކަން ހިމެނެ އެވެ. އެއީ އައްޑޫ ސިޓީ އާއި ކުޅުދުއްފުށީ ސިޓީ އަދި ފުވައްމުލައް ސިޓީ އެވެ.\nމާލެ ސީޓީގެ މޭޔަރުކަން ލިބިފައި ވަނީ ޕީޕީއެމްއަށެވެ. ކުރިން އެމްޑީޕީއަށް މާލެ ސިޓީގެ މެޖޯރިޓީ ލިބުނު ނަމަވެސް، މިފަހަރު އިންތިހާބުގައި މާލެ ސިޓީގެ މެޖޯރިޓީ ލިބިފައި ވަނީ ޕީޕީއެމްއަށެވެ. އެގޮތުން މާލެ ސިޓީން ޕީޕީއެމްއިން 11 ގޮނޑި ނަގާފައިވެ އެވެ. ސިޓީތަކުން ޖުމްލަ 17 ގޮނޑި ޕީޕީއެމްއަށް ލިބިފައިވެ އެވެ.\nމިފަހަރު ކޮންމެ އަތޮޅަކުން ރައީސަކު ހޮވަން ޖެހޭއިރު، 18 އަތޮޅުން ފުރިހަމަ އަޣުލަބިއްޔަތު ލިބެނީ އެމްޑީޕީއަށެވެ. އެގޮތުން އެމްޑީޕީން ވަނީ 11 އަތޮޅު ރައީސްކަން ހޯދާފަ އެވެ. ޕީޕިއެމްއަށް ލިބެނީ ހަތް އަތޮޅު ރައީސްކަމެވެ.


ރައީސް ނަޝީދު ސިއްޙީ ދާއިރާގައި މަސައްކަތްކުރައްވާ ބައެއް ބޭފުޅުންނާއި ބައްދަލުކުރައްވައިފި – Maldivian Democratic Party\nރައީސް ނަޝީދު ސިއްޙީ ދާއިރާގައި މަސައްކަތްކުރައްވާ ބައެއް ބޭފުޅުންނާއި ބައްދަލުކުރައްވައިފި\nދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ރިޔާސީ ކެނޑިޑޭޓު ރައީސް މުހައްމަދު ނަޝީދު ރާއްޖޭގެ ސިއްޙީ ދާއިރާގައި މަސައްކަތްކުރައްވާ ބައެއް ބޭފުޅުންނާއި މިރޭ (4 ސެޕްޓެމްބަރ 2013) ބައްދަލުކުރައްވައިފިއެވެ. ޑޮކްޓަރުންނާއި ނަރުހުން އަދި އެހެނިހެން އޮފިޝަލުން ހާޒިރުވި މިބައްދަލުުވުން ކުރިއަށް ގޮސްފައިވަނީ ސޯލްޓް ކެފޭގައެވެ.\nމިބައްދަލުކުރެއްވުމުގައި ރައީސް ނަޝީދު ދެއްކެވި ވާހަކަފުޅުގައި ސިއްޙީ ޚިދުމަތް މިހާރު އޮތް ހާލަތުން މިއަށްވުރެ ރަނގަޅު ހާލަތަކަށް ބަދަލުކުރުމަށް ކުރަންޖެހޭ ކަންތައްތަކަށް އަލިއަޅުވައިލެެއްވިއެވެ. މިގޮތުން ރާއްޖޭގެ ސިއްޙީ ޚިދުމަތުގެ ތެރެއިން ބައެއް ކަންތައް ޕްރައިވެޓައިޒް ކުރުމުން ލިބޭނެ ފައިދާ އާއި ޚިދުމަތަށް އަންނާނޭ ކުރިއެރުން އެމަނިކުފާނު ފާހަގަކުރެއްވިއެވެ.\nމިހާރު ދިވެހި ޒުވާނުން ސިއްޙީ ދާއިރާއަށް ވަނުމަށް ހުރި ހުރަސްތަކަށް ބައްލަވައިލައްވަމުން، މަތީ ތައުލީމް ހާސިލްކުރުމަށް ސަރުކާރުން ސްކޮލަރޝިޕްގެ ފުރުސަތުތައް ރާއްޖޭގެ އެކި ކަންކޮޅުތަކަށް އަމާޒުކޮށްގެން ހިންގަން ޖެހޭކަމަށް ރައީސް ނަޝީދު ވިދާޅުވިއެވެ. ހަމައެހެންމެ ރާއްޖޭގެ އެކިކަންކޮޅުތަކުން ލިބޭ ސިއްޙީ ޚިދުމަތްތަކުގެ ފެންވަރު ހިފެހެއްޓުމުގެ މުހިންމުކަމަށް އެމަނިކުފާނު ބައްލަވައިލެއްވިއެވެ.\nބައްދަލުވުމަށް ހާޒިރުވި ސިއްޙީ ދާއިރާގެ ބޭފުޅުން ވަނީ އެބޭފުޅުންގެ ކަންބޮޑުވުންތައް ރައީސް ނަޝީދާއި ހިއްސާކުރައްވާފައެވެ. މިގޮތުން މިވަގުތު ރާއްޖޭގައި އެންމެ ދަތިވާ ކަމަކީ ބޭނުންވާ ސިއްޙީ އާލަތްތައް ނެތުމާއި އަދި ލެބޯރޓްރީތަކަށް އެކަށޭނަ ކެމިކަލްތައް ލިބެން ނުހުރުންކަން އެބޭފުޅުން ރައީސް ނަޝީދުގެ ސަމާލުކަމަށް ގެންނެވިއެވެ. އަދި ހަމައެހެންމެ އަތޮޅުތެރޭގެ ސިއްޙީ ޚިދުމަތުގެ ފެންވަރު ދަށްވުމުން މާލޭގެ ހޮސްޕިޓަލުތަކަށް ބާރުބޮޑުވުމުގެ މައްސަލައާއި އެމަޖެންސީކޮށް ދޭންޖެހޭ ޚިދުމަތްތައް ދިނުމަށް ދަތިވާ ސަބަބުތަކަށް އަލިއަޅުވައިލެއްވިއެވެ.


Amitabh Bachchan covid-19 inn rangalhuvejje | Mihaaru\nއަމީތާބް ބައްޗަން ކޮވިޑް-19 އިން ރަނގަޅުވެއްޖެ\n02 އޯގަސްޓް 2020 - 20:483comments\nއަމީތާބާ އެކު އެޑްމިޓްކުރި އަބީޝެކަށް އަދިވެސް އަންނަނީ ފަރުވާދެމުން.\nކޮވިޑް-19 އަށް ފަރުވާ ހޯދަމުން ދިޔަ ބޮލީވުޑްގެ އެކްޓަރު އަމީތާބް ބައްޗަން ބަލިން ރަނގަޅުވެ، މިއަދު ހޮސްޕިޓަލުން ދޫކޮށްލައިފި އެވެ.\nއަމީތާބް، 77، ބައްޔަށް ޕޮޒިޓިވްވެގެން މުމްބާއީގެ ނަނަވާތީ ހޮސްޕިޓަލްގައި އެޑްމިޓްކުރީ މިދިޔަ މަހުގެ 11 ވަނަ ދުވަހު އެވެ. އޭނާއާ އެކު ދަރިފުޅު އަބީޝެކް ބައްޗަން ވެސް ހަމަ އެ ދުވަހު ކޮވިޑް-19 އަށް ޕޮޒިޓިވްވެގެން އެ ހޮސްޕިޓަލްގައި އެޑްމިޓްކުރި އެވެ. އޭނާ އަށް އަދިވެސް އަންނަނީ ފަރުވާ ދެމުންނެވެ.\nބަލިން ރަނގަޅު، ގެއަށް ދޫކޮށްލުމާ އެކު އަމީތާބް މިއަދު ކުރި ޓްވީޓެއްގައި ބުނީ އޭނާ މި ވަގުތު ހުރީ ހޯމް ކަރަންޓީނުގައި ކަމަށެވެ. އަދި ފަރުވާދިން ހޮސްޕިޓަލްގެ މުވައްޒަފުންނާއި ހެޔޮދުއާކޮށް ދިން އެންމެންނަށް ޝުކުރު އަދާކޮށްފައިވެ އެވެ.\nއެޑްމިޓްކުރިތާ 23 ދުވަސް ފަހުން އަމީތާބް ހޮސްޕިޓަލުން ދޫކޮށްލި އިރު، ކޮވިޑް-19 އަށް ޕޮޒިޓިވް އޭނާގެ ޅީ ދަރިފުޅު އަދި ބަތަލާ އައިޝްވާރިއާ ރާއީ އާއި ކާފަ ދަރިފުޅު އަރާދިއާ ބައްޗަށް ބަލިން ފަސޭހަވެގެން ނަނަވާތީ ހޮސްޕިޓަލުން ދޫކޮށްލީ މިދިޔަ މަހުގެ 27 ވަނަ ދުވަހު އެވެ. އެ ދެމައިން ބައްޔަށް ޕޮޒިޓްވްވީ މިދިޔަ މަހުގެ 12 ވަނަ ދުވަހު އެވެ.\nބައްޗަން އާއިލާވެގެން ދިޔައީ ބޮލީވުޑްގެ އޭ-ލިސްޓް ތަރިންތަކެއް ކޮވިޑް-19 އަށް ޕޮޒިޓިވްވި ފުރަތަމަ ފަހަރަށެވެ. މިކަމާ ގުޅިގެން އެ މީހުން ދިރިއުޅެމުން އަންނަ ގެ ޖަލްސާ ހުރި ސަރަހައްދު ކޮންޓައިމަންޓް ޒޯނެއްގެ ގޮތުގައި ކަނޑައަޅައި، ހާއްސަ ފިޔަވަޅުތަކެއް އަޅާފައިވެ އެވެ. ނަމަވެސް މިދިޔަ ހަފުތާގައި ވަނީ ޖަލްސާ އަށް އެޅި ފިޔަވަޅުތައް ނަގައިފަ އެވެ.\nAishwarya Rai aai dharifulhu covid-19 in rangalhu vejje\nއިތުރު ލިޔުންތައް ބޮލީވުޑް މުމްބާއީ އަމީތާބް ބައްޗަން\nކޮވިޑް-19 އިން ރަނގަޅުވެ އަމީތާބް މަސައްކަތަށް


Tree Top Hospital ah bodu tharuheebeh, furathama dhuvahu ves 100 meehun dhekki | Mihaaru\nޓްރީ ޓޮޕް ހޮސްޕިޓަލަށް ބޮޑު ތަރުހީބެއް، ފުރަތަމަ ދުވަހު ވެސް 100 މީހުން ޑޮކްޓަރަށް ދެއްކި\nހުޅުމާލޭގައި މިދިޔަ ބުރާސްފަތި ދުވަހު ހުޅުވި ޓްރީ ޓޮޕް ހޮސްޕިޓަލް\n04 މާޗް 2018\nއެ ހޮސްޕިޓަލުގެ އިސް އޮފިޝަލަކު ވިދާޅުވީ ފުރަތަމަ ދުވަހު އެޑްމިޓްކޮށްގެން ފަރުވާ ދިންއިރު އިމަޖެންސީ ރޫމް (އީއާރު) އަށް ވެސް ފަރުވާ ހޯދަން މީހުން ދިޔަ ކަމަށެވެ. އަދި މިހާރު ވެސް ވަރަށް ގިނަ ބަޔަކު ޑޮކްޓަރަށް ދައްކަން އެޕޮއިންޓް ހޯދަން ގުޅަމުން އަންނަ ކަމަށް ވެސް އޮފިޝަލް ވިދާޅުވި އެވެ.\n"އަޅުގަނޑުމެންނަށް މިހާތަނަށް ފީޑްބެކް ލިބެނީ ވަރަށް ރަނގަޅު ކަމަށް. ފުރަތަމަ ދުވަހު މިތަނަށް އައި ކޮންމެ މީހަކާ ވަކިވަކިން އަޅުގަނޑުމެން އިންޓަވިއު ކުރިން ހިދުމަތް ހޯދި ގޮތާ ބެހޭ ގޮތުން. ވަރަށް ގިނަ މީހުން ބުނި ވަރަށް ރަނގަޅޭ،" އޭނާ ވިދާޅުވި އެވެ.\nޓްރީ ޓޮޕް ހޮސްޕިޓަލްގެ ރިސެޕްޝަންގައި މުވައްޒަފުން މަސައްކަތް ކުރަނީ: މިއީ މިހާތަނަށް ރާއްޖޭގައި ހުޅުވި އެންމެ ފެންވަރު ރަނގަޅު ހޮސްޕިޓަލް.\nއޮފިޝަލް ވިދާޅުވީ މިހާތަނަށް އެ ހޮސްޕިޓަލުން އެންމެ ގިނައިން ފަރުވާ ހޯދީ ދިވެހިން ކަމަށެވެ. އަދި މަދުމަދުން ބިދޭސީން ވެސް އަންނަ ކަމަށް އޭނާ ވިދާޅުވި އެވެ.\nޓްރީ ޓޮޕް ހޮސްޕިޓަލުން ހިދުމަތް ހޯދި މީހަކު އެތަނުގެ ފޭސްބުކް ޕޭޖްގައި ލިޔެފައި ވަނީ ލިބުނު ހިދުމަތާ މެދު ވަރަށް ހިތްހަމަޖެހޭ ކަމަށެވެ. އަދި ބަލިމީހާ ގޮވައިގެން ތަނުގެ މުވައްޒަފުން ޑޮކްޓަރާ ހަމައަށް ގެންދިއުމަކީ މީގެ ކުރިން ރާއްޖެ އިން ދެކެފައި ނުވާ މަންޒަރެއް ކަމަށް ބުނެފައިވެ އެވެ.\n"އަޅުގަނޑުގެ ބައްޕަ އެތަނަށް ފަރުވާ ހޯދަން ދިޔަ. އަދި އެނބުރި ގެ އަށް އައީ ވެސް ވަރަށް ހިތްހަމަޖެހިގެން. އެ ހޮސްޕިޓަލުގެ ރަނގަޅު ވާހަކަ އެންމެން ކައިރީ ދައްކާ. ބައްޕައަށް އެތަނަށް ދެވުނީ ދިން ގަޑިއަށް ވުރެ ތަންކޮޅެއް ލަހުން. ނަމަވެސް އެތަނުން ގުޅާފައި ހަނދާން ކޮށްދިން،" އެ ހޮސްޕިޓަލާ ބެހޭ ގޮތުން ލިޔެފައިވެ އެވެ.\nއެހެން މީހަކު ލިޔެފައި ވަނީ ޓްރީ ޓޮޕް ހޮސްޕިޓަލުގެ ހިދުމަތްތަކާ މެދު ވަރަށް ހިތްހަމަޖެހޭ ކަމަށެވެ. އަދި ފުރަތަމަ ދުވަހު ވެސް ތިން ފަހަރު ދިޔަ ކަމަށާއި އެތަނުން ދިމާވި އެންމެން ވެސް ފެންނަނީ ވަރަށް ހިނިތުންވުމާ އެކު ހިދުމަތް ދޭތަން ކަމަށް ވެސް ބުނެފައިވެ އެވެ.\n"ހުރިހާ މުވައްޒަފުންނަށް ވަރަށް ޝުކުރުވެރިވަން. އަދި ސެކިއުރިޓީންނަށް ވެސް ޝުކުރިއްޔާ. އެ މީހުން އަޅުގަނޑު ނުކުންނަންދެން ދަރިފުޅު ގޮވައިގެން އުޅުނީ. އަހަންނަށް ވަރަށް ބޮޑަށް ރައްކާތެރިކަން އިހުސާސްވި،" އެ މީހާ ލިޔެފައިވެ އެވެ.\nTree Top Hospital hulhuvaifi, doctor ah dhekkun 750 rufiyaa ah\nރާއްޖެއިން މިވަގުތު ލިބެން ނެތް ވަރަށް ގިނަ ފަރުވާތަކާއި އެންމެ ޒަމާނީ ވަސީލަތްތަކާ އެކު ހުޅުވި އެ ހޮސްޕިޓަލުން އާސަންދަ ހިދުމަތް މިވަގުތު ލިބެނީ ހަމައެކަނި އެޑްމިޓްކޮށްގެން ފަރުވާދޭ މީހުންނަށެވެ. ނަމަވެސް އެޑްމިޓްނުކޮށް ޑޮކްޓަރަށް ދައްކާ މީހުންނަށް ވެސް އާސަންދަ ވަރަށް އަވަހަށް ހަމަޖެހޭނެ ކަމަށް އެ ހޮސްޕިޓަލުން ބުންޏެވެ.\nޓްރީ ޓޮޕް ހޮސްޕިޓަލް ހިންގާ އޮސްޓްރޭލިއާގެ ރަމްސޭ ގްރޫޕާއި މެލޭޝިއާގެ ސައިމް ޑާބީ ގުޅިގެން މެނޭޖްކުރާ ހޮސްޕިޓަލްގައި 210 އެނދު ހުރެ އެވެ. އަދި 30 ގައުމެއްގެ މީހުންގެ ވަޒީފާ އަދާކުރާނެ ކަމަށް، ޓްރީ ޓޮޕުން ބުނެ އެވެ.\nސިއްހަތު ހުޅުމާލެ ޓްރީޓޮޕް ހޮސްޕިޓަލް ސިއްހީ ޚިދުމަތް\n32 ކޮމެންޓް, 179 ރިއެކްޝަންސް\nކުރިން މާލޭގަ ކުލިނިކުތަކުގަ މަސައްކަތް ކުރި ބައެއް ޑޮކްޓަރުން ތިހޮސްޕިޓަލް ގަ އެބަ ތިބި. 300ރ އިން 750ރ އަށް ފީބޮޑުވި އިރު ހަމައެއް ޑޮކްޓަރެއް. ފަރުވާ ތަފާތެއް ނުވޭ.\nގިނަ މީހުންބުނަނީ ޚިދްމަތް ވަރަށް ރަނގަޅޭ އިނގޭ! މަރްހަބާ ޓްރީޓޮޕް ހޮސްޕިޓާ ހިންގަވާ އިސްވެރިން!\nޓްރީޓޮޕް ހޮސްޕިޓަލް ހުޅުވިއިރު ސަރުކާރުގެ އެއްވެސް ފަރާތަކަށް ދައުވަތު ނުދިންކަން ފާހަގަ ކޮށްލަންޖެހޭ.. މިފަދަ ބޮޑެތި އިންވެސްޓްމަންޓްތައް ކުރާ ފަރާތްތަށްވެސް އިނދަޖެހޭވަރުގެ ސިޔާސީ ހަލަބޮލިކަން ސަރުކާރުން މިގައުމަށް ގެނެސްސަ މިއޮތީ..\nގިނަ ދިވެހިންނަކީ އިސްރާފުކުރުމާ ދެއްކުންތެރިކަމަށް އިންތިހާ އަށް ލޯބިކުރާބައެއް. އެހެންކަމުން އާދައިގެ ކްލިނިކަކުން 200ރ އަށް ލިބޭ ޚިދުމަތެއް ހޯދަން ތިޔަ ހޮސްޕިޓަލަށް ގޮސް ހަމަ އެޚިދުމަތަށް 2000ރ ހޭދަކުރިޔަސް އެއީ ހައިރާންވާވަރު ކަމެއްނޫން.\nވަރަށް ގިނައިން ތިމާގެ މީހުން ގޮވައިގެން ރާއްޖޭގެ ހޮސްޕިޓާ ކުލިނިކު ތަކަށް ދާ މީހެއްގެ ހައިސިއްޔަތުން ދަންނަވަން ޖެހެނީ އެއް ފަރުވާއަކަށް ވެސް އުފުލަން ޖެހޭ ތަކުލީފާ ހޭދަކުރަން ޖެހޭ ވަގުތަށް ބަލާ އިރު 200 ރުފިޔާއަށް ލިބޭ ފަރުވާ 2000 ރުފިޔާއަށް ވެސް ހޯދާނަމޭ ޓްރީޓޮޕުން އެ އިޝްތިހާރު ކުރާ ގޮތަށް އެކަން ހިނގަންޏާ\nޓްރީ ޓޮޕް ހޮސްޕިޓަލަށް ބޮޑު ތަރުހީބެއް، ފުރަތަމަ ދުވަހު ވެސް 100 މީހުން ޑޮކްޓަރަށް ދައްކާ އަދި ރާއްޖޭގެ ސިއްޚީ ޚިދްމަތަށް އިންގިލާބު ގެނުވާދޭނެ ހޮސްޕިޓަލަކަށް ޓްރީ ޓޮޕް ވާނެ ކަމަށް މަމެން އުއްމީދު ކުރަނީ. މަމެން އުއްމީދު ކުރަން ރާއްޖޭގެ ކޮންމެ ރިސޯރޓެއްގައި ވެސް ޓްރީޓޮޕްގެ މެޑިކަލް ކްލިނިކް އެއް ހުންނާނެ އުސޫލުން ޓޫރިޒަމް މިނިސްޓްރީގެ ގަވާއިދަށް ބަދަލު ގެންނާނެ ކަމަށް ސަބަބަކީ މިހާރު ރިސޯރޓް ގައި ހުންނަ މެޑިކަލް ކްލިިނިކް އަކީ އެއީ ހަމަ ނަމެއްގައި ހުންނަ ތަނެކޭ އެތަނުން އެއްގޮތަކަށް ވެސް އަސާސީ ބޭސް ފަރުވާ ވެސް ނުލިބެއޭ. 500 މީހުން އެވްރެޖް ކޮށް ގެސްޓުންނާއި އެކު ރިސޯރޓެއްގައި އުޅޭ އިރު އެމެންގެ ސިއްޚީ ސަލާމަތް ތެރިކަން ހުންނަން ޖެހޭނީ މިއަށް ވުރެން ރަނގަޅު ފެންވަރުގައި. މިކަން ކުރެވޭނީ ޓްރީ ޓޮޕް ފަދަ ބަޔަކު އެކަމުގައި އެންގޭޖް ކޮށްގެން. މޭކް ލިޓިލް ސްޕޭސް ޓު މޭކް އިޓް އަ ބެޓަރ ޕްލޭސް ފޯރ ޔޫ އެން ފޯރ މީ އެން ދި އެންޓޔަރ ހިއުމެން ރޭސް. ދިސް އިޒް ދަ ވޯލްޑް ވީ ލިވް އިން..\nކީއްވެ މީހަކު ލައިކެއް ނުދެނީ އެންމެން ޑިސްލައިކު ކުރަނީ\nޓްރީ ޓޮޕް ހޮސްޕިޓަލަށް ބޮޑު ތަރުހީބެއް، ފުރަތަމަ ދުވަހު ވެސް 100 މީހުން ޑޮކްޓަރަށް ދެއްކި، ކިހިނެއްބާ މީ ތަރުހީބަކަށްވީ! ގިނަ މީހުން ބަލިވެގެން ޑޮކްޓަރަށް ދެއްކުމަކީ ކުރިއެރުމެއްބާ! ބަލިވެގެން ޑޮކްޓަރަށް ދައްކާ އަދަދު މަދުވުމަކިީ ކުރިއެރުމެއް ކަމަށް ގަބޫލުކުރެވެނީ.\nއޯއެމްޖީ ! މަގޭ ސިކުނޑި ހަނދާންނެތި ދަބަހުގަ ބާއްވާފަ މި ކޮމެންޓު ކިޔާލެވުނީ\nރާއްޖެއިން ވެވެން އޮތް ކަމެއް ކުރުމަށް ބޭރުކަރައަކަށް ގޮސް މިހެން ލިބޭ މަދު ޑޮލަރު ކޮޅު ތަޅާލުން އެއީ އެހާ ބުއްދިވެރި ހިޔާލެއް ނޫން، ގައުމައް ތަރައްގީ އަންނާނީ ހުރިހާ ކަމެއްވެސް ޕޮޒިޓިވްކޮށް ބަލައިގެން. ސިޔާސީ ލީޑަރުން މަސައްކަތް ކުރަނީ އަބަދުވެސް އެމީހުންގެ އަމިއްލަ ފައިދާއަށް. ވައްކަން ނުކުރާނެކަން ޔަގީންވާ ރައީސަކު ވެރިކަމެއް ނުކުރާނެ. އެހންކަމުން އާއްމު ރައްޔިތުން ސިޔާސީ މީހުންގެ އަމިއްލަ ކޯޅުމުގައި ބައިވެރިނުވެ، ގައުމަށް ހެޔޮ އެދޭ ރައްޔިތެއްގެ ޒިންމާ އަދާކުރުން މާބުއްދިވެރި. (ޕްރެޒިޑެންޓާ ޒާތީ ނުވޭ.)\nހުރިހާ ނޫހަކުން މި ޓްރީޓޮޕް ހޮސްޕިޓަލާ ބެހޭ އާޓިކަލްތައް ކިޔާފިން. އެހެންނަމަވެސް ޓްރީ ޓޮޕް ހޮސްޕިޓަލަށް ގުޅޭ ނަންބަރެއް އަދި އެޕޮއިންޓްމެންޓް ހަދާނެ ގޮތެއްވެސް މި އެއްވެސް އާޓިކަލް އެއްގަ ނެތް. މިއަކަށް ނުކިޔާނެ ފުރިހަމަ ހަބަރެކޭ!\nވިސްނާލާ, އެންމެ އަސާސީ ހިދުމަތް މިހާރު5ސްޓަރ ފެންވަރުގައި, އަނެއްކާ ވެސް ވިސްނާލާ,5ސްޓަރ ރިސޯޓުތައް އަހަރެމެން ދިވެހިންނަށް ކިހާ އަތް ފޯރާތޯ! މިފަހަރު ވިސްނާ މިހެން މަދު މަހުޖަނުންކޮޅެއް އަހަރެމެންނަށް ލިބިފައިވާ ރީތި ރަށްތައް ފޭރިގަނެ, އެ މީހުން އަހަރެމެން ކޮންޓުރޯލް ކުރާގޮތް...މި ދަނީ ދެން އެޕޮއިންމަންޓެއް ހަައްދަން ޓްރީ ޓޮޕްއަށް...\nވިމް. ޤަބޫލުކުރަންޖެހޭ އެއް ކަމެއް އެބައޮތް.5ސްޓަރ ފެންވަރަށް ހަދަނީ5ސްޓަރ ފެންވަރުގެ މީހުންނަށް ޚިދުމަތްދޭން. ރާއްޖޭގައި ހަދާ ކޮންމެ ފިހާރައެއް، ގެދޮރެއް، ހޮޓަލެއް، ހޮސްޕިޓަލެއް ނުޖެހޭ އެންމެ ނިކަމެތި މީހާއަށް ވަދެވޭ ފެންވަރަށް ހަދާ، އެފަދަ އަގުތައް ހަމަޖައްސާކަށް. އެފެންވަރުގެ މީހުންނަށް ހުންނާނެ އެފެންވަރުގެ ތަންތަން. ޓްރީ ޓޮޕް ހޮސްޕިޓަލަކީ މަތީ ފަންތީގެ މީހުންނާއި ރިސޯޓްތަކަށް އަންްނަ މުއްސަނދި މީހުންނަށް އަމާޒުކޮށް ހިންގާ ތަނެއް.\nމުސްތަޤުބަލުގައި ތިޔަތަނަކުން ދިވެހިންނެއް ޙިދުމަތެއް ނުހޯދާނެ ކަމަށް ލަފާކުރެވޭ. ސަބަބަކީ ތިއީ ދިވެހިންނަށް އަތްފޯރާ ފަށުގައި ހުރި ތަނެއްނޫން. ރާއްޖޭން ބޭރަށްގޮސް ފަރުވާ ހޯދިއަސް މާ ބޮޑުތަން އަގު ހެޔޮވެފާ މާ ހިތްހަމަޖެހޭ.\nޜާއްޖޭގައި ހުރި އިންޓަނެޝަނަލް ސްކޫލްތަކަށްދަނީ ދިވެހިން. ޢަތްފޯރާ.\nޝިފާގޫ ރާްއްޖޭގައި މުޅިންވެސްހުރީ އިންޓަރނޭޝަނަލް ސްކޫލުތައް އެހެންވެތާ އިންޓަރނޭޝަނަލް އެގްޒާރމްސް ހަދަނީ..ބުނޭ ޕްރައިވެޓް ސްކޫލުތަކައް ދިވެހިންދާ ވާހަކަ ކިތައްމެ އަގު ބޮޑުވިޔަސް


Bolton ge Foiy Nuhuhtuveyne! Trump ge Baivaru Sirru thah Haama Vaane – Iru\nބޯލްޓަންގެ ފޮތް ނުހުއްޓުވޭނެ! ޓްރަމްޕްގެ ބައިވަރު ސިއްރުތައް ހާމަވާނެ\nއެމެރިކާގެ ކުރީގެ ނޭޝަނަލް ސެކިއުރިޓީ އެޑުވައިޒަރ ޖޯން ބޮލްޓަން ލިޔުއްވާފައިވާ ފޮތް ނެރުން ހުއްޓުވުމަށް ޓުރަމްޕް ކުރެއްވި މަސައްކަތްޕުޅުތައް ނާކާމިޔާބު ވެއްޖެއެވެ.\nމި މަސައްކަތްޕުޅުތައް ނާކާމިޔާބުވެފައިވަނީ އެ ފޮތުގައި ސިއްރު މައުލޫމާތުތައް ހިމަނާފައިވާ ކަމަށް ބުނެ ފޮތް ނެރުއްވުން ހުއްޓުވައިދެއްވުން އެދި ޓުރަމްޕުގެ ފަރާތުން ކޯޓަށް ހުށަހެޅި މައްސަލައިގައި ކޯޓުން އެފަދަ އަމުރެއް ނެރެދެވެން ނެއްކަމަށް ވިދާޅުވުމުންނެވެ.\nއެމެރިކާގެ ޑިސްޓްރިކްޓް ކޯޓަކުން މިއަދު މި މައްސަލައިގައި ނިންމި ނިންމުގައި ވަނީ މި މައްސަލައިގައި ޖަސްޓިސް ޑިޕާޓްމެންޓުން ދައްކާފައިވާ ވާހަކަތަކަކީ މި ފޮތް ނެރުން ހުއްޓުވަން އެކަށީގެންވާ ސަބަބުތަކެއް ނޫން ކަމަށް ބުނެފައެވެ. އަންނަ އަންގާރަ ދުވަހު ވިއްކުމަށް ހަމަޖެހިފައިވާ ބޮލްޓަންގެ “ދަ ރޫމް ވެއަރ އިޓް ހެޕަންޑް” ނަމަކަށް ކިޔާ މި ފޮތުގެ ބައެއް މުހިއްމު ބައިތައް އިންޓަނެޓުގައި އާންމުވެފައިވާކަން ވެސް ކޯޓުގެ ނިންމުމުގައި ފާހަގަކޮށްފައިވެއެވެ.\nމި ފޮތް ލިޔުއްވީ ބޯލްޓަން އާއި ޓްރަމްޕާއި ދެމެދު ދެކެވިފައިވާ ވާހަކަތަކުގެ މައްޗަށް ބިނާކޮށެވެ. ނަމަވެސް ޓުރަމްޕް ވިދާޅުވެފައިވަނީ ފޮތް އެކުލެވިގެންވަނީ ދޮގާއި، ހަގީގަތެއްނެތް ވާހަކަތަކުގެ މައްޗަށް ކަމަށެވެ.


Masveringe Parkgai cruise ternimaleh imaaraai kuraane faraatheh...\nރާއްޖެ - މާލޭ މަސްވެރިންގެ ޕާކު\nމަސްވެރިންގެ ޕާކުގައި ކުރޫޒް ޓާމިނަލެއް އިމާރާތް ކޮށްދޭނެ ފަރާތެއް ހޯދަނީ\nބީލަމުގައި ބައިވެރިވުމަށް ފައިސާ ދައްކަވާ ފަރާތްތަކަށް އެކަނި\nބީލަން ފޮތްތަކަށް ފައިސާ ބަލައިގަތުން އޮންނާނީ އޮގަސްޓް މަހުގެ 21 ވަނަ ދުވަހުން އޮގަސްޓް 26 އަށް\nޕްރީ ބިޑް މީޓިންގް ބޭއްވުމަށް ހަމަޖެހިފައިވަނީ ސެޕްޓެމްބަރު މަހުގެ އެއް ވަނަ ދުވަހު 11:00 ގަ\nކ. މާލެ 21 އޯގަސްޓު 2019 | ބުދަ 11:49 2,362\nމާލޭ މަސްވެރިންގެ ޕާކު - ގޫގުލް\nމާލޭ މަސްވެރިންގެ ޕާކުގައި ކުރޫޒް ޓާމިނަލެއް އިމާރާތް ކޮށްދޭނެ ފަރާތެއް ހޯދަން މާލޭ ވޯޓަރ އެންޑް ސްވަރޭޖް ކޮމްޕެނީ ޕްރައިވެޓް ލިމިޓެޑް (އެމްޑަބްލިއުއެސްސީ) އިން އިއުލާން ކޮށްފިއެވެ.\nއެމްޑަބްލިއުއެސްސީ އިން އަންގާރަ ދުވަހު ނެރުނު އިއުލާނުގައި، މިމަސައްކަތް ކުރުމަށް ޝައުގުވެރިވާ ފަރާތްތަކަށް ބީލަން ހުށަހެޅުމުގެ ފުރުސަތު ހުޅުވާލާފައިވާ ކަމަށް ވެއެވެ. އަދި ބީލަމުގައި ބައިވެރިވެވޭނީ ބީލަމުގައި ބައިވެރިވުމަށް ފައިސާ ދައްކަވާ ފަރާތްތަކަށް އެކަނި ކަމަށް ވެސް އެކުންފުނިން ނެރުނު އިއުލާނުގައިވެއެވެ.\nބީލަން ފޮތްތަކަށް ފައިސާ ބަލައިގަތުން އޮންނާނީ އޮގަސްޓް މަހުގެ 21 ވަނަ ދުވަހުން އިން އޮގަސްޓް މަހުގެ 26 ވަނަ ދުވަހުގެ ނިޔަލަށެވެ. ބަންދު ނޫން ކޮންމެ ދުވަހެއްގެ ހެނދުނު 10:00 އިން މެންދުރު ފަހު 03:00 އަށް އެމްޑަބްލިޔުއެސްސީ ކަސްޓަމަރ ސާރވިސް ބިލްޑިން އިން ފައިސާ ބަލައިގަތުމަށް ހަމަޖެހިފައިވާ ކަމަށް އިއުލާނުގައި ވެެއެވެ.\nބީލަން ފޮތް ދޫކުރަން ހަމަޖެހިފައިވަނީ އޮގަސްޓް މަހުގެ 28 ގައި، ރަސްމީގަޑީގައި ފެން ބިލްޑިންގްގެ5ވަނަ ފަންގިފިލާ އިންނެވެ.\nޕްރީ ބިޑް މީޓިންގް ބޭއްވުމަށް ހަމަޖެހިފައިވަނީ ސެޕްޓެމްބަރު މަހުގެ އެއް ވަނަ ދުވަހު 11:00 ގައެވެ. އަދި ބިޑް ހުށައަޅަން ހަމަޖެހިފައިވާ ތާރީޚަކީ ސެޕްޓެމްބަރު މަހުގެ ފަސް ވަނަ ދުވަހު 11:30 އެވެ. ބިޑް ސެކިއުރިޓީގެ ގޮތުގައި ބިޑް ހުށައަޅާއިރު 10،000 ( ދިހަހާސް) ރުފިޔާގެ ބިޑް ސެކިއުރިޓީ ހުށައަޅަންވާނެ ކަމަށް ވެސް އެކުންފުނިން ނެރުނު އިއުލާނުގައި ވެއެވެ.\nބިޑް ސެކިއުރިޓީގެ ގޮތުގައި ބަލައިގަންނަނީ ބޭންކް ގެރެންޓީ ޗެކް ނުވަތަ ބޭންކް ގެރެންޓީ ލެޓަރއެވެ. ބިޑް އެވޯރޑްކުރެވޭ ފަރާތުން ޕާރފޯމަންސް ގެރެންޓީގެ ގޮތުގައި ބިޑް އެވޯރޑްކުރެވޭތާ 14 ދުވަސްތެރޭގައި ބިޑްކުރި އަދަދުގެ 10 އިންސައްތަ ހުށައަޅަންވާނެ ކަމަށް ވެސް އިއުލާނުގައިވެއެވެ.


EU GE FARAATHUN RAAJJEAH EHVES PRESSURE EH NEH\nއީޔޫގެ ފަރާތުން ރާއްޖެއަށް ފިއްތުންތަކެއް ކުރިމަތި ކުރަމުންދާކަމަށް ބުނެ، އިދިކޮޅު ފަރާތްތަކުން ދައްކަމުންދާ ވާހަކަތަކަކީ ސިޔާސީ ފަރާތްތަކުގެ އަމިއްލަ މަންފާތަކެއް ހާސިލްކުރުމަށް ދައްކަމުންދާ ވާހަކަތަކެއް ކަމަށާއި، އެފަދަ އެއްވެސް ޕްރެޝަރެއް ނެތްކަމަށް ދިވެހި ރާއްޖޭއިން އީޔޫ އަށާއި ބެލްޖިއަމްއަށް ކަނޑައަޅުއްވާފަ ހުންނަވާ ސަފީރު އަހްމަދު ޝިއާން ވިދާޅުވެއްޖެއެވެ.\nޔޫރަޕިއަން ޔޫނިއަންއިން ރާއްޖެއަށް ފިއްތުންތަކެއް ކުރިމަތިކުރަމުންދާކަމަށް ބުނެ އިދިކޮޅު ފަރާތްތަކުން ދައްކަމުންދާ ވާހަކަތަކާއި ގުޅިގެން ޗެނަލް 13 އަށް ދެއްވި ހާއްސަ ބަސްތީގަތުމެއްގައި ދިވެހި ރާއްޖޭއިން ޔޫރަޕިއަން ޔޫނިއަން އަށާއި ބެލްޖިއަމްއަށް ކަނޑައަޅުއްވާފަ ހުންނަވާ ސަފީރު އަހްމަދު ޝިއާން ވިދާޅުވީ ރައީސުލްޖުމުހުރިއްޔާ އަބްދުﷲ ޔާމީން އަބްދުލްގައްޔޫމް ރާއްޖެ ތަރައްގީ ކުރުމަށްޓަކައި ކުރަމުންދާ މަސައްކަތަށް އީޔޫއިން ފުރިހަމައަށް ތާއީދު ކުރައްވާކަމަށެވެ .\nއަދި އީޔޫއިން ރާއްޖެއަށް އެއްވެސް ދަތިކުރުމުގެ ފިޔަވަޅެއް އަޅަން ބޭނުން ނުވާކަމަށް ސަފީރު ވިދާޅުވިއެވެ. ސަފީރު ވިދާޅުވީ އީޔޫއިން ސަރުކާރަށް ފިއްތުންތަކެއް ކުރިމަތި ކުރުވަމުންދާކަމަށްބުނެ، އިދިކޮޅު ފަރާތްތަކުން ތަފާތު ވާހަކަތައް ދައްކަމުންދާކަމަށާއި، ނަމަވެސް އެފަދަ އެއްވެސް ޕްރެޝަރެއް ނެތްކަމަށެވެ.\nސަފީރު ވިދާޅުވީ އީޔޫގެ ވަފުދުން ރާއްޖެއަށް ކުރެއްވި ޒިޔާރަތުގައި ރާއްޖެއަށް އައިސްފައިވާ ބަދަލުފެނި ހައިރާންވެފައިވާކަމަށް. އަދި ރާއްޖޭއަށް ޒިޔާރާތް ކޮށް ރާއްޖޭގެ ހާލަތު ބައްލާވާލައްވާ، އެ ފަރާތްތަކުން ރާއްޖޭގެ ތަރައްޤީ އަށް ވަރަށް ބޮޑަށް ތާއީދު ކުރާކަން ހާމަކުރައްވާފައިވާކަމަށެވެ.\nޝިއާން ވިދާޅުވީ އީޔޫގެ ވަފުދުގެ ބޭފުޅުން އެންމެ ބޮޑައް ފާހަގަކުރެއްވީ ސަރުކާރުން ކުރު މުއްދަތެއްގެ ތެރޭގައި ސިއްހީ ނިޒާމަށާއި ތައުލީމީ ނިޒާމްއަށް ގެނެވުނު ހެޔޮ އަދި ބޮޑު ބަދަލު ކަމަށެވެ. އަދި އީޔޫ ވަފުދުގެ ބޭފުޅުން ރާއްޖެއަށް ޒިޔާރަތް ކުރުމުން އިދިކޮޅު ފަރާތްތަކުން ދައްކަމުންދިޔަ ވާހަކަތަކަކީ ކަނޑައެޅިގެން ދޮގު ވާހަކަތަކެއްކަން ހާމަވެ، އެމީހުން ފަޟީހަތް ވެފައިވާކަމަށެވެ.\nއިތުރަށް ވާހަކަ ދައްކަވަމުން ސަފީރު ވިދާޅުވީ ދާދި ފަހުން ރާއްޖެއަށް ވަޑައިގެންނެވި އީޔޫގެ ވަފްދްއަކީ ރާއްޖެއަށް މިހާތަނައް ވަޑައިގެންނެވި އެންމެ ހައި ލެވެލް ވަފުދުކަމަށް. އީޔޫ އިއްތިހާދާއި ރާއްޖެއާއި އޮންނަ ގުޅުން އިތުރަށް ބަދަހިވެފައިވާކަން ހާމަކުރައްވާ ޝިއާން ވިދާޅުވީ އީޔޫގެ ވަފުދުން ރާއްޖެއަށް ކުރި ޒިޔާރާތުގައި ތަފާތު އެކި ދާއިރާތަކުން މަޝްވަރާ ކުރެވުން ކަމަށެވެ.\nއެގޮތުން މައިގަނޑު ގޮތެއްގައި މިހާރު ގުޅުން އޮތް ދާއިރާތަކުގެ ބޭރުން އިތުރު ދާޢިރާތަކުން ގުޅުން ބަދަހި ކުރުމަށް ވާހަކަ ދެކެވިގެން ދިޔަ ކަން ސަފީރު ފާހަގަކުރެއްވިއެވެ. މީގެއިތުރުން ދިވެހި ވިޔަފާރީވެރިންގެ ހަރަކާތްތައް ޔޫރަޕްގައި އިތުރުކުރުމަށް އެހީވެދިނުމާއި، ކޮލަންބޯގައި ބާއްވާ ބިސްނަސް ފޯރަމްގައިވެސް ދިވެހި ވިޔަފާރިވެރިންނަށް ބައިވެރިވުމުގެ ފުރުސަތު ހުޅުވާފައިވާކަމަށް ސަފީރު ވިދާޅުވިއެވެ.\nޝިއާން ވިދާޅުވި މިފަހަރު އީޔޫއާއިއެކު ބޭއްވި މަޝްވަރާ ބައްދަލުވުންތަކުގައި ސަރުކާރުން އެންމެ ބޮޑަށް މަޝްވަރާ ކުރެއްވީ މަސްވެރިކަމުގެ ދާއިރާއިން ލިބެންހުރި ލުއިތައް ހޯދުމާއި، އަގުހެޔޮކޮށް މަސް އެކްސްޕޯޓް ކުރެވޭނެ ގޮތާކާއި މެދުކަމަށެވެ. އަދި މި މަޝްވަރާތަކުގެ ނަތީއްޖާ ވަރަށް އަވަހަށް ފެނިގެންދާނެކަމަށްވެސް ސަފީރު ވިދާޅުވިއެވެ.


Kaivenyah Ahareh Nuvanees Libunee hiley Hajju Dhathureh - Vaguthu\nމިއަހަރު ސައުދީ ސަރުކާރުން ހައްޖުވުމުގެ ފުރުސަތު ދިން ހާހެއްހާ މީހުންގެ ތެރޭގައި ކައިވެންޏަށް އަހަރުވެސް ނުފުރޭ ދެމަފިރިއަކު ލައްވާލައިފިއެވެ.\nމިއަހަރު ހައްޖަށް މީހުން ހޮވާފައި ވަނީ އޮންލައިން ޕޯޓަލެއް މެދުވެރިކޮށްގެން ކަމުން، އެކުގައި ހައްޖަށް ދިއުމަށް އެދިފައިވާ ދެ މީހުންނަށް އެއްފަހަރާ މިފަދަ ފުރުސަތެއް ލިބުމަކީ ވަރަށް ނާދިރު ކަމެކެވެ. އެކަމަކު ސައުދީގައި ދިރިއުޅެމުން އަންނަ މުހައްމަދު އަދި ހިބާ ނަމަކަށް ކިޔާ ދެމަފިރިއަކަށް ވަނީ އެފުރުސަތު ލިބިފައެވެ.\nމުހައްމަދަކީ އައިޓީގެ މަސައްކަތް ކުރަމުން އަންނަ މީހެކެވެ.\nމުހައްމަދު ބުނި ގޮތުގައި ހައްޖަށް ދިއުމަށް ބޭނުންވާ މީހުންނަށް މި އަހަރު އެ ގައުމުގެ ސަރުކާރުން ފުރުސަތު ހުޅުވާލުމާއެކު އޭނާ ހައްޖަށް ދިއުމަށް އޮންލައިންކޮށް ރަޖިސްޓްރީ ކުރީ، އެއްވެސް ވަރަކަށް ދެވޭނެ ކަމުގެ އުންމީދެއް އޮވެގެން ނޫން ކަމަށެވެ.\nނަމަވެސް އޭނާ އަށް ހައްޖަށް ދިއުމުގެ ފުރުސަތު ލިބުމުން އެކަމާ ނުހަނު އުފާވާ ކަމަށް މުހައްމަދު ވަނީ ބުނެފައެވެ.\nމުހައްމަދާއި އެކު އޭނާގެ އަންހެނުން ހިބާއަށް މި ފުރުސަތު ލިބިފައި ވަނީވެސް ހަމަ ގުރުއަތުން ހޮވިގެންނެވެ. ހިބާ ބުނެފައިވާ ގޮތުގައި މިފަދަ ފުރުސަތެއް ކައިވެނީގެ ފުރަތަމަ އަހަރު ލިބުމަކީ މުޅި ހަޔާތުގައި ވެސް އެންމެ ބޭނުންވާ ހަދިޔާ ލިބުން ފަދަ ކަމެކެވެ.\nހިބާ ބުނި ގޮތުގައި ހައްޖަށް ދިއުމަށް އޭނާ ރަޖިސްޓްރީ ކުރިކަން އެންމެ ފުރަތަމަ އާއިލާއަށް ނުވެސް އަންގައެވެ. ނަމަވެސް އެފުރުސަތު ލިބުމުން އެ އުފާވެރި ހަބަރު އާއިލާއަށްވެސް ދީފައިވާކަމަށް ހިބާ ބުންޏެވެ.\nމިއަހަރުގެ ހައްޖުވެރިން ހޮވުމުގައި ބަލާފައި ވަނީ މީގެ ކުރިން ހައްޖުގެ އަޅުކަން އަދާކޮށްފައި ނުވާ މީހުންނަށް އިސްކަން ދިނުމަށެވެ. ސައުދީ އިން އެތައް ބަޔަކު އޮންލައިން ޕޯޓަލުގައި ރަޖިސްޓްރީ ވެފައިވާއިރު ހައްޖަށް ދިއުމުގެ ފުރުސަތު ދީފައި ވަނީ މަދު ބަޔަކަށެވެ.\nސައުދީގެ ކުރީގެ ޖާސޫސަކު މަރާލަން ވަލީއަހްދު މުހައްމަދު މަސައްކަތް ކުރިކަމަށް ތުހުމަތުކޮށްފި\nމައްކާ އާއި މަދީނާ ގުޅުވައިދޭ ރެއިލްވޭ ސްޓޭޝަނުގައި އަލިފާނުގެ ހާދިސާއެއް\nހައްޖުގެ އަޅުކަމުގައި ސައުދީން ދުނިޔެއަށް ދެއްކީ ލާމަސީލް މިސާލެއް - ޑަބްލިއުއެޗްއޯ\nއޮގަސްޓް 1, 2020 16:55\nއޮގަސްޓް 2, 2020 09:16\nތީ ރާއްޖޭގައި ހިނގިކަމެއްނަމަ ބުނާނީ ނުފޫޒުގެ ބޭނުންކޮށްގެންނޭ ދެމަފިރިން ހޮވުނީ.\nއޮގަސްޓް 3, 2020 00:59


Fuluhunge Massaiykaiy thurah Harudhanaa Kurumah Fannee Lafaa Dhehvumah Thajuribaakaaraku Vadaigenfi – Iru\nފުލުހުންގެ މަސައްކަތް އިތުރަށް ހަރުދަނާ ކުރުމަށް ފަންނީ ލަފާދެއްވުމަށް ތަޖުރިބާކާރަކު ވަޑައިގަންނަވައިފި\nލަހޫ· 17 ޖުލައި 2019\nއިނގިރޭސިވިލާތުގެ ސަރުކާރުގެ އެހީގެ ދަށުން، މޯލްޑިވްސް ޕޮލިސް ސަރވިސްގެ މަސައްކަތްތައް ހަރުދަނާކޮށް ތަރައްޤީކުރުމަށް ފަންނީ ލަފާދެއްވުމަށް ޕޮލިސް ސަރވިސް އޮފް ނޯދަރން އައިލެންޑްގެ ކުރީގެ ޗީފް ކޮންސްޓަބަލް، ސަރ ހިއު ސްޓެފަން ރޮޑެން އޯރޑް ރާއްޖެ ވަޑައިގެން މަސައްކަތް ކުރައްވަން ފައްޓަވައިފިއެވެ.\nމޯލްޑިވްސް ޕޮލިސް ސަރވިސްގެ ދަޢުވަތަކަށް މި ހިނގާ ޖުލައި 13 އިން 19 އަށް ރާއްޖެއަށް ކުރައްވާ ދަތުރު ފުޅުގައި މޯލްޑިވްސް ޕޮލިސް ސަރވިސްގެ މަސައްކަތްތައް މިހާރަށްވުރެ ހަރުދަނާ ކުރެވޭނެ ގޮތްތަކާއި އިނގިރޭސިވިލާތުގެ ތަންފީޛީ އިދާރާތަކާއި މިސަރވިސްއާއެކު އިތުރަށް ކުރެވެންހުރި މަސައްކަތްތަކާ ގުޅޭގޮތުން، މޯލްޑިވްސް ޕޮލިސް ސަރވިސްގެ އިސްވެރިންނާ ބައްދަލުކޮށް މަޝްވަރާ ކުރަން ހަމަޖެހިފައިވެއެވެ.\nމި ޒިޔާރަތުގައި ލިބޭ މަޢުލޫމާތުގެ މައްޗަށް ބިނާކޮށް، ސަރ ހިއު އޯރޑް ރިޕޯޓެއް ހުށަހެޅުމަށް ވަނީ ހަމަޖެހިފައެވެ. މި ރިޕޯޓްގައި މޯލްޑިވްސް ޕޮލިސް ސަރިވިސް ހަރުދަނާކޮށް ކުރިއެރުވުމަށް ގެންނަން ފެންނަ ބަދަލުތައް ހިމެނޭނެއެވެ.\nއެގޮތުން، ޤާނޫނު ތަންފީޒު ކުރުމުގެ ސްޓްރެޓެޖީތައް އެކުލަވާލުމާއި މުޖުތަމައާ ގުޅިގެން ފުލުހުންގެ ޚިދުމަތް ދެވޭނެ މޮޑެލްތަކާއި، ފުލުހުންގެ ޕްރޮފެޝަނަލިޒަމް ދެމެހެއްޓެނިވި ގޮތެއްގައި ތަރައްޤީ ކުރުމާއި، އިންޓެލިޖެންސާއި ހެކީގެ މައްޗަށް ބިނާކޮށް ތަހުގީގު ހިންގައި ކާމިޔާބު ކަމާއެކު ދަޢުވާ އުފުލުމާއި، އެހެނިހެން މަދަނީ މުއައްސަސާތަކާއި ސިފައިނާއެކު މަސައްކަތްކުރުމުގެ މައްޗަށް އަލިއަޅުވާލަން ހަމަޖެހިފައިވެއެވެ. އޭގެ އިތުރުން، މުއައްސަސާގެ އޮނިގަނޑަށް ގެންނަން ފެންނަ ބަދަލުތަކުގެ މައްޗަށްވެސް އަލިއަޅުވާލައްވާނެއެވެ. މި ދަތުރުފުޅުގައި، ސަރ ހިއު އޯރޑް ދިވެހިރާއްޖޭގެ މުހިއްމު ވުޒާރާތަކުގެ ވެރިންނާވެސް ބައްދަލުކުރެއްވުމަށް ވަނީ ހަމަޖެހިފައެވެ.\nސަރ ހިއު އޯރޑޭ އަކީ ކޮން ބޭފުޅެއް؟\nސަރ ހިއު އޯރޑް އަކީ 1977 ވަނަ އަހަރުން ފެށިގެން އިނގިރޭސިވިލާތުގެ އެކި ފުލުހުންގެ ޚިދުމަތްތަކުގައި މުހިއްމު މަޤާމުތަކެއް ފުރުއްވާފައިވާ ބޭފުޅެކެވެ. އޭނާއަކީ ނޯދަރން އަޔަރލެންޑް ގެ ފުލުހުންގެ މުއައްސަސާ ޒަމާނީކޮށް، ޑިމޮކްރެޓިކް އިންސްޓިޓިއުޝަނަކަށް ހެދުމުގައި އިސް ދައުރެއް އަދާކުރެއްވި ތަޖުރިބާކާރެކެވެ.\nމަސްވެރިންނަށް ދިމާވާ ދަތިތައް ހައްލުކޮށްދިނުމަށް ގޮވާލާ މަޖިލީހަށް ގަރާރެއް ހުށަހަޅައިފި\nސެޕްޓެމްބަރ 2009 އިން ފެބްރުއަރީ 2015 އަށް އެސޯސިއޭޝަންގެ އޮފް ޗީފް ޕޮލިސް އޮފިސާސް ގެ ރައީސްކަން.\nސެޕްޓެމްބަރ 2002 އިން ސެޕްޓެމްބަރ 2009 އަށް ނޮދަރން އަޔަލޭންޑްގެ ޗީފް ކޮންސްޓަބަލްގެ މަޤާމް.\nސެޕްޓެމްބަރ 2000 އިން އޮގަސްޓް 2002 އަށް މެޓްރޮޕޮލިޓަން ޕޮލިސް ސަރވިސްގެ ޑެޕިއުޓީ އެސިސްޓެންޓް ކޮމިޝަނަރ ކަން.\nފެބްރުއަރީ 2000 އިން އޯގަސްޓް 2000 އަށް މެޓްރޮޕޮލިޓަން ޕޮލިސް ސަރވިސްގެ އެކްޓިންގ ޑެޕިއުޓީ އެސިސްޓެންޓް ކޮމިޝަނަރ ކަން.\nޖަނުއަރީ 1999 އިން ޖެނުއަރީ 2000 އަށް ލަންޑަން، މެޓްރޮޕޮލިޓަން ޕޮލިސް ސަރވިސްގެ ސައުތު ވެސްޓް އޭރިއާ އެޗްކިއުގެ ކޮމާންޑަރުކަން.\nމާޗް 1992 އިން ޑިސެމްބަރ 1998 އަށް ނިއު ސްކޮޓްލެންޑް ޔާޑް، މެޓްރޮޕޮލިޓަން ޕޮލިސް ސަރވިސް، ލަންޑަންގެ ކޮމިއުނިޓީ ސޭފްޓީ އެންޑް ޕާޓްނާޝިޕް ޔުނިޓްގެ ޗީފް ސުޕްރިންޓެންޑެންޓް ގެ މަޤާމް.\nއުނދަގޫ އަދި ގޮންޖެހުން ބޮޑު މާހައުލުތަކުގައިވެސް ފުލުހުންގެ ޚިދުމަތް ތަރައްޤީކޮށް ކުރިއެރުވުމަށް ގެންނަންޖެހޭ ބަދަލުތައް ގެނައުމުގައި ދުނިޔެ ބަލައިގެންފައިވާ ތަޖުރިބާކާރެއް.\nކްރައިސިސް މެނޭޖް ކުރުމުގައާއި ޓެރަރިސްޓް ގްރޫޕްތަކާ ދެކޮޅަށް މަސައްކަތް ކުރުމުގެ ތަޖުރިބާ ލިބި، ޤައުމީ ފެންވަރުގައާއި ބައިނަލްއަޤްވާމީ ފެންވަރުގައި ޞުލްޙަ ޤާއިމްކުރުމުގެ އުނދަގޫ މަސައްކަތްތަކުގައި ވިސްނުންތެރިކަމާއެކު މަސައްކަތްކޮށް ދެމެހެއްޓެނިވި ރަނގަޅު ބަދަލުތައް ގެނައުމުގައި މެދުވެރިއެއް ރޯލް އަދާކޮށްފައިވޭ.\nލީޑަރޝިޕް، ޕޮލިސް ރިފޯމް، ސުލްހަ ގާއިމްކުރުމުގެ މަޝްވަރާތައް، ޓެރަރިޒަމް، ޕޮލިސް އެތިކްސް، ސަރުކާރު ހިންގުން، “ޕޮލިޓިކްސް އާއި ޕޮލިސިންގ” ފަދަ މަޢުޟޫތަކަށް އިންސާފުކުރުމުގައި ބައިނަލްއަޤްވާމީ ގޮތުން ބަލައިގަނެ އިހުތިރާމް ލިބިފައިވާ ބޭފުޅެން.\nސަރ ހިއު އޯރޑް މަސައްކަތް ކުރައްވާފައިވާ ބައެއް އުނދަގޫ އަދި ގޮންޖެހުން ބޮޑު މާހައުލުތައް އޮތް ޤައުމުތަކުގެ ތެރޭގައި ކެމަރޫން، ފިލިޕީންސް، މެދުއިރުމަތި، ކޮލަމްބިއާ، ބަރމާ އަދި އިރާގު ހިމެނޭ.


SunOnline: V. Atholhuge3rashakah dhiraaqu ge Fiber Broadband\nވ. އަތޮޅުގެ ތިން ރަށަކަށް ދިރާގުގެ ފައިބަރ ބްރޯޑްބޭންޑް\nޖަޒްލާން މުހައްމަދު 28 Aug 2017, 16:02\nދިރާގު ފައިބާ ބްރޯޑްބޭންޑުގެ ޚިދުމަތް ވ. އަތޮޅުގެ3ރަށަކަށް ދީފި-- ފޮޓޯ/ ދިރާގް\nދިރާގުން ފޯރުކޮށްދޭ ފައިބަރ ބްރޯޑްބޭންޑުގެ ޚިދުމަތް އިތުރަށް ފުޅާކުރުމުގެ ގޮތުން ހިންގާ ޕްރޮގްރާމްގެ ދަށުން ވ. އަތޮޅުގެ ތިން ރަށެއްގައި މި ހިދުމަތް ގާއިމް ކޮށްފިއެވެ.\nދިރާގުން ބުނީ، ވ. ކެޔޮދޫ، ވ. ފުލިދޫ އަދި މީގެ ތެރޭގައި ދިވެހި ރާއްޖޭގައި އެންމެ އާބާދީ މަދު އެއް ރަށް ކަމުގައިވާ ވ. ތިނަދޫގައި ވެސް ފައިބަރ ބްރޯޑްބޭންޑުގެ ޚިދުމަތް ގާއިމް ކޮށްފައިވާކަމަށެވެ.\nރާއްޖޭގެ އެންމެ ބޮޑެތި ރަށްތަކުން ފެށިގެން ކުދި ރަށްތަކަށްވެސް ފަހުގެ ޓެކްނޮލޮޖީ އަށް ބިނާވެފައި އޮންނަ މުވާސަލާތުގެ ހިދުމަތް ފޯރުކޮށްދިނުން އެއީ ދިރާގުން އެންމެ އިސްކަންދެމުން އަންނަ ކަމެއްކަމުގައިވެސް ދިރާގުން ބުންޏެވެ.\nފައިބަރ ބްރޯޑްބޭންޑްގެ ޚިދުމަތް ތައާރަފު ކުރުމުގެ ގޮތުން ހިންގާ ޚާއްޞަ ޕްރޮމޯޝަންގެ ދަށުން އެ ޚިދުމަތަށް އެދޭ ފަރާތްތަކަށް، ފައިބަރ ބްރޯޑްބޭންޑް ގުޅައިދިނުމުގެ ފީ މުޅިން ހިލޭ ފޯރުކޮށްދެވިގެންދާނެ ކަމަށް ދިރާގުން ބުންޏެވެ.\nފައިބަރ ބްރޯޑްބޭންޑަކީ، ބްރޯޑްބޭންޑް ޚިދުމަތް ފޯރުކޮށްދިނުމަށް ބޭނުންކުރެވޭ އެންމެ ފަހުގެ ޓެކްނޮލޮޖީ އެވެ. ދިރާގު ފައިބަރ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ހަލުވި ސްޕީޑު، 100 އެމްބީޕީއެސްއާއި ހަމަޔަށް ހިމެނޭ އަދި އެންމެ ބޮޑު އެލަވަންސްތައް ހިމެނޭ 1ޓީބީގެ ޕެކޭޖްވެސް އެކުލެވިގެންވާ ޚިދުމަތެވެ.\n15 ދަރިވަރުން ދިރާގު އެޕްރެންޓިސްޝިޕް ފުރިހަމަކޮށްފި\nލިބޭ ފުރުސަތުތަކުގެ ރަނގަޅު ބޭނުން ހިފަންޖެހޭ: ފައިސަލް


Show Hushahalhaidhey Mahshooru Meehaku Amihlayah Maruvehje - Vaguthu\nޝޯ ހުށަހަޅައިދޭ މަޝްހޫރު މީހަކު އަމިއްލަޔަށް މަރުވެއްޖެ!\nގިނަ ބަޔެއްގެ މެދުގައި މަޤްބޫލު ނޫހެއް ކަމުގައިވާ ސީ.އެން.އެންގެ ޕޮރޮގްރާމްތަށް ހުށަހަޅައިދެމުން ދިޔަ އުމުރުން 61 އަހަރުގެ އެންތޮނީ ބޯޑެއިން އަމިއްލަޔަކަށް މަރުވެފައި އޮއްވާ ފެނިއްޖެއެވެ.\nއެންތޮނީ މަރުވެފައި އޮއްވާ ފެނުނީ ސީ.އެން.އެން ގެ ސީރީސްއެއް ކަމަށްވާ " ޕާރޓްސް އަންނޯން ވިތް ސީ.އެން.އެން " މި ސީރީސްގައި މަސައްކަތް ކުރަމުންދާ ދަނޑިވަޅެއް ގައެވެ. އެންތޮނީ މަރުވެފައި އޮއްވާ ފެނިފައިވަނީ އޭނާ ދިރިއުޅެމުން އަންނަ ހޮޓެލްގައި އޭނާގެ ކޮޓަރީގައެވެ.\nސީ.އެން.އެން އިން މިމީހާ މަރުވެފައިވާކަންވަނީ ކަށަވަރުކޮށްދީފައެވެ. މިގޮތުން ސީ.އެން.އެން އިން ނެރުނު ބަޔާނެއްގައި ބުނެފައިވަނީ ސީ.އެން.އެންގައި މަސައްކަތް ކުރަމުން ދިޔަ އެންތޮނީ މަރުވެފައިވާކަން މިހިއްސާ ކުރަނީ ފުން ހިތާމައާއެކު ކަމަށެވެ. އަދި އޭނާއަކީ ކުރާ ކޮންމެ ކަމެއް ވަރަށް ޝަޢުޤުވެރި ކަމާއެކު ކުރާ ވަރަށްވެސް ހިތްވަރު ގަދަ މީހެއް ކަމަށް ބަޔާނުގައި ފާހަގަ ކޮށްފައިވެއެވެ.\nއެންތޮނީ މަރުވެފައިވާ ކަން އެނގުނީ އޭނާގެ ރަޙްމަތްތެރިއެއް ކަމަށްވާ ފުރާންސްގެ މަޝްހޫރު ކައްކާ އެރިކް ރިޕާޓް އޭނާގެ ކޮޓަރިއަށް ގޮސް ތަކި ޖެހުމުން ޚަބަރެއް ނުވުމުން ދޮރު ހުޅުވައިގެން ބެލި ބެލުމުންނެވެ.\nފުލުހުން މިމައްސަލަ އިތުރަށް ތަޙްޤީޤް ކުރަމުންދާއިރު، އެންތޮނީ އަކީ މަޝްހޫރު ކައްކާއެއްވެސް މެއެވެ.


vnews - Thailand ge hohalhaigai thaashivefa thibi kudhin nerumuge udhagoo operation fashaifi\nތައިލެންޑްގެ ހޮހަޅައިގައި ތާށިވެފައި ތިބި ކުދިން ނެރުމުގެ އުދަގޫ އޮޕަރޭޝަން ފަށައިފި\nހޮހަޅައިގެ ތެރޭގައި ކުދިންތައް ތާށިވެފައި\nތައިލެންޑްގެ ހޮހަޅައެއްގައި ތާށިވެފައިވާ ކުދިން ހޮހަޅައިން ނެރުމުގެ އުދަގޫ އޮޕަރޭޝަން މިއަދު ފަށައިފި އެވެ.\nހޮހަޅައިގައި ތާށިވެފައިވާ 12 ކުދިންނާއި އެކުދިންގެ ކޯޗް މިދިޔަ މަހުގެ 23 ވަނަ ދުވަހު ހޮހަޅައަށް ވަން ފަހުން ގެއްލިގެން ހޯދަމުން ދަނިކޮށް މިދިޔަ ހޯމަ ދުވަހު ރޭ އެ ކުދިން ފެނުނީ އިނގިރޭސި ވިލާތުގެ ތަޖުރިބާކާރު ދެ ޑައިވަރުންނެވެ.\nމިކުދިން ހޮހަޅައިން ސަލާމަތްކުރުމުގެ ނުރައްކާތެރި އޮޕަރޭޝަން ފެށީ ތައިލެންޑް ގަޑިން މިއަދު ހެނދުނު 10:00 ޖެހިއިރު އެވެ. މި އޮޕަރޭޝަންގައި ފުރަތަމަ ކުއްޖާ ހޮހަޅައިން ނެރެވޭނެ ކަމަށް އޮފިޝަލުން ލަފާކޮށްފައިވަނީ ތައިލެންޑް ގަޑިން މިރޭ 9:00 ޖަހާއިރު އެވެ.\nމިއޮޕަރޭޝަންގެ ކޮމާންޑަރު ނަރޮންގްސަކް އޮސޮތަނަކޯން ވިދާޅުވީ ހޮހަޅައިގެ ތެރޭގައި ޑައިވްކޮށްގެން ކުދިން ސަލާމަތް ކުރުމުގައި ތައިލެންޑް ނޭވީގެ ފަސް ޑައިވަރަކާއި ބޭރުގެ 13 ޑައިވަރަކު ހަރަކާތްތެރިވާނެ ކަމަށެވެ.\nހޮހަޅަ ތެރޭގައި ޑައިވަރުން ހަރަކާތްތެރިވަނީ\nމިކުދިން ތިބި ހޮހަޅަ ހުރި ސަރަހައްދުގެ މޫސުން ގޯސްވެ ވާރޭވެހެމުންދާތީ ހޮހަޅައިގައި މިހާރުވެސް ވަނީ ކޮންމެވެސް ވަރަކަށް ފެން ބޮޑުވެފަ އެވެ. މޫސުން ގޯސްވެފައިވާތީ ކުރިއަށް އޮތް ހަތަރު ދުވަސް ތެރޭ މިކުދިން ހޮހަޅައިން ނުނެރެވިއްޖެނަމަ ކުދިން ސަލާމަތް ކުރެވިދާނެ ކަމުގެ އުއްމީދު ކުޑަ ކަމަށްވެސް ބައެއް އޮފިޝަލުންނާ ހަވާލާދީ ރިޕޯޓްތައް ބުނެ އެވެ.\nމިކުދިން ތާށިވެފައި ތިބީ ހޮހަޅައަށް ވަންނަ ދިމާލުން ފެށިގެން ހަތަރު ކިލޯމީޓަރުގެ އެތެރޭގަ އެވެ.\nއޮފިޝަލުން ވިދާޅުވާ ގޮތުގައި މިކުދިން ހޮހަޅައިން ނެރުމަށް ދިމާވެފައިވާ އެންމެ ބޮޑު ގޮންޖެހުމަކީ މިކުދިންނަށް ފަތަން ނޭނގުމާ ފީނައިގެން ހޮހަޅައިން ނެރެވޭ ވަރަށް އެކުދިންގެ ގައިގައި ހަކަތަ ނެތުމެވެ.\nމިކުދިން ހޮހަޅައިން ނެރުމުގެ އޮޕަރޭޝަން ކުރިއަށް ގެންދާ ގޮތުގެ މައުލޫމާތު އާއިލާތަކާ ހިއްސާކޮށްފައިވީ ނަމަވެސް މިކުދިން ހޮހަޅައިން ނެރުމުގައި އަމަލުކުރާ ގޮތް ހިއްސާކޮށްފައެއް ނުވެ އެވެ.


ކޮވިޑް ފެނުނު ފަހުން އަހަރެއް، އިތުރު 98 މީހުންނާއެކު ޖުމްލަ 20،663 އަށް - DhiDaily\nކޮވިޑް ފެނުނު ފަހުން އަހަރެއް، އިތުރު 98 މީހުންނާއެކު ޖުމްލަ 20،663 އަށް\nމާރޗް 6, 2021\nރާއްޖެއިން ކޮވިޑްގެ އެންމެ ފުރަތަމަ ކޭސް ފެނުނުފަހުން އަހަރެއްވެފައިވާއިރު، މިހާތަނަށް 20،663 ޕޮޒިޓިވްވެފައިވާކަމަށް އެޗްޕީއޭއިން މިރޭ ބުނެފިއެވެ.\nރާއްޖެއިން ކޮވިޑްގެ އެންމެ ފުރަތަމަ ކޭސް ފެންމަތިވީ 2019 ވަނަ އަހަރުގެ މާޗް މަހުގެ 07 ވަނަ ދުވަހުގައެވެ. އެންމެ ފުރަތަމަ ޕޮޒިޓިވްވީ އިޓަލީ ފަތުރުވެރިއެކެވެ. އެ ގޮތުން ޢަދަދު 15 އަށް އަރަންދެން ރާއްޖެއިން ޕޮޒިޓިވްވީ ބިދޭސީންނެވެ. ނަމަވެސް 16 ވަނައަށް ޕޮޒިޓިވްވީ ދިވެއްސެކެވެ. ހަމައެހެންމެ މާލެއިން އެންމެ ފުރަތަމަ ކޭސް ފެނުނީ އޭޕްރީލް 15 ގައެވެ.\nއެ ގޮތުން މިއަދާއި ހިސާބަށްއައިއިރު، ވޭތުވެދިޔަ 24 ގަޑިއިރުގައި ޕޮޒިޓިވްވި 98 މީހުންނާއެކު ރާއްޖެއިން މިހާތަނަށް 20،663 ޕޮޒިޓިވްވެފައިވާކަމަށް އެޗްޕީއޭއިން ވަނީ ބުނެފައެވެ.\nވޭތުވެދިޔަ 24 ގަޑިއިރުގައި ޕޮޒިޓިވްވެފައިވާ މީހުންގެ މަޢުލޫމާތު ހިއްސާކުރަމުން އެޗްޕީއޭއިން ބުނީ އަލަށް ޕޮޒިޓިވްވި މީހުންގެތެރޭގައި، މާލެ ސަރަހައްދުން ޕޮޒިޓިވްވި 78 މީހުން ހިމެނޭ ކަމަށެވެ. އޭގެ އިތުރުން ރިސޯޓުތަކުން 14 މީހުންނާއި، އަތޮޅުތަކުގެ ބައެއް ރަށްރަށުން6މީހުން ޕޮޒިޓިވްވި ކަމަށެވެ.\nހަމައެހެންމެ މިއަދާއި ހިސާބަށްއައިއިރު، ޖުމްލަ 17979 މީހުން ވަނީ ރަނގަޅުވެފައެވެ. އެއީ ވޭތުވެދިޔަ 24 ގަޑިއިރުގައި ރަނގަޅުވި 143 މީހުން ހިމެނޭ ގޮތަށެވެ. އަދި ހޮސްޕިޓަލުގައި ފަރުވާދެމުން އަންނަ 161 މީހުން ހިމެނޭހެން، މިހާރު ފަރުވާދެމުން އަންނަނީ 2613 މީހުންނަށެވެ.\nކޮވިޑުގެ ނުރައްކާތެރިކަން އިތުރުވަމުން އަންނައިރު މިހާތަނަށް 64 މީހުން ވަނީ ނިޔާވެފައެވެ.


Kushah Ehbas Kuruvun Vagehge Karugai Bodu Harufa'eh - Vaguthu\nކުށަށް އެއްބަސްކުރުވަން ވަގެއްގެ ކަރުގައި ބޮޑު ހަރުފައެއް\nކުށްވެރިން، ކުށްތަކަށް އެއްބަސްކުރުވުމަށް ފުލުހުން ތަފާތު އުކުޅުތައް ބޭނުން ކުރެއެވެ. އެހެންނަމަވެސް، އެއީ އާއްމުކޮށް އަންގާ އިއުލާން ކުރާ ކަންކަމެއް ނޫނެވެ.\nއެހެންނަމަވެސް، މިކަމަށްޓަކައި އިބްޑޮނޭޝިޔާގެ ޕޮލިސް ސްޓޭޝަނެއްގައި މަސައްކަތް ކުރާ ފުލުހުންތަކެއް ބޭނުންކުރި އުކުޅަކަށް އެތައް ބައެއްގެ ފާޑު ކިޔުން ވަނީ އަމާޒުވެފައެވެ. އެކަމަށްޓަކައި އެފަރާތްތަކުން ބޭނުންކޮށްފައިވަނީ ނުރައްކާތެރި، އަދި ބިރުވެރި އުކުޅެކެވެ.\nއެގޮތުން، އެޤައުމުގެ ފުލުހުންތަކެއް ވަނީ، ވައްކަން ކުރި މީހަކު، އެކުށަށް އިއުތިރާފު ކުރުވުމަށް، ކުށަށް ތުހުމަތު ކުރެވޭ މީހާގެ ކަރުގައި ހަރުފައެއް އޮޅާފައެވެ. ނުރައްކާތެރި އަދި އެހާމެ ބޮޑު ހަރުފައެއް ކުށްވެރިޔާގެ ކަރުގައި އޮޅައިގެން، ފުލުހުން ސުވާލު ކުރާ މަންޒަރު ފެންނަ ވީޑިޔޯއެއް ވަނީ އާއްމުވެފައެވެ.\nވީޑިޔޯ އިން އިވޭ އަޑުތަކަށް ބަލާއިރު މި މީހާ ވަގަށް ނަގާފައިވަނީ މޯބައިލް ފޯނުކަމަށް ބެލެވެއެވެ. އެގޮތުން، ވަގަށް ނެގީ ކިތައް ފޯނުހޭ އަހާ އަޑު، ވީޑިޔޯ އިން އިވޭކަމަށް ނޫސްތަކުން ބުނެފައިވެއެވެ.\nމިކަމާ ގުޅިގެން އިންޑޮނޭޝިޔާ ފުލުހުންގެ އިސް ތަރުޖަމާނަކު ބުނެފައިވަނީ މި ފުލުހުން ކޮށްފައިވަނީ ކޮށްގެން ނުވާނެ ކަމެއްކަމުގައެވެ. އަދި މިކަމާ ގުޅިގެން އެފުލުހުންނާ ދެކޮޅަށް ފިޔަވަޅު އަޅާފައިވާކަމަށްވެސް ބުނެފައިވެއެވެ.\nނޫސްތަކުން ބުނާ ގޮތުގައި ކުށްވެރިވި މީހަކީ، އެޤައުމުގެ ބައި މަދު ނަސްލަކަށް ނިސްބަތްވާ މީހެކެވެ.


Ureedhooin elteeee edvaansd netvoak raahjeygai testukohfi\nއުރީދޫއިން އެލްޓީއީ އެޑްވާންސްޑް ނެޓްވޯކް ރާއްޖޭގައި ޓެސްޓުކޮށްފި\nއުރީދޫ މޯލްޑިވްސްއިން އެންމެ ފަހުގެ މޯބައިލް ޓެކްނޮލޮޖީކަމަށްވާ އެލްޓީއީ އެޑްވާންސްޑް ނެޓްވޯކު ކާމިޔާބުކަމާއެކީ ޓެސްޓުކޮށް ނިންމާލައިފި އެވެ.\nއުރީދޫއިން ހާމަކުރާ ގޮތުގައި އެލްޓީއީ އެޑްވާންސްޑް ނެޓްވޯކު މެދުވެރިކޮށް 300 އެމްބީޕީއެސް އާހަމަޔަށް ސްޕީޑު ލިބޭނެ އެވެ. އެއީ ‘ކެރިޔަރ އެގްރިގޭޝަން’ ނުވަތަ ގިނަ ފްރީކުއެންސީތަކެއް އެއްކޮށްލައިގެން ކަސްޓަމަރުންނަށް ބޮޑު ބޭންޑްވިތެއްގައި އިންޓަނެޓްގެޚިދުމަތް އެލްޓީއީ-އޭ ނެޓްވޯކު މެދުވެރިކޮށް ލިބުމުންނެވެ.\n“މިއަދު ވަރަށް ފަޚުރުވެރިކަމާއެކު ފާހަގަ ކުރަން ރާއްޖޭގައި ފުރަތަމަ ފަހަރަށް އެލްޓީއީ އެޑްވާންސްޑް ނެޓްވޯކުގެ ޓެސްޓުތައް ވަނީ ކުރެވިފަ. މެދުކެނޑުމެއްނެތި 150 އެމްބީޕީއެސް އަށްވުރެ މަތިން ސްޕީޑު ލިބުމާއެކީ މޯބައިލް ޓެކްނޮލޮޖީ އޭގެ އެންމެ ފުރިހަމަކަމާއެކީ ތަޖުރިބާކޮށްލެވޭނެ. މިއައު ޓެކްނޮލޮޖީއަކީ ވަރަށް މަދު މާކެޓްތަކެއްގައި ތަޢާރަފްކޮށްފައިވާ ޓެކްނޮލޮޖީއަކަށް ވީހިނދު، އުރީދޫއިން ވަރަށް ފަޚުރުވެރިވަން އެންމެ ފަހުގެ ޓެކްނޮލޮޖީތައް މެދުވެރިކޮށް އެންމެ ފަހުގެ އީޖާދުތައް ރާއްޖެއަށް ތަޢާރަފްކުރެވޭތީ. އަޅުގަނޑުމެން އަބަދުވެސް މަސައްކަތްކުރަނީ އެންމެ ފަހުގެ ޓެކްނޮލޮޖީގެ އެންމެ ކުރީގައި ތިބެން، އަދި މިއަދު އެންމެ ފަހުގެ ޖީލުތަކުގެ ސްމާޓްފޯނުތައް ކަމަށްވާ ސެމްސަންގް ގެލެކްސީ އަލްފާ ފަދަ ފޯނުތަކަށް އެލްޓީއީ-އޭ ސަޕޯޓްކުރާ އިރު، އަޅުގަނޑުމެން މިތިބީ އެއަށް ސަޕޯޓްކުރާ ނެޓްވޯކާއެކު.” އުރީދޫގެ ސީއީއޯ ވިކްރަމް ސިންހަ ވިދާޅުވިއެވެ.\nއުރީދޫގެ އެލްޓީއީ-އޭ ނެޓްވޯކު މާލޭގައި މިހާރު ތަޖުރިބާ ކުރެވޭނެއެވެ. ރާއްޖޭގައި ޚިދުމަތް ދޭންފެށުމުގެ ފަހުން އުރީދޫއިން ދަނީ އެންމެ ފަހުގެ ޓެކްނޮލޮޖީތައް ތަޢާރަފްކުރަމުންނެވެ. އެގޮތުން އެންމެ ފުރަތަމަ ރާއްޖެއަށް 2005 ވަނަ އަހަރު2ޖީ ނުވަތަ އެޖް ތަޢާރަފްކޮށް، 2008 ވަނަ އަހަރު3ޖީޕްލަސް ނެޓްވޯކު ރާއްޖެއަށް ފުރަތަމަ ފަހަރަށް ތަޢާރަފްކޮށް އަދި 2013 ވަނަ އަހަރު ފުރަތަމަ ފަހަރަށް4ޖީ ނުވަތަ އެލްޓީއީ ތަޢާރަފްކޮށްފައެވެ. އަދި މިއަދު އުރީދޫއިން މިވަނީ އެލްޓީއީއޭ ނެޓްވޯކު ފުރަތަމަ ފަހަރަށް ރާއްޖޭގައި ތަޢާރަފް ކޮށްފައެވެ.


މުދަލު ޒަކާތް ބަލައިގަތުން\nޒަކާތާއި ގުޅޭ އަޕްޑޭޓްސް\n1 ޖޫން 2016 އިން ފެށިގެން މުދަލު ޒަކާތް ބަލައިގަންނަނީ މީރާއަށެވެ. މުދަލު ޒަކާތް ދެއްކުމަށްޓަކައި ބޭނުންކުރާނީ MIRA 510 ފޯމެވެ. މި ފޯމު މީރާގެ ވެބްސައިޓުން ލިބޭނެއެވެ. މީރާގެ ސަރވިސް ސެންޓަރުގެ އިތުރުން އަތޮޅުތެރޭގައި ގާއިމުކުރެވިފައިވާ މީރާގެ ބްރާންޗުތަކުންނާއި ކަލެކްޝަން ސެންޓަރުތަކުން ވެސް މުދަލު ޒަކާތް ބަލައިގަންނާނެއެވެ. މީރާގެ ކަލެކްޝަން ސެންޓަރެއް ނުވަތަ ބްރާންޗެއް ނެތް ރަށެއް ނަމަ، އެ ރަށެއްގެ ރަށު ކައުންސިލްގެ އިދާރާއިން ވެސް މުދަލު ޒަކާތް ބަލައިގަންނާނެއެވެ. މުދަލު ޒަކާތް މީރާއަށް ބަލައިގަންނަމުން ދިޔަކަމުގައި ވިޔަސް، ފިޠުރު ޒަކާތް ބަލައިގަންނާނީ އިސްލާމިކް މިނިސްޓްރީއަށެވެ.\nމުދަލު ޒަކާތާ ގުޅޭ ދީނީ ސުވާލެއް ނުވަތަ މުދަލު ޒަކާތް ހިސާބުކުރުމާ ގުޅޭގޮތުން ސުވާލެއް އޮތް ނަމަ ގުޅާނީ އިސްލާމިކް މިނިސްޓްރީގެ ފޯން ނަންބަރު 800 300 8901 އަށެވެ. މުދަލު ޒަކާތް ބަލައިގަތުމާ ގުޅޭ ސުވާލެއް ނަމަ މީރާގެ ހޮޓްލައިން 1415 އަށް ގުޅާށެވެ. މުދަލު ޒަކާތުގެ އެ ދުވެހެއްގެ ނިޞާބުގެ މިންވަރު މީރާގެ ވެބްސައިޓުން ފެންނާނެއެވެ.\nއެކައުންޓްގައި ހުރި ފައިސާ\nރަން (އަގު) ⓘ\nރިހި (އަގު) ⓘ\nއާއިލާ ނުވަތަ އެހެނިހެން ފަރާތްތަކަށް ދޫކޮށްފައިވާ ލޯނު\nއެހެނިހެން ހަރު މުދާ\nދައްކަންޖެހޭ ފައިސާ ⓘ\nކްރެޑިޓް ކާޑާ ގުޅިގެން ދައްކަންޖެހޭ ފައިސާ\nގެދޮރާ ގުޅިގެން ދައްކަންޖެހޭ ފައިސާ\nވިޔަފާރިއާ ގުޅިގެން ދައްކަންޖެހޭ ފައިސާ\nއެއްގަމު އުޅަނދުފަހަރާ ގުޅިގެން ދައްކަންޖެހޭ ފައިސާ\n6396.25 ރުފިޔާ ނިޞާބު\nދައްކަންޖެހޭ ޒަކާތުގެ އަދަދު\n25-06-16 : MIRA 510 މުދަލު ޒަކާތުގެ ފައިސާ ދެއްކުން (ދިވެހި) - ފިލަބަލް\n25-06-16 : MIRA 510 މުދަލު ޒަކާތުގެ ފައިސާ ދެއްކުން (އިނގިރޭސި) – ފިލަބްލް\n30-05-16 : މުދަލު ޒަކާތް މީރާއިން ބަލައިގަންނަންފެށުން (އިނގިރޭސި)\n30-05-16 : މީރާއިން މުދަލު ޒަކާތް ބަލައިގަންނަން ފެށުން (ދިވެހި)